Dhaulathuge dharani GDP ge 75 percent ah\nކުރީ ސަރުކާރުން ހުޅުމާލޭ ދެވަނަ ފިޔަވަހީގައި އިމާރާތް ކުރި "ހިޔާ" ފްލެޓްތަކުގެ މަސައްކަތުގައި މަސައްކަތުމީހުން -- ފޮޓޯ: އަވަސް\nމިއަހަރުގެ ނިޔަލަށް ރާއްޖޭގެ ޖީޑީޕީ ނޫނީ ގައުމީ އުފެއްދިެރިކަމުގެ ނިސްބަތުން ދައުލަތުގެ ދަރަނި 75 ޕަސަންޓަށް ވުރެ މަތިވާނެކަމަށް މަރުކަޒީ ބޭންކް މޯލްޑިވްސް މަނިޓަރީ އޮތޯރިޓީ (އެމްއެމްއޭ) އިން މިއަދު ބުނެފި އެވެ.\nރައްޔިތުންގެ މަޖިލީހުގެ ބަޖެޓް ދިރާސާކުރާ ކޮމިޓީއަށް އަންނަ އަހަރަށް ލަފާކުރާ ދައުލަތުގެ ބަޖެޓާ ގުޅޭގޮތުން އެމްއެމްއޭގެ ލަފާ އަރުވަމުން ގަވަރުނަރު އަލީ ހާޝިމް ވިދާޅުވީ ޖީޑީޕީގެ ނިސްބަތުން މިއަހަރުގެ ނިޔަލަށް ރާއްޖޭގެ ދަރަނި ހުންނާނީ 75.7 ގައި ކަމަށެވެ.\nއަލީ ހާޝިމް ވިދާޅުވި ގޮތުގައި އަންނަ އަހަރަށް ލަފާކޮށް ސަރުކާރުން މަޖިލީހަށް ހުށަހަޅާފައިވާ 37.5 ބިލިއަން ރުފިޔާގެ ބަޖެޓުގައި ސަރުކާރުން ގެރެންޓީދީފައިވާ ދަރަނި ނުހިމަނައި، ޖީޑީޕީގެ ނިސްބަތުން ދަރަނި ހުންނާނެކަމަށް ލަފާކޮށްފައިވަނީ 58.4 ޕަސަންޓެވެ. ނަމަވެސް، ސަރުކާރުން ގެރެންޓީދީފައިވާ ލޯނުތަކުގެ ތަފްސީލް ބަޖެޓުން ސާފުނުވާތީ، ގައުމީ އުފެއްދުންތެރިކަމުގެ ނިސްބަތުން ޖުމްލަ ދަރަނީ ހުންނާނެ އަދަދެއް ސީދާ ނޭނގޭކަމަށް ގަވަރުނަރު ވިދާޅުވި އެވެ.\nމިދިޔަ އަހަރުގެ ނިޔަލަށް ކުރީގެ ސަރުކާރުން ވަނީ ސަރުކާރުގެ ގިނަ ކުންފުނިތަކެއް މެދުވެރިކޮށް ލޯނު ނަގައި، ލޯނުގެ ގެރެންޓީ ދީފަ އެވެ. އެ މުއްދަތުގައި ސަރުކާރުން ގެރެންޓީ ދިން މިންވަރު ވަނީ 267 ޕަސެންޓު އިތުރުވެފަ އެވެ. އެގޮތުން ސަރުކާރުގެ ކުންފުނިތަކަށް 1.1 ބިލިއަން ރުފިޔާގެ ލޯނު ގެރެންޓީ ދީފައިވެ އެވެ. އަދި ސަރުކާރުން ކުންފުނިތަކަށް 2.2 ބިލިއަން ރުފިޔާގެ ލޯނު ދީފައިވެ އެވެ.\nގަވަރުނަރު އިތުރަށް ވިދާޅުވީ ދައުލަތުގެ ހަރަދުތައް ހަމަޖެއްސުމަށް ނަގާ ލޯނާއި ބޮންޑު އަދި ސުކޫކުގެ އަސަރު އިގުތިސާދަށް ކުރާނީ ދުރު ރާސްތާގައި ކަމަށާއި ބަޖެޓަށް ފައިސާ ހޯދުމަށް ކަނޑައަޅާފައިވާ ގޮތްތަކުގެ ތެރޭގައި ލޯނާއި ބޮންޑު ހިމެނޭއިރު އޭގެ އަސަރު އިގްތިސޯދަށް ކުރާނެ ކަމަށެވެ.\nބަޖެޓު ދިރާސާ ކޮމިޓީއާއެކު މިއަދު ބޭއްވުނު ބައްދަލުވުމުގައި ގަވަރުނަރު އަލީ ހާޝިމް (ކ) އަދި އެމްއެމްއޭގެ އެގްޒެކެޓިވް ޑިރެކްޓަރު އަހުމަދު އިމާދު. -- ފޮޓޯ: މަޖިލީސް\nއެ ބައްދަލުވުމުގައި ވާހަކަފުޅު ދައްކަވަމުން އެމްއެމްއޭގެ އެގްޒެކެޓިވް ޑިރެކްޓަރު އަހުމަދު އިމާދު ވިދާޅުވީ ދައުލަތުގެ ރިކަރަންޓު ހަރަދުތައް ހަމަޖެއްސުމަށް ދަރަނި ނެގުމަކީ އެމްއެމްއޭ އިން ކަންބޮޑުވާ ކަމެއް ކަމަށެވެ.\nއިމާދު އިތުރަށް ވިދާޅުވީ ބަޖެޓު ފައިނޭންސް ކުރަން ނިންމާފައިވަނީ ޑޮލަރުން ނަގާ ލޯނުން ކަމަށާއި އެހެންކަމުން އެކްސްޗޭންޖު ރޭޓަށް އަސަރު ނުކުރި ނަމަވެސް، ދިގު ރާސްތާގައި އެކަމުގެ ސަބަބުން ގޮންޖެހުންތައް ހުންނާނެ ކަމަށެވެ.\n"މަނީ ސަޕްލައިއަށް ފޮރިން ކަރަންސީގެ ސަބަބުން އަންނަ އިމްޕެކްޓުގެ ސަބަބުން ކުރާ އަސަރު ކުރު މުއްދަތުގައި ނުކޮށް ހިނގައިދާނެ. އަޅުގަނޑުމެން ގަބޫލު ކުރާގޮތުގައި ދައުލަތުގެ އިންފްރާސްޓްރަކްޗާ ޕްރޮޖެކްޓުތަކުގެ ސަބަބުން ލަފާކުރެވޭ ޓޫރިޒަމް ސިނާއަތަށް އަންނަ ކުރިއެރުމާ އެއާޕޯޓް ތަރައްގީގެ ސަބަބުން އިގްތިސޯދަށް ލިބޭ ފައިސާގެ މިންވަރުވެސް އިތުރުވަމުންދާނެ ކަމަށް،" އިމާދު ވިދާޅުވި އެވެ.\nނަމަވެސް، މަރުކަޒީގެ ކަންބޮޑުވުމަކީ ބޭރުންނާއި އެތެރެއިން ދަރަނި ނަގައިގެން، ދައުލަތުގެ ހިންގުމުގެ ހަރަދު ހަމަޖައްސާނަމަ ކަން އިމާދު ތަކުރާރުކުރެއްވި އެވެ.\nދައުލަތުގެ ބަޖެޓުންް އަންނަ އަހަރު ވެސް އެންމެ ބޮޑު ހަރަދެއް ކުރާނީ ރިކަރެންޓް ހަރަދުތަކަށެވެ. އެއީ 22.2 ބިލިއަން ރުފިޔާ އެވެ. ޕީއެސްއައިޕީ އަށް 10.2 ބިލިއަން ރުފިޔާ ބަޖެޓްގައި ކަނޑައަޅާފައިވާ އިރު އެހެނިހެން ކެޕިޓަލް ހަރަދުތަކަށް ކަނޑައަޅާފައި ވަނީ ފަސް ބިލިއަން ރުފިޔާ އެވެ.\nރައްޔިތުންގެ މަޖިލިސް ދައުލަތުގެ ބަޖެޓް އެމްއެމްއޭ + އިގްތިސޯދު އަލީ ހާޝިމް


ދުނިޔޭގައި އެންމެ ގިނައިން ކިޔެވޭ ފޮތް | ޤުރުއާން | ދީނާއިދުނިޔެ\nBack ކަވާސާ ދީނާއިދުނިޔެ ދީނާއިދުނިޔޭގެ ބައިތައް ޤުރުއާން ދުނިޔޭގައި އެންމެ ގިނައިން ކިޔެވޭ ފޮތް\nކީރިތި ޤުރުއާނަކީ 23 އަހަރުގެ މުއްދަތެއްގެ ތެރޭގައި، ޖިބްރީލްގެފާނު މެދުވެރިކޮށް، މުޙައްމަދުގެފާނަށް މާތްﷲ ބާއްވައިލެއްވި ފޮތެވެ. ޢާލަމްތަކަށް ރަޙުމަތެއްގެ ގޮތުގައި، އަބަދަށް ދެމިއޮންނިވި، ތެދުމަގު ދައްކައިދޭ ފޮތެކެވެ. އެންމެފުރަތަމަ ސުރަތުލް ޢަލަޤް ބާއްވައިލެއްވުނު ކީރިތި ޤުރުއާން ރަސޫލާއަށް ވަޙީ ބާއްވައިލެވުމުން ރަސޫލާގެންދެވީ، އަޞްޙާބު ބޭކަލުންނަށް އެ ދަސްކޮށްދެއްވަމުންނެވެ. ގިނަ ސަޙާބީން ވަނީ ވަގުތުން ވަގުތަށް ޤުރުއާން ހިތުދަސް ކުރައްވާފައެވެ.\nކީރިތި ޤުރުއާންގައި އެކުލެވިގެންވަނީ މުޅިއެކު 114 ސޫރަތެވެ. އެކިސޫރަތްތަކުގެ ދިގުމިންއެކިމިނެވެ. ކައުޘަރު ސޫރަތުގައި3އާޔަތް ހިމެނޭއިރު ބަޤަރާ ސޫރަތުގައި 286 އާޔަތް ހިމެނެއެވެ. ޤުރުއާން ބާއްވައިލެއްވުނުއިރު ސޫރަތްތައް ބާއްވައިލެއްވުނީ، މިހާރު އަޅުގަނޑުމެންނަށް މިފެންނަން ހުރިގޮތަކަށް ނޫނެވެ. ބާއްވައިލެއްވުނީ އެކި ސޫރަތްތަށް އެކި ވަގުތު، އެއްސޫރަތެއްގެ އާޔަތްތައްވެސް އެކިފަހަރު ފަހަރުއެވެ. ނަމަވެސް ފަހުން ކީރިތި ރަސޫލާ، ﷲގެ އަމުރުފުޅާއި އެއްގޮތަށް، އާޔަތްތަކާއި ސޫރަތްތައް ތަރުތީބު ކުރެއްވީއެވެ.\nއަބޫބަކުރުގެ ފާނުގެ ޚިލާފަތުގައި މުރުތައްދުވި މީހުންނާއި ދެކޮޅަށް ކުރި ހަނގުރާމައިގައި 450 އާއި ގާތްކުރާ އަދަދަކަށް، ޤުރުއާން ހިތުދަސް ބޭކަލުން ޝަހީދުވެގެން ދިޔައެވެ. މިހިސާބުން ޢުމަރުގެފާނު ޤުރުއާން އެއްފޮތެއްގައި ލިޔެ ރައްކާ ކުރުމުގެ ޚިޔާލު، އަބޫބަކުރުގެފާނަށް ދެއްވިއެވެ. ޤުރުއާން ރައްކާތެރިކުރުމުގެ ގޮތުން އަބޫބަކުރުގެފާނު ޒައިދުބިން ޘާބިތު ގެންނަވައި، ޤުރުއާން އެއްފޮތެއްގައި ޖަމަޢު ކުރައްވަން އެންގެވިއެވެ. އެތައް ސަތޭކަ، ޤުރުއާން ހިތުދަސްބޭކަލުންގެ އެހީއާއި އެކު، އެއްވެސް ކުށެއް ނޯނާނެފަދައަކުން، ޒައިދުބިން ޘާބިތު މި ބުރަ މަސްއޫލިއްޔަތު ފުރިހަމަ ކުރެއްވިއެވެ. ޤުރުއާން މުޞްޙަފެއްގެ ގޮތުގައި ލިޔެވި އަބޫބަކުރު އަވަހާރަވަންދެން އަބޫބަކުރު އަތްޕުޅުގައި، މި މުޞްޙަފު އޮތެވެ. އެއަށްފަހު ދެވަނަ ޚަލީފާ ޢުމަރުގެ އަތްޕުޅުގައެވެ. ތިންވަނަ ޚަލީފާ ޢުޘްމާން ބިން ޢައްފާނުގެ ދުވަސްވަރު ، މީހުން ޤުރުއާން ކިޔެވުމުގައި، ތަފާތު ކުށްތައް ކިޔައި، އެކި މީހުން އެކި ގޮތަށް ކިޔަވަން ފެށުމުން ، ޢުޘްމާންގެފާނު، އުއްމުލްމުއުމިނީން ޙާފްޞާ ބިންތު ޢުމަރު (އުމަރުގެފާނުގެ ދަރިކަބަލުން)އަތްޕުޅުގައި އޮތް، ޤުރުއާނުގެ މުޞްޙަފު ގެނުއްވައި، އެއިން ހަތަރު ކޮޕީ ހައްދަވައި އެއްކޮޕީ އަތްޕުޅުގައި ބޭއްވުމަށްފަހު އަނެއް ތިން ކޮޕީ، ކޫފާ، ބަޞަރާ އަދި ޝާމުކަރައަށް (ދިމިޝްގު) ފޮނުއްވިއެވެ. އަދި ޙަފްޞާ ގެ އަތްޕުޅުން ގެނައި ކޮޕީ އަބުރަ ދެއްވިއެވެ.\nޤުރުއާން ބާއްވައިލެއްވުނުތޭ 1400 އަހަރަށްވުރެ ގިނަ ދުވަސްވީއިރުވެސް އެއްވެސް އުނިއިތުރެއް ، ބަދަލެއް ގެނެވިފެއެއްނުވެއެވެ. ކީރިތި ޤުރުއާނުގައި މާތްﷲ ވަޙީ ކުރައްވަނީ:\nމާނައަކީ: ''ހަމަކަށަވަރުން ޤުރުއާން ބާއްވައިލެއްވީ ތިމަން ރަސްކަލާނގެއެވެ. އަދި ހަމަކަށަވަރުން ތިމަންރަސްކަލާނގެ އެޤުރުއާން ރައްކާތެރި ކުރައްވާހުށީމެވެ.''\nމިއަދާ ޖެހެންދެންވެސް ހިޖުރައިން ފުރަތަމަ ޤަރުނުގެ ޤުރުއާނުގެ ކޮޕީތައް ލައިބރަރީ ތަކުގައި އެބަ ހުއްޓެވެ. އެއްވެސް ބަދަލެއް ޤުރުއާނަށް އައިސްފައި ނުވާކަން މި އެއްޗެހި ބެލުމުން ޔަޤީންވެއެވެ. ބާއްވައިލެއްވުނު އެހެން ފޮތްފޮތާއި ޚިލާފަށް ޤުރުއާން ބާއްވައިލެއްވުނު ޢަރަބި ބަހަކީ މިއަދުވެސް ދިރި އޮތް ބަހެކެވެ. ބަސް ދެމިއޮތުމުގެ އެއްސަބަބަކަށް ޤުރުއާން ވި ފަދައިން، ޤުރުއާނަށް ބަދަލެއް ނައިސް އޮތުމަށް ބަސްވެސް އެހީތެރިވިއެވެ.\nދުނިޔޭގައި އެންމެ ގިނައިން ކިޔެވޭފޮތަކީ ކޮބައިތޯ ބަލައިފި ނަމަ ޔަޤީނުންވެސް، އެ ވާނީ ކީރިތި ޤުރުއާން ކަމުގެއެވެ. 1.3 ބިލިއަން މުސްލިމުން އުޅެއެވެ. މީގެ ތެރެއިން ބޮޑު އިންސައްތައެއް ޤުރުއާން ކިޔަވާ ބަޔަކު ކަމުގައި ނޫނީ ނުވާނެއެވެ. އެންމެ ގިނައިން އެފޮތެއް އެއްކޮށް ހިތުން ދަސްކުރެވުނު ފޮތަކީ ވެސް ޤުރުއާނެވެ. ޤުރުއާނާއި އެއް އަދަދެއްގެ ޞަފްޙާތަކެއް ހުރި އިގިރޭސި ފޮތެއް، މި ބަސް ނުދަންނަ މީހަކަށް، އެއްކޮށް ހިތުދަސްކުރެވިދާނެ ކަމަކަށް ޤަބޫލު ނުކުރެވެއެވެ. ނަމަވެސް ކީރިތި ޤުރުއާން ހިތުދަސްކުރި، ޢަރަބި ނުދަންނަ ކިތެއްމީހުން މި ދުނިޔެއަށް އުފަންވި ހެއްޔެވެ. މިކަން މިހެން ވަނީ ކީރިތި ޤުރުއާނަކީ މުޢުޖިޒާތަކަށް ވީމައެވެ. ކީރިތި ޤުރުއާނުން ކިޔެވާ ކޮންމެ އަކުރަކީ ދިހަ ހެޔޮކަން ކަމުގައި ކީރިތި ރަސޫލާ ހަދީޘް ކުރައްވާފައިވެއެވެ. އެއީ މީސްތަކުންގެ މެޔަށް ލިބޭ ހިތް ހަމަޖެހުމެކެވެ. އަޚިރަތް ދުވަހު ނޫރެއްކަމުގައިވެ އެހީ ވެދޭނެ އެއްޗެކެވެ.


"Dhevansoora" ge2vana baeh hadhany | Mihaaru\n"ދެވަންސޫރަ" ގެ މަންޒަރެއްގައި ޔޫއްޕެ އާއި ޝިފާ: ފިލްމްގެ ދެވަނަ ބައި ގެނެސް ދޭނީ އަންނަ އަހަރު.\n"ދެވަންސޫރަ" ގެ ވެސް ދެވަނަ ބައެއް ގެނެސް ދޭނަން: ޔޫއްޕެ\n15 ފެބުރުއަރީ 2018 - 06:243comments\nއޭނާގެ ސްކްރީންޕްލޭއަކަށް ހަދާފައިވާ އެ ފިލްމަކީ ސިއްރު މަރެއްގެ ހަގީގަތް ހޯދަން ކުރާ މަސައްކަތް ދައްކުވައިދޭ ފިލްމެކެވެ.\n"މީގެ މަސައްކަތް ފެށި އިރު ވެސް ދެ ބައެއް ހަދާ ގޮތަށް އޮތީ. ޝޫޓިން ފެށި އިރު، އަހަރެމެން ޕްލޭން ވެސް ކުރިން ދެ ބައިގެ ޝޫޓިން އެއްކޮށް ކުރިއަށް ގެންދަން ވެސް،" ޔޫއްޕެ ބުންޏެވެ. "ފިލްމު ގެނެސްދީފައި އޮންނާނީ ވެސް މީގެ ވާހަކަ އިތުރަށް ކުރިއަށް ގެންދެވޭ ގޮތަށް."\nއެކަމަކު ޔޫއްޕެ ބުނީ "ދެވަންސޫރަ" ބެލި ބައެއް މީހުން ފިލްމްގައި ލޯބީގެ ބައި ތަންކޮޅެއް ކުޑަވެގެން ކޮމެންޓް ކުރި ކަމަށެވެ.\n"އެހެންވެ ދެވަނަ ބައި ހަދާ އިރު، ލޯބީގެ ބައި ތަންކޮޅެއް ބޮޑަށް އިތުރުކޮށްލައިގެން ގެނެސްދޭން މިހާރު ވިސްނުން ހުރީ،" އޭނާ ބުންޏެވެ.\nނަމަވެސް މި އަހަރު "ދެވަންސޫރަ" ގެ ދެވަނަ ސްކްރީނަށް އައުމުގެ ފުރުސަތު ކުޑަ އެވެ.\n"ސިޔާސީ ހަލަބޮލިކަމާ އެކު، ފިލްމީ މަސައްކަތްތަކާއި ފިލްމީ ވިޔަފާރި އަށް ވަރަށް ބޮޑަށް އަސަރު ކުރާނެ. ދެވަންސޫރަ އަޅުވަން ކައިރިވި ދަނޑިވަޅާ ސިޔާސީ ގޮތުން ގައުމު ހަލޮބޮލިވެގެން މި ދިޔައީ. އޭގެ ސަބަބުން ފިލްމްގެ ވިޔަފާރި އަށް އަސަރު ވެސްކޮށްފައި އޮތީ،" ޔޫއްޕެ ބުންޏެވެ. "އެހެންވެ އަންނަ އަހަރުގެ ތެރޭގައި ދެވަނަ ބައި ގެނެސްދޭން މިހާރު ވިސްނުން ހުރީ."\n"ދެވަންސޫރަ" ގެ ތީމް ލަވަ.\nމި މަހުގެ6ވަނަ ދުވަހުން ފެށިގެން "ދެވަންސޫރަ" ދައްކަމުން އަންނަ އިރު، އޮލިމްޕަހުގައި މި މަހުގެ 17 އާ ހަމައަށް ޝޯތައް ދައްކާނެ އެވެ.\nޔޫއްޕެ ބުނީ ފިލްމަށް އާންމުންގެ ފަރާތުން ލިބުނު ކޮމެންޓްތައް ވަރަށް ޕޮޒިޓިވް ކަަމަށެވެ.\n"ދިވެހި ސިނަމާ އަށް ވަރަށް އާ ޖޯންރާއެއް މިއީ. އެއާ އެކު ވެސް ފިލްމް ބެލި ގިނަ މީހުންގެ ފަރާތުން ލިބުނު ކޮމެންޓްތަކާ ދޭތެރޭ ވަރަށް ހިތްހަމަޖެހޭ،" އޭނާ ބުންޏެވެ.\n"ދެވަންސޫރަ" ގެ ކާސްޓުންގެ ތެރޭގައި ޔޫއްޕެ، އަލަށް ތައާރަފުވި މަރިޔަމް ޝިފާ، އަލީ އާޒިމް (ދޮންއައްޔަ)، ފާތުމަތު އާޒިފާ (އަޒޫ)، އަހުމަދު ސައީދު، އަހުމަދު އީސަ (އާނަންދު)، ނާޝިދާ މުހައްމަދު (ނާއްކޮ)، ޖާދުﷲ އިސްމާއީލް (ޖާދު) އަދި އިބްރާހީމް ޖިހާދު (ޖިމީ) ހިމެނެ އެވެ.


Nigeriag theyonagaa team ah Boko haram jamaathun dhin hamalaaehgai...\nބޮކޯ ހަރާމްގެ ހަމަލާތައް\nނައިޖީރިޔާގެ ތެޔޮނަގާ ޓީމަށް ބޮކޯ ހަރާމުން ދިން ހަމަލާއެއްގައި 50 އަށްވުރެ ގިނަ މީހުން މަރާލައިފި\nއަންގާރަ ދުވަހު ދިން މި ހަމަލާގައި މަރުވި މީހުންގެ އަދަދު އިތުރުވާނެކަމުގެ އިންޒާރުވެސް ވަނީ ދީފަ\nމި ހަމަލާ އަމާޒުކޮށްފައިވަނީ ނައިޖީރިއަން ނޭޝަނަލް ޕެޓްރޯލިއަމް ކޯޕަރޭޝަންގެ ސްޕެޝަލިސްޓުންގެ ގްރޫޕަކަށް\nކ. މާލެ | 28 ޖުލައި 2017 | ހުކުރު 11:46 | 2,124\nމި ހަމަލާ އަމާޒުކޮށްފައިވަނީ ނައިޖީރިއަން ނޭޝަނަލް ޕެޓްރޯލިއަމް ކޯޕަރޭޝަންގެ ސްޕެޝަލިސްޓުންގެ ގްރޫޕަކަށް - ގޫގުލް\nނައިޖީރިއާގެ ބޮކޯ ހަރާމް ޖަމާއަތުން އެގައުމުގެ އިރުއުތުރުގައި ތެޔޮނެގުމުގެ މަސައްކަތުގައި އުޅޭ ޓީމަށް އަމާޒުކޮށް މި ހަފްތާގެ ކުރީކޮޅު ދިން ހަމަލާގައި 50 އަށްވުރެ ގިނަ މީހުން މަރާލި ކަމަށް އެތައް މަސްދަރުތަކަކުން އޭއެފްޕީއަށް މައުލޫމާތު ދީފައިވާކަމަށް އެ އެޖެންސީން ބުނެފިއެވެ.\nއަންގާރަ ދުވަހު ދިން މި ހަމަލާގައި މަރުވި މީހުންގެ އަދަދު އިތުރުވާނެކަމުގެ އިންޒާރުވެސް ވަނީ ދީފައެވެ.\nބޯނޯ ސްޓޭޓްގެ މަގުމެރި ސަރަހައްދުގައި ދިން މި ހަމަލާ އަމާޒުކޮށްފައިވަނީ ނައިޖީރިއަން ނޭޝަނަލް ޕެޓްރޯލިއަމް ކޯޕަރޭޝަންގެ ސްޕެޝަލިސްޓުންގެ ގްރޫޕަކަށެވެ. މިއީ މަހުގެ ތެރޭގައި ދިން އެ ޖަމާއަތުން ދިން އެންމެ ނުރައްކާތެރި ހަމަލާއެވެ.\nއެންމެ ފުރަތަމަ ހީކުރެވިފައި އޮތީ މިއީ ކިޑްނޭޕް ކުރުމުގެ ހާދިސާއެއް ކަމަށެވެ.\nއަސްކަރިއްޔާގެ ކޮންޓްރޯލްގެ ދަށުގައި އޮންނަ ބޯނޯއަށް ވަނުން އަސްކަރިއްޔާއިން ހަރުކަށިކޮށް މަނާކޮށްފައިވުމާއެކު މި ހަމަލާގެ ހަބަރު ލިބުން ލަސްވެ މަރުވި މީހުންގެ ސީދާ އަދަދު ލިިބުންވަނީ ދަތިވެފައެވެ.\nނައިޖީރިއާގައި 2009 ވަނަ އަހަރުން ފެށިގެން ހިނގަމުންދާ ހަމަނުޖެހުން ތަކުގައި އެ ގައުމުގެ މުއާސަލާތީ ވިއުގައާއި އިންްފްރާ ސްޓްރަކްޗަރ ހަލާކުވެފައިވާއިރު މިހާތަނަށް 20,000އަށްވުރެ ގިނަ މީހުން މަރުވެ 2.6 މިލިއަނަށްވުރެ ގިނަ މީހުންވަނީ ގެދޮރު ގެއްލިފައެވެ.


2021 އޮކްޓޫބަރު 16 ވާ ހޮނިހިރު ދުވަހު ބޭއްވުމަށް ހަމަޖެހިފައިވާ އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ އިންތިޚާބުގެ މޮނިޓަރަކަށް ވުމަށް އެދި ފޯމު ހުށަހެޅުމުގެ ފުރުޞަތު ހުޅުވާލުން\n07 ސެޕްޓެމްބަރު 2021, 08:15 އިއުލާން\n2021 އޮކްޓޫބަރު 16 ވާ ހޮނިހިރު ދުވަހު ބޭއްވުމަށް ހަމަޖެހިފައިވާ އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ އިންތިޚާބުގެ މޮނިޓަރަކަށްވުމަށް އެދި ފޯމު ހުށަހެޅުމުގެ ފުރުޞަތު ހުޅުވާލުން\n2021 އޮކްޓޫބަރު 16 ވާ ހޮނިހިރު ދުވަހު ބޭއްވުމަށް ހަމަޖެހިފައިވާ އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ އިންތިޚާބުގެ ވޯޓު ނެގުމާއި، ވޯޓު ގުނުމުގެ ކަންތައްތައް މޮނިޓަރ ކުރުމަށް ޝައުޤުވެރިވާ ފަރާތްތަކަށް 2021 ސެޕްޓެންބަރު 08 ވާ ބުދަ ދުވަހުގެ 09:00 ން ފެށިގެން، 2021 ސެޕްޓެންބަރު 13 ވާ ހޯމަ ދުވަހުގެ 13:00 އާ ހަމަޔަށް އެ ފުރުޞަތު ހުޅުވާލައިފީމެވެ.\nމޮނިޓަރުންގެ ގޮތުގައި ކުރިމަތިލުމަށް އެދޭ ފަރާތްތަކުގެ ފޯމު ބަލައިގަތުމަށް ހަމަޖެހިފައިވަނީ 2021 ސެޕްޓެންބަރު 08 ވާ ބުދަ ދުވަހުގެ 09:00 އިން ފެށިގެން، 2021 ސެޕްޓެންބަރު 13 ވާ ހޯމަ ދުވަހުގެ 13:00ގެ ނިޔަލަށް އީމެއިލް މެދުވެރިކޮށެވެ. މޮނިޓަރުންގެ ގޮތުގައި ކުރިމަތިލުމަށް އެދޭ ފޯމު މެއިލްކުރާނީ މި ކޮމިޝަނުގެ [email protected] އީމެއިލަށެވެ.


City aai PSG govaigen La Liga in UEFA ah | Mihaaru\nސިޓީ އާއި ޕީއެސްޖީ ގޮވައިގެން ލަލީގާއިން ޔޫއެފާ އަށް\nމެންޗެސްޓާ ސިޓީއާ ގުޅުނު ހާލަންޑް (ކ)، އަދި އެމްބާޕޭ ޕީއެސްޖީއާ އެކު ކޮންޓްރެކްޓް އާކުރިކަން އިއުލާން ކުރި ވަގުތު އެޓީމުގެ ރައީސް ނާސިރު އަލް ޚަލައިފީ އާއެކު (ވ). ލަ ލީގާ ޗެމްޕިއަން ރެއާލް މެޑްރިޑޫން ވަނީ ދެ ކުޅުންތެރިން ހޯދަން ވެސް މަސައްކަތް ކޮށްފައި.--\n16 ޖޫން 2022 - 11:53\nމެޑްރިޑް (ޖޫން 16) - އިންގްލެންޑުގެ މެންޗެސްޓާ ސިޓީ އާއި ފްރާންސްގެ ޕީއެސްޖީން ޔޫއެފާގެ ފައިނޭންޝަލް ފެއާ ޕްލޭ (އެފްއެފްޕީ) އާ ހިލާފުވިކަމަށް ބުނެ ސްޕެއިންގެ އެންމެ މަތީ ފަންތީގެ ފުޓުބޯޅަ ލީގު ކަމަށްވާ ލަ ލީގާ ޔޫރަޕުގެ ފުޓުބޯޅައިގެ މައި އިދާރާ (ޔޫއެފާ) ގައި މައްސަލަ ޖައްސައިފި އެވެ.\nލަ ލީގާގެ ރައީސް ހާވިއޭ ޓެބާސް ވަނީ މީގެ ކުރިން ވެސް ދެ ކުލަބަށް ބަހުގެ ހަމަލާތައް ދީ، ޕީއެސްޖީ އާއި ސިޓީ އަކީ "ސްޓޭޓް ކްލަބްތަކެއް" ގޮތުގައި ސިފަ ކުރައްވައިފަ އެވެ. އަދި މިދިޔަ މެއި މަހު ޕީއެސްޖީން މަލްޓި މިލިއަން ޑޮލަރުގެ ކޮންޓްރެކްޓެއް ފްރާންސްގެ ތަރި ކިލިއަން އެމްބާޕޭ އަށް ދިނުމުން އެކަމަށް ވެސް ޓެބާސް ވަނީ ވަރަށް ބޮޑަށް ފާޑު ވިދާޅުވެފަ އެވެ.\nMee PSG in hingaa jareemaa eh: La Liga\nއޭގެ ފަހުންސިޓީ އިން ވަނީ ޖަރުމަނުގެ ބޮރޫޝިއާ ޑޯޓްމަންޑަށް ކުޅުނު ނޯވޭގެ ފޯވާޑް އާލިން ބްރައުޓް ހާލަންޑްގެ ރިލީސް ކްލޯސްގެ ގޮތުގައި 51 މިލިއަން ޕައުންޑް ދައްކައި އޭނާގެ ސޮއި ހޯދައިފަ އެވެ. ނަމަވެސް މުސާރަ އާއި އެޖެންޓް ފީއާ އެކު މި އެއްބަސްވުމުގެ ޖުމްލަ އަގު 250 މިލިއަން ޕައުންޑަށް ވުރެ ބޮޑުވާނެ ކަމަށް މީޑިއާތަކުން ރިޕޯޓް ކުރެ އެވެ.\nރެއާލް މެޑްރިޑަށް ނޫނެކޭ ބުނެ އެމްބާޕޭ ޕީއެސްޖީ ގައި މަޑުކުރީ 2025 ވަނަ އަހަރާ ހަމައަށް، ހަފްތާއަކު، އެއް މިލިއަން ޑޮލަރާ ގާތްކުރާ ވަރުގެ މުސާރައަކާ އެކު އެވެ. އަދި އެގްރިމެންޓްގެ ބޯނަހެއް ގޮތުގައި 100 މިލިއަން ޕައުންޑް ހުށަހެޅި އެވެ.\nސްޕެއިންގެ ރެއާލް މެޑްރިޑުން ވަނީ ހާލަންޑާއި އެމްބާޕޭ، މި ދެ ކުޅުންތެރިން ވެސް ހޯދަން މަސައްކަތް ކޮށްފަ އެވެ.\nލަ ލީގާގެ ރައީސް ހާވިއޭ ޓެބާސް.-- ފޮޓޯ: ގެޓީ އިމޭޖަސް\n"މި ހަފްތާގައި ވާނީ ޕީއެސްޖީއާ ދެކޮޅަށް ޔޫއެފާގައި މައްސަލަ ޖައްސާފައި، މީގެ ކުރިން އޭޕްރީލް މަހު މެންޗެސްޓާ ސިޓީއާ ދެކޮޅަށް މައްސަލަ ހުށަހެޅިން، މި ދެ ކުލަބުން ވެސް އަންނަނީ ތަކުރާރުކޮށް މިހާރުގެ ފައިނޭންޝަލް ފެއާ ޕްލޭގެ ގަވާއިދުތަކަށް ގޮންޖަހަމުން،" ލަ ލީގާގެ ބަޔާނުގައި ވެއެވެ.\n"ލަ ލީގާ އަށް ވިސްނޭ ގޮތުގައި މި ކްލަބުތަކުން ގަވާއިދާ ހިލާފަށް މުއާމަލާތްތައް ކުރިއަށް ގެންދަނީ ސީދާ ފައިސާ ހަރަދު ކޮށްގެން ނުވަތަ މާކެޓުގެ ހާލަތާ ނުގުޅޭ އަދި އިގްތިސާދީ މާނައެއް ނެތް ސްޕޮންސަޝިޕާއި އެހެނިހެން ކޮންޓްރެކްޓްތަކުގެ ތެރެއިން."\nމިއީ ފައިނޭންޝަލް ފެއާ ޕްލޭ ގަވާއިދާ ހިލާފުވި ކަމަށް ބުނެ ލަ ލީގާ އިން ސިޓީ އާއި ޕީއެސްޖީ އަށް ދަތިކުރުމުގެ ފިޔަވަޅު އަޅަން އެދުނު ފުރަތަމަ ފަހަރެއް ނޫނެވެ. ކުރިން 2017 އަދި 2018 ގައި ދެ ޓީމާ ދެކޮޅަށް މައްސަލަ ހުށަހަޅި އެވެ. އަދަބެއް ގޮތުން ސިޓީ އަށް ދެ ސީޒަން ވަންދެން ޗެމްޕިއަންސް ލީގު ނުކުޅެވޭގޮތަށް ޔޫއެފާ އިން 2020 ވަނަ އަހަރުގެ ފެބްރުއަރީ ގައި ނިންމި އެވެ. އެކަމަކު ސިޓީން އިސްތިއުނާފަށް ހުށަހެޅުމުން އެއަހަރުގެ ޖުލައި ކުޅިވަރުގެ އާބިޓްރޭޝަން ކޯޓް (ކާސް) އިން ވަނީ ޔޫއެފާގެ ނިންމުން ބާތިލު ކޮށްފަ އެވެ.\nމެންޗެސްޓާ ސިޓީ އިން މިއާ ގުޅޭ ގޮތުން ވާހަކަ ދައްކާފައި ނުވި ނަމަވެސް އެ ކުލަބުގެ ޗެއާމަން ޙަލްދޫން އަލް މުބާރަކް ވަނީ 2019 ވަނަ އަހަރު ޓެބާސް ދިން ބަހުގެ ހަމަލާތަކަށް ރައްދު ދެއްވައިފަ އެވެ. ސިޓީ އިން ކުޅުންތެރިންގެ މާކެޓް އަގު އިންފްލޭޓް ކުރާކަމަށް ތުހުމަތު ކުރުމުން މުބާރަކް ވަނީ، އެންމެ ފުރަތަމަ ލުއިސް ފީގޯ އާއި ޒައިނުއްދީން ޒިދާންގެ ރެކޯޑް ޓްރާންސްފާ ތައް ފެށުނީ ކޮން ލީގަކުންތޯ ސުވާލު އުފައްދައިފަ އެވެ.\nޔޫއެފާ އިން ވަނީ އޭޕްރީލް މަހު ފައިނޭންޝަލް ފެއާ ޕްލޭގެ އާ ގަވާއިދު ފާސް ކޮށްފަ އެވެ. މިއާ އެކު ކުލަބުތަކަށް ވަނީ ތިން އަހަރުގެ މުއްދަތަކަށް 60 މިލިއަން ޔޫރޯގެ ގެއްލުމާ ކުރިމަތިލުމުގެ ފުރުސަތު ދީފަ އެވެ. މިއީ ކުރީގެ ފެއާ ޕްލޭ ގަވާއިދުގައިވާ ވަރަށް ވުރެ ދެގުނަ އިތުރު އަދަދެކެވެ. އަދި ކުލަބުގެ މާލީ ހާލަތު ރަނގަޅު ބައެއް ކުލަބުތަކަށް އަހަރަކު އިތުރު 100 މިލިއަން ޔޫރޯ ވެސް ހަރަދުކުރެވިދާނެ އެވެ.\nމެންޗެސްޓާ ސިޓީ ޔުއެފާ ޕީއެސްޖީ\nމިއިންވެސް އެނގެނީ ރިއަލްމެޑްރިޑު ގެ ނުފޫޒު އޮތް މިންވަރު ލަލީގާއަށް\nކަލޭ ތަންކޮޅެއް މައިތިރި ވާން ވެއްޖެ އެއްނު\nބުރޯ ލީގުން ކުޅުންތެރިން ހުސްވަނީއޭ ކިހިނަކުން ކެއްކުރާނީ\nހެއްހެއްހޭ ބްލަ ސްޕެއިން ލީގު ތަކުގަ ކަމެއް ނެތީތާ\nލަލީގާ ގެ ޓީމްތަކުން ނޫނީ ރެކޯޑް ޓްރާންސްފާ ހެދުމަކީ ޔޫއެފާގެ ފައިނޭންޝަލް ފެއާ ޕްލޭ އާ ޚިލާފު އަމަލެއް.


vnews - Hong Kong gai bulhaluge aabaadhee aadhayaa khilaafah ithuruvejje\nހޮންގް ކޮންގައި ބުޅަލުގެ އާބާދީ އާދަޔާ ހިލާފަށް އިތުރުވެއްޖެ\nހޮންގްކޮންގެ ފިހާރައެއްގައި އޮންްނަ ބުޅަލެއް ކަމަށްވާ "ކްރީމް ބްރަދާ" -- ފޮޓޯ: މާޝަލް ހެއިޖްނިން\nހޮންގް ކޮންގަކީ ޒާތީ މިނިވަންކަމެއް ދީފައި އޮންނަ ޗައިނާގެ ސަރަހައްދެކެވެ. އަދި އެގައުމަކީ ބާޒާރުކުރުމަށް ވަރަށް ގިނަބަޔަކު ޒިޔާރަތް ކުރާ ތަނެކެވެ. ހޮންގް ކޮންގްއަށް އަރާ ފަތުރުވެރިން ބުނާ ގޮތުން އެގައުމުގައި އުޅޭ މީހުންނަށް ވުރެ އެގައުމުގެ މަގުތަކުގައި އުޅޭ ބުޅާތައްވެސް މާގިނަހެން ހީވެ އެވެ.\nތައިލެންޑްގެ ނޫހެއް ކަމަށްވާ "ބެންކޮކް ޕޯސްޓް"ގައި ބުނެފައިވަނީ ހޮންގްކޮންގްގެ މަގުތަކުގަޔާއި ފިހާރަތަކުގައިވެސް މިހާރަކަށް އައިސް މާގިނައިން ބުޅާ ފެންނަމުންދާ ކަމަށެވެ. އަދި މިހާރު އެގައުމުގެ މަގުތަކުން ފެންނަމުންދާ ބުޅާ ތަކަކީ ވަރަށްވެސް "ޒަމާނީ" ބުޅާ ތަކެއް ކަމަށެވެ. ސަބަބަކީ ހޮންގްކޮންގެ މަގުތައް ބާރުބޮޑުވެ ޓްރެފިކް ކިތަންމެ ބޮޑު ނަމަވެސް އެގައުމުގައި އުޅޭ ބުޅާތަކަށް މަގު ހުރަސްކޮށް މަގުތަކުގައި އުޅުމަކީ ވަރަށް ފަސޭހަކަމެއް ކަމުގައި ފެންނާތީ ކަމަށް ބުނެ އެވެ.\nފަހަކަށް އައިސް މިބުޅާތައް ގެންދަނީ ހޮންގްކޮންގަށް ޒިޔާރަތް ކުރަމުންދާ ފަތުރުވެރިންނާއި ފޮޓޯގްރާފަރުންގެ ސަމާލުކަން ހޯދަމުންނެވެ. އަދި ދާދި އިހަކަށް ދުވަހަކު ހޮންގް ކޮންގަށް ޒިޔާރަތް ކުރި ނެދަލޭންޑްސްގެ ފަތުރުވެރިއެއް އަދި ފޮޓޯގްރާފަރެއް ކަމަށްވާ މާޝަލް ހެއިޖްނިން އަށްވެސް ވަނީ ހޮންގްކޮންގެ މަގުތަކުންނާއި ފިހާރަތަކުން ބުޅާތައް ފެނި އެބުޅާތަކަށް ވަކިން ހާއްސަ ފޮތަކާއި، ފޮޓޯ އެގްޒިބިޝަނެއް ހެދުމުގެ ވިސްނުން އައިސްފަ އެވެ.\nމާޝަލް ބުނި ގޮތުގައި އޭނާއަށް ހޮންގްކޮންގެ މަގުތަކުން ފެންނަނީ ވަރަށްވެސް "ކޫލް" އަދި "މޮޑަން" ބުޅާ ތަކެކެވެ. އަދި މިތަކެތި އުޅޭގޮތް ފެނުމުން އޭނާ ބޭނުންވީ ބުޅަލާ ބެހޭ ވަކި ހާއްސަ އެގްޒިބިޝަނެއް ބާއްވާ ބުޅަލާ ބެހޭ ފޮތެއް ތައްޔާރު ކުރުމަށެވެ. މީގެ އިތުރުންވެސް މާޝަލް ބުނީ ހޮންގްކޮންގްގައި އުޅޭ ބުޅާތައް ނިދާ އޮށޯވެ ހެދުމަށްވެސް ތަނެއްތަނެއް ނުބަލާ ކަމަށެވެ. އެސޮރުމެން އޮށޯންނަން ބޭނުންވެއްޖެނަމަ ފިހާރަޔަކަސް ފޮށިގަނޑަކަސް އަދި ކުނިއަޅާ ވަށިގަނޑަކަށްވެސް ނުބަލާ ކަމަށެވެ. އަދި ތަނަކަށް ވަދެ ނިކުމެ ހެދުމުގައި މީހުން ތިބިތޯ އެއް ނުވަތަ އެތަނަކަށް މީހުން ޒިޔާރާތްކުރާ އަދަދެއް ވެސް ބެލުމެއް ނެތް ކަމަށެވެ.\nމާޝަލް ބުނި ގޮތުގައި މިހާތަނަށް އޭނާއަށް ބުޅަލުގެ ފޮޓޯ ނެގުމުގެ ތެރޭގައި ދިމާވި އެންމެ ކަމުދާ ބުޅަލަކަށް ފެނުނީ ހޮންގްކޮންގްގެ ފިހާރައެއްގައި އޮންްނަ ބުޅަލެއް ކަމަށްވާ "ކްރީމް ބްރަދާ" ނަމަކަށް ކިޔުނު ބުޅަލެކެވެ.\nމާޝަލް ބުނި ގޮތުގައި އެބުޅަލަކީ ވަރަށް ހާއްސަ އަދި ވަރަށް ރީތި ބުޅަލެކެވެ. އަދި އެއީ މިހާރު މުޅި ހޮންގްކޮންގްގައި އެންމެ މަޝްހޫރު ބުޅާ ކަމަށްވެސް މާޝަލް ވަނީ ބުނެ އެވެ. އެބުޅަލަކީ މީހުން ފޮޓޯނަގަން އައުމުން އެކިއެކި މޮޅުގޮތްގޮތަށް ފޮޓޮޔަށް ހުއްޓޭ ވަރަށްވެސް އާދަޔާ ހިލާފު ބުޅަލެކެވެ. އަދި އެބުޅަލުގެ ފޮޓޯތައް ވަރަށް ގިނަ މީހުން ދަނީ ސޯޝަލް މީޑިއާގައި ވެސް ޝެއާ ކުރަމުންނެވެ.\nމިހާރަކަށް އައިސް ހޮންގްކޮންގްގެ މަގުތަކުން ފެންނަމުންދާ ބުޅަލުގެ އަދަދު ގިނަކަމުން އެގައުމުގައި ދިރިއުޅޭ މީހުންނާއި އެގައުމަށް ޒިޔާރަތްކުރާ ފަތުރުވެެރިން ބުނާ ގޮތުން މިކަމަށް ހައްލެއް ނުހޯދައިފިނަމަ ދުވަސްކޮޅަކުން ހޮންގްކޮންގް ވެގެންދާނީ މީހުން އުޅޭ ތަނެއްގެ ބަދަލުގައި ބުޅާ އުޅޭ ތަނަކަށެވެ.


LIVE: Covid-19: Biruverikan Atholhuthakaai Hama Ah - Vaguthu\nނަރުދޫ އިން ފައްސިވި މީހުން ދޮނަކުޅި ރިސޯޓަށް ގެންދަނީ\nLIVE: Covid-19: Jehunu Dhivehin Ge Adhadhu Record Minvarakah Mahchah https://t.co/UPJqunnqQZ\n— Vaguthu Online (@VaguthuOnline) April 29, 2020\nBREAKING NEWS: Delivery Huhdhathah Baathilkoh Alun Huhdha Dhenee https://t.co/WhhFDlsqGo\nއެސިސްޓަންޓް ކޮމިޝަނަ އޮފް ޕޮލިސް މުހައްމަދު ރިޔާޒް: މާފުށި ޖަލުގައި ހިންގި އޮޕަރޭޝަންގައި ފޯނުތައް ވަނީ ފެނިގެން ގޮސްފައި.\nއެސިސްޓަންޓް ކޮމިޝަނަ އޮފް ޕޮލިސް މުހައްމަދު ރިޔާޒް: މަހިބަދޫގައި ހުރި ލޯންޗުތަކުގައި ރޯކޮށްލި މައްސަލައާ ގުޅިގެން މީހަކު ހައްޔަރެއް ނުކުރޭ. އެކަމަކު ތުހުމަތު ކުރެވޭ ފަސް ތަނެއް ވަނީ ބަލައި ފާސްކޮށްފައި.\nއެސިސްޓަންޓް ކޮމިޝަނަ އޮފް ޕޮލިސް މުހައްމަދު ރިޔާޒް: އދ. މަހިބަދޫގައި ލޯންޗުތަކަކާއި ޑިންގީއެއްގައި އަލިފާން ރޯކޮށްލި މައްސަލަ މިދަނީ ތަހުގީގު ކުރަމުން. އެ ކަން ކުރީ ޑިންގީއެއްގައި ރަށަކަށް ކައިރި ކުރި ބައެއް ކަން އެނގޭ. އެމީހުން ފުޅިއަކަށް އަލިފާން އަޅައިގެން އެ އުޅަނދުފަހަރަށް އުކި ކަމަށްވޭ. އެ ތަނުން އެއް ފުޅި ފެނިފައި ވަނީ ރަށުގެ ފަޅު ތެރެއިން.\nއެސިސްޓަންޓް ކޮމިޝަނަ އޮފް ޕޮލިސް މުހައްމަދު ރިޔާޒް: މި ހަމަލާއަކީ މާލެ ސަރަހައްދުގައި އުޅޭ ހަރުކަށި ފިކުރުގެ ސެލްއަކުން ހިންގި އަމަލެއް. މިއީ މަޑުއްވަރީގައި ހިންގި އޮޕަރޭޝަނާ ގުޅިގެން އެކަމާ މެދުގައި މެސެޖެއް ދިނުމަށާއި އެކަމާ ދެކޮޅަށް ކުރާ މަސައްކަތް ހުއްޓުވުމަށް ކުރި ކަމެއް.\nއެސިސްޓަންޓް ކޮމިޝަނަ އޮފް ޕޮލިސް މުހައްމަދު ރިޔާޒް: ހުޅުމާލޭގައި ބިދޭސީންތަކެއްގެ ގަޔަށް ތޫނު އެއްޗަކުން ހަމަލާ ދިން މައްސަލައިގައި އަށް މީހަކު ހައްޔަރު ކުރި. އެމީހުންނަށް ހަމަލަ ދިނުމުގައި އަމަލީ ގޮތުން ބައިވެރިވީ ހަތަރު މީހެއް. އެމީހުން ބޭނުން ކުރި ސައިކަލްތައް ވަނީ ހޯދާފައި.\nއެސިސްޓަންޓް ކޮމިޝަނަ އޮފް ޕޮލިސް މުހައްމަދު ރިޔާޒް: ފެބްރުއަރީ 20 ވަނަ ދުވަހު، ހުޅުމާލޭގައި ތިން ތަނެއްގައި ބިދޭސީންތަކަކަށް ތޫނު އެއްޗަކުން ހަމަލަ ދިން މައްސަލައިގައި ދައުވާ ކުރުމަށް އަޅުގަނޑުމެން ވާނީ ޕްރޮސެކިއުޓާ ޖެނެރަލް އޮފީހަށް ފޮނުވާފައި. މިއީ ހަރުކަށި ފިކުރާ ދެކޮޅަށް ކުރާ މަސައްކަތުގެ ބަދަލު ހިފުމެއް ކަމަށް ތަހުގީގަށް އެނގިފައިވޭ.\nއެސިސްޓަންޓް ކޮމިޝަނަ އޮފް ޕޮލިސް އަބްދުﷲ ފައިރޫޝް: މިހާރު ހުއްދަ ދޫކޮށްފައިވާ ފަރާތްތަކަށް 48 ގަޑިއިރު ފަހުން، ހުއްދަ ބާތިލްވެގެން ދާނެ. ވިޔަފާރީގެ އުސޫލުން އެކި ހިދުމަތް ދިނުމަށް ދޫކޮށްފައިވާ ހުއްދަތަކެއް. އަލުން ހުއްދަ ދިނުމަށް ވަނީ ހަމަޖެހިފައި. އެއީ ވިޔަފާރި ކުރަން ދީފައިވާ ހުއްދަތަކެއް ނޫން.\nފުލުހުންގެ ފަރާތުން އެސިސްޓަންޓް ކޮމިޝަނަ އޮފް ޕޮލިސް މުހައްމަދު ރިޔާޒާއި އެސިސްޓަންޓް ކޮމިޝަނަ އޮފް ޕޮލިސް އަބްދުﷲ ފައިރޫޝް ބާއްވަވާ ނޫސްވެރިންގެ ބައްދަލުވުމެއް ކުޑައިރުކޮޅެއްގެ ތެރޭގައި ނެޝަނަލް އިމަޖެންސީ އޮޕަރޭޝަންސް ސެންޓަރު (އެންއީއޯސީ) ގައި ފެށޭނެ.\nBREAKING: O Level Imthihaanu Mi Aharu Nubbaavvan Ninmmaifihttps://t.co/ziRoVVn24s\nCovid-19: Inguraidhoo In Meehaku Fassivefaeh Nuvey https://t.co/nHTGv9Ore5\nރައީސް އޮފީހުގެ އަންޑަ ސެކްރެޓަރީ މުހައްމަދު މަބްރޫކް: ބައްދަލުވާ މީހުންގެ ޑައިރީއެއް ހެދުން ވަރަށް މުހިންމު. އޭރުން ކޮންޓެކްޓް ޓްރޭސިން މަސައްކަތުގައި ފަސޭހަވާނެ.\nރައީސް އޮފީހުގެ އަންޑަ ސެކްރެޓަރީ މުހައްމަދު މަބްރޫކް: ކަރަންޓީން ފެސިލިޓީތަކުގައި ތިބި މީހުންނަށް ގުޅުން މުހިންމު. އެކަކު އަނެކަކާ ދެމެދު އޮތް ގުޅުން ބަދަހި ކުރުން މުހިންމު. އެއީ މިހާރު ކުރިމަތިވެފައިވާ ނުތަނަވަސް ކަމުގައި ބޭނުން ކުރެވޭނެ އެންމެ ބޮޑު ހަތިޔާރަކީ.\nޑރ. އިބްރާހިމް އަފްޒަލް: އިޖުތިމާއީ ގައިދުރު ކުރުން ވަރަށް މުހިންމު. ކުރިއަށް އޮތް ތަނުގައި ޑެންގީ އިތުރުވެދާނެ. އެކަން ވުމުގެ ކުރިން ހަފްތާއަކު އެއް ފަހަރު ގޭތެރެ ސާފުކޮށްލާށޭ. މަދިރި އުފެދޭ ތަންތަން ނައްތާލާށޭ.\nރައީސް އޮފީހުގެ އަންޑަ ސެކްރެޓަރީ މުހައްމަދު މަބްރޫކް: ފަރުކޮޅުފުށި އަލުން މަރާމާތުކޮށްފައި ބޭނުން ކުރެވޭނެ. އެ ތަނުގައި ފުރާޅުން ފެން ފޭބުން ފަދަ ކަންކަން ހިނގަމުންދާތީ. އަޅުގަނޑުމެން ބަނޑޮސް ބޭނުން ކުރަން ފެށީ ޕްލޭން ބީގެ ގޮތުގައި.\nޑރ. އިބްރާހިމް އަފްޒަލް: ރޭންޑަމް ސާމްޕަލް ކުރިއިރު، އެންމެ މީހަކު ވަނީ ޕޮޒިޓިވްވެފައި.\nBREAKING NEWS: Covid-19: Miadhu 14 Sifain Fassivejje https://t.co/qbrR81piTU\nޑރ. އިބްރާހިމް އަފްޒަލް: އަމާޒު ބޯޓު ކްލަސްޓާއާ ރ. އިނގުރައިދޫ މި ވަނީ ވަދެފައި. ކޮންޓެކްޓް ޓްރޭސިން މަސައްކަތް ވަނީ ކުރަން ޖެހިފައި.\nޑރ. އިބްރާހިމް އަފްޒަލް: މިއަދުގެ އެންމެ ބޮޑު ކްލަސްޓާ އަކީ އެމްއެންޑީއެފް ކްލަސްޓާ. އޭގައި 14 މީހަކު ހިމެނޭ. އެހެންވެ، މިއީ ވަރަށް ބޮޑުވެދާނެ ކްލަސްޓާ އަކަށް ވެދާނެތީ ވަރަށް އިސްކަންދީގެން އަޅުގަނޑުމެން ކޮންޓެކްޓް ޓްރޭސިން ހެދުމުގެ މަސައްކަތް އެބަ ކުރަމުން ގެންދަން.\nBREAKING NEWS: Umurun Dhuvasvee3Dhivehinge Maru Covid-19 Aai Gulhumeh Oeh Tho Balanee https://t.co/ymIrk9K98k\nޑރ. އިބްރާހިމް އަފްޒަލް: މިހާތަނަށް އުމުރުން 12 އަހަރުން ދަށުގެ ނުވަ މީހަކަށް ޖެހުނު، އުމުރުން 12 އަހަރާއި 40 އަހަރާ ދެމެދުގެ 168 މީހަކަށް ބަލި ޖެހުނު. 40 އަހަރާއި 65 އަހަރާއި ދެމެދުގެ 50 މީހަކަށް ބަލި ޖެހުނު. އަދި 65 އަހަރުން މަތީގެ ދެ މީހަކަށް ބަލި ޖެހުނު.\n11 Dhivessaku Russia In Raajje Genesfihttps://t.co/dJiuBhl3US\nރައީސް އޮފީހުގެ އަންޑަ ސެކްރެޓަރީ މުހައްމަދު މަބްރޫކް: ރަޝިޔާ އިން 11 ދިވެހިން އައީ. ރެޖިސްޓްރީ ކުރީ 84 މީހެއް. ހުރިހާ އެންމެންނަށް އެންގިން މާލެ އާދެވޭނެ ވާހަކަ. ރާއްޖެ އައީ އަމިއްލަ އަށް ޓިކެޓު ނަގައިގެން.\nރައީސް އޮފީހުގެ އަންޑަ ސެކްރެޓަރީ މުހައްމަދު މަބްރޫކް: ގދ. ތިނަދޫގައި ދެ ވަނަ މީހެއް ވަނީ ނިޔާވެފައި. އެއީ 78 އަހަރުގެ މީހެއް. ފުއްޕާމެއަށް އުނދަގޫވެގެން އުޅުނީ. ވެންޓިލޭޓަރަށް އެމީހާ ލެވުނު. އެޗްޕީއޭ އިން ވެސް އެންގީ ހިނެވުމުގެ ކަންކަން ކުރުމަށް. ދިގު މުއްދަތަށް ބޭސް ކުރަމުން ދިޔަ މީހަކު ވަނީ ނިޔާވެފައި. ކޮވިޑް-19 ގެ ކޭސްއަކަށް ވެދާނެތޯ ނުވަތަ ނޫންތޯ ބެލުމަށް މާދަމާގެ ފަރާތުން ޓެގް ޓީމްގެ ފަރާތުން ބައްދަލު ކުރާނެ. މިހާތަނަށް މަރުވި ތިން ކޭސްގެ ނަތީޖާ ނުލިބޭ.\nރައީސް އޮފީހުގެ އަންޑަ ސެކްރެޓަރީ މުހައްމަދު މަބްރޫކް: ގދ. ތިނަދޫގައި ނިޔާވި މީހާއާ މެދުގައި އެޗްޕީއޭ އިން އެންގީ ހިނެވުމުގެ ކަންކަން ކުރިއަށް ގެންދިއުމަށް. ޖަމާއަތްތެރިން ނިންމީ ހިނެވުމުގެ ބަދަލުގައި ތަޔައްމަމް ކުރުމަށް ފަހު، މައްޔިތާ ވަޅުލުމަށް.\nBREAKING NEWS: Raajje In Covid-19 Jehunu Meehunge Adhadhu 277 Ah Araifi https://t.co/Il4zhDZL7G\nރައީސް އޮފީހުގެ އަންޑަ ސެކްރެޓަރީ މުހައްމަދު މަބްރޫކް: ނަރުދޫން ޕޮޒިޓިވް ވި މީހުން ދޮންނަކުޅިއަށް ބަދަލުކުރުމުގެ މަސައްކަތް އެބަކުރޭ. ކުރިއަށް އޮތް ތަނުގައި ޕޮޒިޓިވްވާ މީހުން ބަދަލު ކުރެވޭނީ ބަނޑޮސް ކަރަންޓީން ފެސިލިޓީއަށް.\nރައީސް އޮފީހުގެ އަންޑަ ސެކްރެޓަރީ މުހައްމަދު މަބްރޫކް: ބަލި ޖެހުނު މީހުންގެ އަދަދު 277 އަށް ވަނީ އަރާފައި. އެއީ 125 ދިވެހިން، އަދި 152 ބިދޭސީން. 258 މީހަކަށް ދަނީ ފަރުވާ ދެމުން. މިހާތަނަށް 3،000 އަށް ވުރެ ގިނަ މީހުން ކޮންޓެކްޓް ޓްރޭސިން ހެދި އިރު، ފާހަގަ ކުރެވުނު. މިހާތަނަށް 7،7776 މީހެއްގެ ސާމްޕަލެއް ނެގި އިރު، 6،732 ސާމްޕަލެއް ވަނީ ނެގެޓިވްވެފައި. އަދި 876 ސާމްޕަލެއްގެ ނަތީޖާ ނުލިބޭ.\nBREAKING NEWS: Covid-19 Village Masahkathugai Ulhunu Dhivehsaku Fassi Vejje https://t.co/An2RpxvETH\nCovid-19: Contact Tracing App, "TraceEkee" Tha'aaraf Kohfihttps://t.co/re14MVbib9\nCovid-19: Swizerland Gai Ves Furabandhu Nimumakah Genes, Aammu Haalathakah Dhaan Thayyaaru Vaneehttps://t.co/0cMI8Nz0kK\nBREAKING| Covid-19: Ithuru 13 Dhivessaku Fassive, Fassivi Meehunge Adhadhu 269 https://t.co/dcJgm1374g\nQuarantine Kohffaivaa Miladhoo In Furi Bayaku Hayyarukohffihttps://t.co/aAQMyxDnGZ\nFassivi Meehun Adhives Nugendhaathee, Narudhooo Rahyithuge Kanboduvun Inthihaa Ah!https://t.co/swyZVLSBHm\nBREAKING| Covid-19: Narudhoo In Fassi Vi Meehunge Thereygai Maabandu Meehaku Himeneyhttps://t.co/HURCoIt4M3\nBREAKING| Covid-19:Bali Jehunu Dhivehinge Adhadhu 100 Ah Araifihttps://t.co/FaT0vL4x4y\nBREAKING | Covid-19: Ithuru 6Meehaku Fassi Ve, Jumal Adhadhu 256 Ahhttps://t.co/cx9nJ3hT4R\nUK Anhenaku Mask Fadha Thakethi Si’hee Faraaiy Thakah Dheyn Dhekolhu Hadhanyhttps://t.co/7YiqPDP54i\nއިންޑިއާއިން އިތުރު 135 މީހަކު ކޮވިޑް-19 އަށް ފައްސިވިއިރު، ފައްސިވި މީހުންގެ ޖުމްލަ އަދަދު ވަނީ 31332އަށް އަރާފައި. އެ ގައުމުން މި ވައިރަސް ޖެހިގެން މިހާތަނަށް މަރުވެފައި ވަނީ 1008 މީހުން.\nކޮވިޑް-19 ޖެހިގެން މެކްސިކޯއިން އިތުރު 135 މީހަކު މަރުވެ، އެގައުުން މަރުވި މީހުންގެ އަދަދު 1569 އަށް އަރައިފި. މިހާތަނަށް އެގައުމުން އިތުރު 1223 މީހަކު މި ބައްޔަށް ފައްސިވެ، ފައްސިވި މީހުންގެ ޖުމްލަ އަދަދު ވަނީ 16752 އަށް އަރާފަ.\nކޮވިޑް-19 ޖެހިގެން ބެލްޖިއަމުން އިތުރު 170 މީހަކު މަރުވެ، އެގައުުން މަރުވި މީހުންގެ އަދަދު 7501 އަށް އަރައިފި. މިހާތަނަށް އެގައުމުން އިތުރު 525 މީހަކު މި ބައްޔަށް ފައްސިވެ، ފައްސިވި މީހުންގެ ޖުމްލަ އަދަދު ވަނީ 47859 އަށް އަރާފަ.\nކޮވިޑް-19 ޖެހިގެން ބްރެޒިލްއިން އިތުރު 20 މީހަކު މަރުވެ، އެގައުުން މަރުވި މީހުންގެ އަދަދު 5083 އަށް އަރައިފި. މިހާތަނަށް އެގައުމުން އިތުރު 336 މީހަކު މި ބައްޔަށް ފައްސިވެ، ފައްސިވި މީހުންގެ ޖުމްލަ އަދަދު ވަނީ 73235 އަށް އަރާފަ.\nޗައިނާއިން އިތުރު 22 މީހަކު ކޮވިޑް-19 އަށް ފައްސިވެއްޖެ، އެޤައުމުން މިހާތަނަށް ޖުމްލަ 82858 މީހަކު ވަނީ މި ބައްޔަށް ފައްސިވެފައި\nރަޝިއާއިން އިތުރު 105 މީހަކު މަރުވެ، މަރުވި މީހުންގެ ޖުމްލަ އަދަދު 972 އަށް އަރައިފި. އެގައުމުން އިތުރު 5841 މީހަކު ކޮވިޑް-19 އަށް ފައްސިވެ، ފައްސިވި މީހުންގެ ޖުމްލަ އަދަދު ވަނީ 99399 އަށް އަރާފަ.\nމިއީ މި ވައިރަސް ޖެހިގެން އެ ގައުމުން އެއް ދުވަސް ތެރޭ އެންމެ ގިނަ މީހުން މަރުވި ފަހަރު\nBREAKING| Covid-19: Male City Ge Furabandhuge Muhdhathu 14 Dhuvahah Ithuru Kohffihttps://t.co/hkVDMsMMnz\nEhkohhffai Huri Hurihaa Faisaaeh Dhinee Covid-19 Fund Ahhttps://t.co/z14Dam6Bjt\nCovid-19 Akee Allah Ge Koafaaeh Noon - Raees Maumoon https://t.co/qqHCjoRxUv\nMi Dhuvasvaru Vihaa Kudhinnah Dheefaaivaa Nanthah: Corona Kumar,Covid Marie. Lock Downhttps://t.co/fShSmmW0pE\nVentilator Gennan Havaal Kuri Kunfunithakaa Medhu Ithubaaru Eba Oiy: Ameen https://t.co/fW3S8Ynh3y\n130 Fuluhaku Quarantine Gaihttps://t.co/ZDwhG7Hdy0\nCovid-19: Greece Fathuruverinah Hulhuvaalanee https://t.co/Io8wMm5sPU\nCovid-19:4Aharuge Kujjaku 13000 Rufiya Ge Viyafaari Koffi https://t.co/8GorVAvjuB\nBREAKING NEWS: America In Maruvaa Meehunge Adhadhu Varah Bodah Ithuruveje https://t.co/dc7TAeECgH\nBREAKING | Covid-19: Brazil In Ithuru 520 Meehaku Maruvehjehttps://t.co/uyHm1eKxdS\n— Vaguthu Online (@VaguthuOnline) April 28, 2020\nHospital In Amalu Kohfai Vaanee HPA Ge Minagandu Thakaai Ehgothah: Dr. Abdul Samad Memorial Hospitalhttps://t.co/SEch9vWEK4\nBREAKING | Covid-19: India In Record Adhadhakah Meehun Fassive, Maruvehjehttps://t.co/PjAmwpc5Cy\nސްވިޑެން އިން އިތުރު 2355 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 91 މީހަކު މަރުވެއްޖެ. އެޤައުމުން މިހާތަނަށް ޖުމްލަ 19621 މީހަކަށް މި ބަލި ޖެހިފައިވާއިރު، އޭގެތެރެއިން 695 މީހަކު ވަނީ މަރުވެފައި.\nއިކުއެޑޯ އިން އިތުރު 1018 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 208 މީހަކު މަރުވެއްޖެ. އެޤައުމުން މިހާތަނަށް ޖުމްލަ 24258 މީހަކަށް މި ބަލި ޖެހިފައިވާއިރު، އޭގެތެރެއިން 871 މީހަކު ވަނީ މަރުވެފައި.\nޕެރޫ އިން އިތުރު 2491 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 72 މީހަކު މަރުވެއްޖެ. އެޤައުމުން މިހާތަނަށް ޖުމްލަ 31190 މީހަކަށް މި ބަލި ޖެހިފައިވާއިރު، އޭގެތެރެއިން 854 މީހަކު ވަނީ މަރުވެފައި.\nއިންޑިއާއިން އިތުރު 1909 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 69 މީހަކު މަރުވެއްޖެ. އެޤައުމުން މިހާތަނަށް ޖުމްލަ 31360 މީހަކަށް މި ބަލި ޖެހިފައިވާއިރު، އޭގެތެރެއިން 1008 މީހަކު ވަނީ މަރުވެފައި.\nތުރުކީން އިތުރު 2392 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 92 މީހަކު މަރުވެއްޖެ. އެޤައުމުން މިހާތަނަށް ޖުމްލަ 114653 މީހަކަށް މި ބަލި ޖެހިފައިވާއިރު، އޭގެތެރެއިން 2992 މީހަކު ވަނީ މަރުވެފައި.\nފްރާންސުން އިތުރު 23660 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 367 މީހަކު މަރުވެއްޖެ. އެޤައުމުން މިހާތަނަށް ޖުމްލަ 165911 މީހަކަށް މި ބަލި ޖެހިފައިވާއިރު، އޭގެތެރެއިން 23660 މީހަކު ވަނީ މަރުވެފައި.\nއިޓަލީން އިތުރު 2091 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 382 މީހަކު މަރުވެއްޖެ. އެޤައުމުން މިހާތަނަށް ޖުމްލަ 21505 މީހަކު މިބައްޔަށް ފައްސިވެފައިވާއިރު، އޭޣެތެރެއިން 19522 މީހަކު ވަނީ މަރުވެފައި.\nއެމެރިކާގައި އިތުރު 5503 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 517 މީހަކު މަރުވެއްޖެ. މިދިޔަ 24 ގަޑިއިރު ތެރޭ އެޤައުމުން ފައްސިވި މީހުންގެ އަދަދު 27389 އަށް އަރާފައި ވާއިރު، މި މުއްދަތުގައި މަރުވި މީހުންގެ ޖުމްލަ އަދަދު 1843 އަށް އަރާ.\nމިހާތަނަށް އެމެރިކާއިން ޖުމްލަ 1029878 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 58640 މީހަކު ވަނީ މަރުވެފައި. އެމެރިކާއަކީ މުޅި ދުނިޔެއިންވެސް އެންމެ ގިނަ ބަޔަކަށް މި ބަލި ޖެހި، ބަލީގައި އެންމެ ގިނަ ބަޔަކު މަރުވި ޤައުމު.\nMask Alhan Dhekolhu Hadhai Trump Ge Naibu, Bali Meehunnaai Baddhalu Kohfihttps://t.co/nKgEpJkQ2P\nCovid-19: Huddha Nethi Bilehfahi Ah Eri Bayaku Hayyaru Kohfihttps://t.co/rsnDDN67Ku\nBREAKING | Covid-19: Bali Jehunu Meehun ge Adhadhu 3.1 Million Ahhttps://t.co/6LmGnzAnLG\nއެމެރިކާއިން އިތުރު 1326 މީހަކު މަރުވެ، މަރުވި މީހުންގެ ޖުމްލަ އަދަދު 58123 އަށް އަރައިފި. އެގައުމުން އިތުރު 14019 މީހަކު ކޮވިޑް-19 އަށް ފައްސިވެ، ފައްސިވި މީހުންގެ ޖުމްލަ އަދަދު ވަނީ 1024375 އަށް އަރާފަ.\nކޮވިޑް-19 ޖެހިގެން ނެދަލޭންޑުން އިތުރު 48 މީހަކު މަރުވެ، އެގައުމުން މަރުވި މީހުންގެ އަދަދު 4566 އަށް އަރައިފި. އެގައުމުން އިތުރު 171 މީހަކު ފައްސިވެ، ފައްސިވި މީހުންގެ ޖުމްލަ އަދަދު ވަނީ 38416 އަށް އަރާފަ.\nކޮވިޑް-19 ޖެހިގެން ކެނެޑާއިން އިތުރު 64 މީހަކު މަރުވެ، އެގައުުން މަރުވި މީހުންގެ އަދަދު 2769 އަށް އަރައިފި. މިހާތަނަށް އެގައުމުން އިތުރު 540 މީހަކު މި ބައްޔަށް ފައްސިވެ، ފައްސިވި މީހުންގެ ޖުމްލަ އަދަދު ވަނީ 49،040 އަށް އަރާފަ.\nކޮވިޑް-19 މާލެ އިން ފެނުމާއި އެކު ރާއްޖެ އަށް ކުރިމަތިވި އެންމެ ބޮޑު ކަންބޮޑުވުމަކަށްވީ އަތޮޅުތަކަށް ބަލި ފެތުރިގެން ދިއުމުގެ ފުރުސަތު ވަރަށް ބޮޑަށް އޮތުމުންނެވެ. ހުރިހާ ކަމެއްގައި ހުރިހާ ރަށަކުން މާލެ އަށް ބަރޯސާ ވާން ޖެހިފައި ވާއިރު މާލެ އަށް ދަތުރު ކުރާނަމަ މާލެ އިން އަތޮޅުތަކަށް ބަލި ދިއުމުގެ ފުރުސަތު ބޮޑެވެ.\nމިހާރު މާލެ ފިޔަވައި އެންމެ ގިނަ މީހުން ކޮވިޑް-19 އަށް ފައްސި (ޕޮޒިޓިވް) ވެފައި ވަނީ ނަރުދޫންނެވެ. އެރަށުން އަށް މީހަކު މިހާތަނަށް ކޮވިޑް-19 އަށް ފައްސިވެފައި ވާއިރު، މުޅި ރަށް މިހާރު ވަނީ ހަމަހިމޭން ވެފައެވެ.\nމިއަދު ލިބުނު އިތުރު ޚަބަރުތަކަށް ބަލާއިރު ގދ.ތިނަދޫ އަބްދުލްޞަމަދު މެމޯރިއަލް ހޮސްޕިޓަލްގައި ފަރުވާ ދެމުން ގެންދިޔަ މީހަކު ނިޔާވުމުން ކަންތައް ކުރި ގޮތާއި މެދު ސުވާލު އުފެދި، ފާޑުކިޔުންތައް ވަނީ އަމާޒުވެފައެވެ.\nThinadhoo Gai Niyaavi Meehaage Moonu Balan Furusath Dhinee 11 Meehakah https://t.co/iqWaOY1ViR\nBREAKING NEWS: Thinadhoo Gai Niyaavi Meehaa Hinevun Rakkaatheri Kamah Hospital In Lafaadhin https://t.co/FwBxH5D53r\nBREAKING NEWS: Covid-19: Thinadhoo Gai Niyaavi Meehaku Hinevumeh Nethi Valhulaifi https://t.co/k5sJa5BoG5\n8 Meehun Fassi Vumun Narudhoo Haas Kameh Ge Thereyga https://t.co/W1OIdiSODc\nBREAKING NEWS: Raajje In Covid-19 Jehunu Meehunge Adhadhu 250 Ah Araifi https://t.co/blvaDoVDKB\nދުނިޔޭގެ ހާލަތައް ބަލާއިރު ކޮވިޑް-19 ޖެހުނު މީހުންގެ އަދަދު 3.1 މިލިއަނަށް މިހާރު ވަނީ އަރާފައެވެ. ބައެއް ގައުމުތަކުގައި ފާއިތުވި ދެދުވަހު ކޮވިޑް-19 ޖެހިގެން މަރުވި މީހުންގެ އަދަދު މަދުވި ނަމަވެސް މިއަދު ވަނީ މަރުވި މީހުންގެ އަދަދު އިތުރުވެފައެވެ.\nކޮވިޑްގެ ފަރުވާ 40 އަހަރު ކުރީގެ ބޭހަކާއި ގުޅިފައި؟\nއޭޕްރީލް 29, 2020 00:29\nޙއ.ދިއްދޫ ގަ ކަރަންޓީިނު ގަ ބެހެޓި މީހުން މަގުމަތީ އުޅޭ\nއޭޕްރީލް 29, 2020 03:38\nލޮބުވެތި އަޙުންނާއި އުޙުތުންނޭ ކޮވިޑް 19 ނޫނީ އެހެންކަމެއް އުޅުނަސް މީހަކު ހާސްވާން ނުޖެހޭ މިންވަރަށް ހާސްވުމަކީ ރަނގަޅުކަމެއްނޫން. ދީނުގަ ނެތެއްނޫންތޯ އަޅުގަނޑުމެން ހަމައެކަނި ހާސްވާށޭ އެއް. އަޅުގަނޑުމެން ބަލަންޖެހޭނީ ރައްކާތެރިވެ ތިބެވޭތޯ ބައްޔެއްވިއަސް ފަރުވާ ހޯދޭތޯ އިންޝާﷲ. ހަނދާންކޮށްލަމާ މާތްﷲ ކޮންމެބައްޔަކާއެކު ޝިފާ ބާއްވައިލެއްވެވި ކަން. އަލްހަމްދު ލިﷲ. ގުދުރަތީ ބޭސްތައް ފަދަ ކަޅުދިރި، މާމުއި، ލޮނު، ލުނބޯ، ފޮނިތޮށި، ހޫނުކޮށް ފެން މިއިން ކިތަންމެ އެއްޗެއްމެ ހެޔޮގޮތުގަ ބޭނުންކޮށް މި ކޮވިޑް އަދި އެހެންވެސް އެންމެހާ ބަލިތަކުން ރައްކާތެރިވާން މަސައްކަތް ކުރެވިދާނެ ނޫންތޯ. އަދި ބޭކާރު ވާހަތަކާ ސިއްހަތަށް ގެއްލުންދޭ ކެެއުންތަކާވެސް ދުރުވުން. އަޅުގަނޑުމެން ހަމަ މުހިންމުކަންކަން ނުކޮށްތިއްބަވައިގެން ހާސްވާންވީކީ އެއް ނޫނެއް ނޫންތޯ ބޭކާރުގޮތުގަ.\nފާފަ ކުރެވިފަވާ މީހުންވެސް ފާފަތަކާ އަބަދަށް ދުރުވެ ހިތްސާފުވަންދެން ތައުބާވުމަށް މަސައްކަތްކުރަންޖެހޭ. ހިތްސާފުވާ ވަރަކަށް މީހާއަށް ހިއްހަމަޖެހުން ލިބޭނެ ޔަގީން. މާތްﷲ އަޅުގަނޑުމެން މިހާތަނަށް ކިތަންމެ ނުރައްކާތެރި ބައްޔަކުންވެސް ރައްކާތެރި ކުރެއްވެވި އަލްހަމްދު ލިﷲ. މިވަގުތުވެސް އެކަލާނގެއަށް އިތުބާރު ކުރަންވީ މަސައްކަތްކުރަމުން މުސްލިމުންކަމުގަވީތީ. .\nގަބޫލްކުރަންވީ އަމަލާއި ބަހުން ޝުކުރު ކުރާމީހުންނަށް އެކަލާނގެ އިތުރުކޮށްދެއްވަވާނެކަން. މުސްލިމުންކަމުގަވީތީ އުއްމީދު އެބަކުރަންޖެހޭ ހެޔޮ ރަނގަޅު އަބަދުވެސް. އިލާހީ ގާނޫނުތަށް ދަސްކޮށް ގަބޫލުކުރަންވާނެ އަބަދުވެސް ތިމާކުރާކަންކަން ތިމާއާ ބައްދަލްކުރާނެކަން އެއީ ހަމަ އާޙިރަތުގަވެސްއޮތް ހަގީގަތަކީކަން.\nއެކަލާނގެ ހެޔޮރަހުމަތްފުޅުން މިވައިރަހުގެ އަސަރެއް ދުވަހަކު ނުކުރިޔަސް ނޫނީ މުޅިދުނިޔެއިން ފިލާދިޔައަސް ހަނދުމަކުރަންވީ އަޅުގަނޑުމެން ކޮންމެ މީހަކުވެސް ކޮންމެވެސް ދުވަހަކުން މަރުވާނެކަން ޔަގީން. މަރުވުމަށްފަހު އާހިރަތުގެ ގޮވަތި އެ ރިވެތި ތޯ މީ އަސްލް އަޅުގަނޑުމެން ވިސްނާ މަސައްކަތް ކުރަންޖެހޭނެ ކަމަކީ އިންޝާﷲ.\nމިއަގެއްނެތް ދުނިޔެއަށް ގެއްލުމެކޭ ވަގުތީ ފާލަމަކާ ދަތުރުމަތީގައި ހިތާވެވުން ކަހަލަ ނޫންތޯ. ވކޮންމެ ސިކުންތެއްމެ އެބަ ދާއިމީ މަންޒިލާ ކައިރިކުރުވާ އެހެންވީމަ މިކަމާ ވިސްނަވާ ރަނގަޅު ކުރަންޖެހޭކަންކަން ރަނގަޅު ކުރަންއެބަޖެހޭ. ވިސްނަވަންވީ އަޅުގަނޑުމެންގެ އަސްލް ދުޝްމަނު ކަމުގަވާ މި އާރެއްބާރެއްނެތް މޮޔަ ޝައިތާނަކަށް އެއްވެސް ގޮތަކުން އެއްވެސް މީހެއްގެ ހިތަށް ހަގީގީ ހިތްހަމަޖެހުން ހޯދާދިނުމުގެ ބާރުދެއްވަވާފައެއް ނުވާކަން. ހަގީގީ ހިއްހަމަޖެހުމެއްނޫންތޯ އަޅުގަނޑުމެން ބޭނުންވަނީ އިންޝާﷲ\nއޭޕްރީލް 29, 2020 04:37\nމައްސަލަ މި ދިމާވީ މާލޭގެ ރައްކާތެރިކަމަށް އަޅަން ހުރި ފިޔަވަޅު އަތޮޅުތެރެއަށް އެޅުމުގައި އިހުމާލު ވުމުންނެވެ. . ދެންވެސް މާލެއާ ރާއްޖެތެރެ ތަފާތު ނޮކޮށް ފަރުވާ ދޭން މަސައްކަތް ކޮއްދިނުން އެދެމެވެ. ގަބޫލު ކުރައްވާށެވެ. ހިނގާފައި މި ވަނީ. ރައްޔިތުންގެ އިހުމާލެއް ނޫނެވެ. ޔާﷲ އަޅަމެން އެންމެނަށް ރައްކާތެރިކަން މިންވަރު ކުރައްވާށިއެވެ. އާމީން


ވާހަކަ Archives | Page3of6| Landhooinfo\nއިރު އިރު ކޮޅާ ބަލާލެވެނީ ހުޅުވެމުން ލެއްޕެމުން ދިޔަ ދޮރާއި ދިމާއަށެވެ. ފާއިތުވަމުން ދިޔަ ކޮންމެ ސިކުންތު ކޮޅެއްވެސް އާއިދަށް ދިޔައީ ގަޑިއިރަކަށް ބަދަލުވަމުންނެވެ. ފަހަރަކު މީހަކު އައިސް އޭނާއަށް ހިތްވަރުދީ ހަދައެވެ. އެއަޑުތައް އޭނާއަށް އިވޭ ފަހަރަށް ވުރެ ނީވޭ ފަހަރު ގިނައެވެ. ހިތުގައި އަތްއަޅުވަޅުލައިގެން އިންތިޒާރު ކުރެވެމުން ދިޔައީ ޑޮކްޓަރ ދޭނެ މެސެޖަކާއި މެދުގައެވެ. ހޮސްޕިޓަލް ތެރޭގައި ހަރަކާތްތެރިވަމުން ދިޔަ ނަރުހުންނާއި ޑޮކްޓަރުންގެ އިޝާރާތްތަކަށް ބަލަމުން ދެލޯ …\nއިންތިޒާރަށް ނިންމުމެއް އައީ ހާދަ ދުވަހަކަށް ފަހުގައެވެ.!!\nލިޔުނީ: އައިމިނަތު ނިހާމާ ( ދެވަނަބައި ) ޔުމީ އާއި އައިނީ ގޮސް އިއްތާލީ އެތާއޮތް ރުއްގުޅިއެއްގެ މަތީގައިއެވެ. ކުއްލިއަކަށް އައިނީ ތެދުވެއްޖެއެވެ. ޔުމީވެސް އެނާގެ ފަހަތުން ތެދުވެއްޖެއެވެ. ” ޔުމީ އަސްލުވެސް ތިއުޅެނީ ނާއިޝް އާއި މެރީ ކުރަންތަ؟” އައިނީ ޔުމީގެ މޫނަށް ބަލައިލަމުން ބުންޏެވެ. ” އަހަނަށް އިތުރުގޮތެއް އެބައޮތްތަ؟” ޔުމީގެ ދެ ލޮލަށް ކަރުނަތައް ޖަމާވަމުން ދިޔައެވެ. ” ޔުމީ މަންމަމެން ކައިރީގައި ބުނަންވީނޫންތަ؟” “އޭރުން …\nއަހަރެންގެ ޙަޔާތުން ޞަފްހާއެއް\nލިޔުނީ: ފާތުމަތު އިޒްލީނާ – އައްސޭރި / ނ.ލަންދޫ އަހަރެންގެ ކުރިމަތީގައި ހުރި ދޮންކުލައިގެ މުގުރިހަތައްޓަށާއި ރޮށިތައްޓައް ބަލަހައްޓައިގެން އިނދެ ވިސްނަމުން މިގެންދަނީ އަހަރެންގެ މާޒީއާއި މެދުގައެވެ. ވޭތުކުރެވުނު ބޭކާރު ވަގުތުތަކާއި މެދުގައެވެ. ކުރެވުނު ގޯސް އަމަލުތަކާއި މެދުގައެވެ. އަހަރެންގެ ރައްޓެހިންނާއި އެކީ ކުރެވުނު ކަންތައް ކުރިމަތިންފެންނަކަހަލައެވެ. މީގެ ދިހަ އަހަރުކުރިއެވެ. އަހަރެންގެ އެންމެ ގާތް ރައްޓެހިންނާ އެކު އަހަރެން ގޭން ނިކުތީ މީގެއިން އެއްވެސްކަމެއް ކުރިމަތި ވޭދާނެކަމުގެ އުންމީދެއްގައެއް …\nލިޔުނީ : ފާތުމަތު މަލޫޝާ ދުވަހަކީ އުޑުމަތި ސާފު، ކަނޑު މަޑު ވައިމަޑު ދުވަހެކެވެ. ދޫނިތައް އެ ދޫނިތަކުގެއަމިއްލަ ރާގު ޖަހަމުން ވައިގެ ތެރޭގައި ނަށަމުންދަނީއެވެ. ފޯރިނަގަމުންނެވެ. ރުއްތައްވެސް އެ ނަލަރީތި އިސްތަށިގަނޑުތައް ހޫރަމުންދެއެވެ. އެހެން ގަސްގަހަށް ނަލަ ދައްކަމުންނެވެ. މޫދުގައި އުޅޭ މަސްތައްވެސް މައްޗަށްފުމެ ފޯރިނަގަމުން ދަނީ އެ އޮމާންތަރުފާލެއް ފަދަ މޫދުގައެވެ. އެވަގުތު އެތަން ބަލަން އަތިރިމަތީގައި ހޮޅުއައްޓެއްގައި އިން އޮފީހުގެ ސަރުދާރު ނައީމް އިނީ ފުންޚިޔާލެއްގެ …\nލިޔުނީ: މަރިޔަމް އިފާޝާ އޮއްސެމުން ދިޔަ އިރާއި ދިމާލަށް ބަލަހައްޓައިގެން ހުރެ ޖުނައިދު އެދަނީ ފުންހިޔާލެއްގައި ހުރެއެވެ. އެކަން އެނގެނީ މޫދުގައި ޖެހެމުން އެދާ ރީތި އަލިފާން ފަދަ އޮރެންޖު ބޯޅައާއި، މޫދުން މަސްހިފަންއައިސް އުޅޭ ރީތި ލަވަކިޔާ ދޫނިތަކަށް އޭނާގެ ފަރުވާލެއް ނެތުމުންނެވެ. ގުދުރަތުގެ އެރީތި މަންޒަރު ބަލާހިތް ނުވާނީ ކާކުހެއްޔެވެ؟ ނަމަވެސް އޭނާ އެކަމަކަށް ފަރުވާލެއް ނެތެވެ. އޭނާ ވިސްނަމުން އެދަނީ އޭނާގެ މަންމަ އޭނާ މާލެފޮނުވާލަން …\nލިޔުނީ: އައިޝަތު އަލްމާ އިރު އޭގެ ވާޖިބު އަދާކުރުމަށްފަހު އުދަރެހުން ތިރިވަމުން އެދަނީ ސާދަ ފަނަރައިގެ ފުރިހަމަ ހަނދަށް ރަނިކަން ހަވާލުކޮށްފައެވެ. އަދި އެވަގުތު ހަނދާއި ތަރިތަކުގެ އަލިކަން ދުނިޔެ މައްޗަށް އަތްގަދަ ކުރަން ފަށައިފިއެވެ. ނަމަވެސް އަހަރެންގެ ސަމާލުކަން ވަނީ މިކަންތަކާ އެތަށް ހާސް މޭލު ދުރުގައެވެ. މާޒީގެ ފުންކަނޑަށް ގެނބިފައެވެ. ވާނީވެސް އެހެންތާއެވެ! މީގެ ދިހަ އަހަރު ކުރިން އަހަންނަށް ކުރެވުނު ކުށުގެ ހިތި ނަތީޖާ މިއަދު …\nލިޔުނީ: އައިމިނަތު ނިހާމާ ދުވަހުގެ މެންދުރުގެ ވަގުތެވެ. ޔުމީ އިނީ އަތިރިމަތީގައި ހުރި ގަހެއްގެ ހިޔަލުގައި ފުން ވިސްނުމަކަށް ގެއްލިފައެވެ. ކުއްލިޔަކަށް އެނާގެ ލޮލުން ވެއްޓުނު ކަރުނަތިކި މީގެ5އަހަރު ކުރިއަށް ގެންދިޔައެވެ. އެއީވެސް ދުވަހުގެ މެންދުރުގެ ވަގުތެވެ. ޔުމީ އިނީ އަތިރިމަތީގައި ހުރި ގަހެއްގެ ހިޔަލުގެ ދަށުގައި އެނާގެ ލޯބިވެރިޔާ ޔަނީޝްގެ އިންތިޒާރުގައެވެ. މިހާރު އެނާ އެހެން ހުންނަތާ ބައި ގަޑި އިރުވީއެވެ. އަދިވެސް ޔަނީޝްގެ އެއްވެސް …\nހަޤީޤީ ރީތިކަން މިންކުރާ ތަރާދަކީ ބުރުސޫރަ އެއްނޫނެވެ!!\nލިޔުނީ: ފާތިމަތު މިރުޝާ އަހަރެންނަކީ މީހުންނަށް ހިތްހެޔޮ ނަމަވެސް އެހެން މީހުން އަހަރެންދެކެ އިންތިހާއަށް ނަފުރަތު ކުރާ ކުއްޖެކެވެ. އެއީ އަހަރެންނަށް ލިބިފައިވާ ހުތުރު ސިފައިގެ ސަބަބުންނެވެ. އަހަރެންގެ އިސްތަށިގަނޑު ބުޅިއެވެ. ހަމުން ކަޅެވެ. މޫނުމަތީގައި ބިއްސާއި ކަޅުލައްލައް ގިނައެވެ. މިސަބަބުތަކަށް ޓަކައި އެންމެންވެސް އަހަރެންދެކެ ރުޅި އާދެއެވެ. ރުހުމުގެ ލޮލަކުން އަހަރެންނާއި ދިމާލަށް ބަލައިލާވެސް ހުންނާނީ ހަމައެކަނި އަހަރެންގެ މަންމައެވެ. ނަމަވެސް އަހަރެންގެ އުމުރުން7އަހަރުގައި އަހަރެންގެ …\nލޯތްބަކީ ކަނު އެއްޗެކެވެ!!!!……\nލިޔުނީ: ފާތިމަތު މިރުޝާ ފަޒީލާ އަށް ހޭލެވުނީ އިވުނު ބާރު އަޑުފަށް ގަޑެއްގެ ސަބަބުން ނެވެ. ބޭއިޚްތިޔާރުގައި ފުންމައިގެން ތެދުވެވުމާއެކު ބޭރުން އެ އިވުނީ އޭނާ މި ފާއިތު ވި 10 އަހަރު ތެރޭގައި ވެސް އެންމެ އަޑުއަހަން ބޭނުން ވާ އަޑުކަން އޭނާއަށް އިނގުނެވެ. އެއީ އެ އަޑެއް އަހާލުމަށް ޓަކައި އޭނާގެ ހިތް އަބަދުވެސް ރޮމުން ދާ އަޑެކެވެ. އަވަސް އަވަހަށް އޭނާ ކޮޓަރީގެ ދޮރު ހުޅުވައިލީ …\nލިޔުނީ: ފާތިމަތު މިރުޝާ އަހަރެންނަކީ ދުނިޔެއަށް އުފަންވީން ސުރެ ބައްޕައެއްގެ ލޯތްބާއި އެހީއަކާއި ނުލައި ހަމައެކަނި ނިކަމެތި މަންމައެއްގެ ލޯތްބާއި އަޅާލުމުން ބޮޑުވެގެން އަންނަ ކުއްޖެކެވެ. އަހަރެންގެ ލޯބިވާ މަންމަ އަހަރެން އެންމެ ތުއްތު އިރުން ފެށިގެން މިއަދާއި ޖެހެންދެން ވެސް އަހަރެންގެ ކުދި ކުދި އަދި ބޮޑެތި ބޭނުންތަކާއި އެދޭ އެދުންތައް ފުއްދައި ދިނުމަށް އެ ކޮށްދެއްވި ބުރަ މަސައްކަތުގެ އަގު އަހަރެންގެ މުޅި އުމުރު އެކަމެއްގައި ހޭދަ …\nހިތަކުން ހަމަ ނުފިލާނޭ……. ( ކުރުވާހަކަ )\n( އައިޝަތު ޝައުފާ މުޙައްމަދު ) ވިއްސާރައިގެ ބޯ ވިލާތައް އުދަރެސް ވަށައި ބަނަކޮށްފިއެވެ. ޖެހެމުން ދިޔ ބާރު ވައިރޯޅިން ހީވަނީ ދެންމެ ދެންމެ ވާރޭ އޮއްސައިގެންފާނެ ހެންނެވެ. އިވެމުން ދިޔަ ބާރު ގުގުރީގެ އަޑާއެކު، ވިދަމުންދިޔަ އަލިގަދަ ވިދުވަރުން ހީވަނީ ދެންމެ ދެންމެ ތޫފާނަކާއި ކުރިމަތި ވެދާނެހެންނެވެ. ބިރުވެރި މޫސުންގޯސް މިދުވަހުގައި ނާމާން ގަބުރުސްތާން ފުރިފައިވަނީ ލަމްޔާގެ މަންމަ ވަޅުލުމަށްޓަކައި ހާޒިރުވެ ތިބި މީހުންތަކުންނެވެ. ކޮންމެ މީހަކުވެސް …\nމަސަންދު ( ކުރުވާހަކަ، 18 އަހަރުން މައްޗަށް)\nޢައްބާސް ޢަބްދުﷲ، ނޫރު، ނ.ކެނދިކުޅުދޫ އަހަރެން މޭކަޕްކުރަމުން ގެންދިޔައީމެވެ. އެއީ މިރެއަށް ތައްޔާރުވުމަށްޓަކައެވެ. އެހެންނަމަވެސް އަހަރެންގެ ހިތް ނުތަނަވަސްވަނީ ކީއްވެގެން ހެއްޔެވެ؟ ތުންފަތުގައި ހަރަކާތްތެރުވަމުންދިޔަ ލިޕްސްޓިކްގެ ހަރަކާތް ހުއްޓިއްޖެއެވެ. އަހަރެން ވިސްނާލީމެވެ. މިވަރަށް މޭކަޕްކުރާ ސަބަބަކާ މެދުއެވެ. ލޯގަނޑު ކުރިމަތީގައި އަހަރެން އިން އިރު، އަހަރެންގެ ސޫރަ އަހަރެންނާ މުޚާތަބުކުރަމުން ގެންދިޔައެވެ. “އޭ މީނަ ސާދަވިލޭރޭގެ ހަނދެއްފަދަ ޝާއްބަ ޒުވާނާއެވެ. ތިޔަ ވިސްނަނީ ކޮންއެއްޗެއް ހެއްޔެވެ؟ ބޭކާރު ވިސްނުންތަކެއްގެ ބޭނުމެއް …\nއަހަރެންގެ އިސްލާމް މުދައްރިސް (ވާހަކަ)\nއަހަރެންވެސް ދުނިޔޭގައި ހުރީތީވެ ރީތިނަލަ ދުވަސްތަކާއި ބައްދަލުވެއެވެ. ތަފާތު މިޖާޒުގެ މީހުންނާއި ބައްދަލުވެ އެކިއެކި ރާގުރާގަށް ވާހަކަތައް އަޑުއަހާ ހަދަމެވެ. ހީސަމާސާކުރުމާއި މަޖާކުރުމަކީ އެގޮތުން ކޮށްއުޅޭކަމެކެވެ. އެކުވެރިންނާއިއެކު ވަގުތު ހޭދަކުރުމަކީ އަހަރެންގެ އުފަލެއްކަމުގައި އަބަދުވެސް ދެކެމެވެ. އެހެނަސް ދުވަސްވަރަކީ އަހަރެންގެ ސްކޫލުދުވަސްވަރުކަމުން ކޮންމެވެސްވަރަކަށް ފިލާވަޅު ހެދުމުގައްޔާއި ފޮތްކިޔުމުގައި ޝާމިލްވެ އުޅެމެވެ. ރައްޓެހިގެން ކައިރިއަށްގޮސް ފިލާވަޅުތައްބަލާ ދަސްކުރަންޖެހޭއެއްޗެހި ދަސްކޮށްހަދަމެވެ. ޚާއްޞަކޮށް އިސްލާމް މާއްދާއިން ފިލާވަޅެއް ދީފައިވޭތޯ ބަލާހަދަމެވެ. ކުލާހުގެ ލީޑަރަކީ އަހަރެންކަމުން …\nފިރުކެމުން ދިޔަ ވިލާ ތަކުން އުޑުމަތީގެ ސާފުކަން ބަނަކުރުމަށް ތައްޔާރުވާ ކަމުގެ އިންޒާރު ދެމުންދިޔައެވެ. އިރުގެ އަލިކަން ފަޑުކުރަމުން ދިޔަ ވަގުތުކަމަށް ވީތީޔާއިއެކު އެ އަނދިރިކަމަށް އިތުރުވީ ވިއްރާސާގެ ކަޅުވިލާތަކެވެ. އާދައިގެ މަތިން ޒިދުނާ ނިކަން ޒީނަތްތެރިވެގެން އެނާގެ ލޯބިވެރިޔާގެ އިންތިޒާރުގައި މަޑުކޮށްލައިގެން ހުރީ ބޮޑުމަގު މެދުގައެވެ. ވިލުނޫ ކުލައިގެ އަރިފެޅިހެދުމަކާއި ކަޅު ހަރުވާޅެއް ލައިގެން ފަށުވި ދޯޕައްޓާއެއް ކަރަށް މަހާލައިގެން އޭގެ އެއް ކޮޅުގެ ކަން، އޭނާގެ ބޯކިރު …\nކެހި ( ކުރުވާހަކަ )\nމިއީ ވީނިއުސްގައި އަލީ ސުލައިމާން ލިޔުއްވާފައިވާ ކުރުވާހަކަ އެކެވެ. މިވާހަކަ ނަކަލު ކޮށްފައި އެވަނީ އެއްވެސް އުނިއިތުރެއް ނުގެނެހެވެ.\nއެހަނދާންތައް ( ކުރުވާހަކަ)\nމަންމާއޭ މިހިތުގައި ތިޔަނަމާ ތިޔަސޫރަވޭ – 12\n[ 11 ވަނަބަޔާގުޅޭ……] ރީޝް އަދިވެސް ހުރީ އާގަމަވެފައެވެ. ދެލޯ ބޮޑުކޮށްގެން ހުރެ މާއިޝްއާ ދިމަ ބަލަނީއެވެ. އެއްޗެކޭ ބުނަންއުޅޭހެންވެސް ހީވެއެވެ. އެހެން ނަމަވެސް އެއްވެސް އަޑެއް ނުނިކުމެއެވެ. މާއިޝް، ރީޝް ހަމައަކަށް އެޅުވޭތޯ ބަލަމުން ގެންދިޔައެވެ. އެގޮތަށް އެތައް އިރެއް ވޭތުވީފަހުން ރީޝްއަށް ވާހަކަ ދެއްކޭވަރު ވެއްޖެއެވެ. “އަހަ.. އަހަރެންނަށް ބުނެދީފާނަންތަ މާއިޝްތީ ކާކުކަން؟” ރީޝް އަޅައަޅައިގަންނަމުން ވާހަކަދެއްކިއެވެ. “ރީޝް އެންމެފުރަތަމަ ހަމައަކަށް އެޅިބަލަ! އޭރުންނެއްނު އަހަރެން ދައްކާ …\nލިޔުނީ: އިބުރާހިމް ޝާމިލް، މޫރިތި، ނ. ލަންދޫ “އަހަރެންގެ ހިތްދަތިވާ ކޮންމެ ފަހަރަކުމެ ދެލޯ ކަރުނައިން ތެއްމާލައެވެ. މަޒީގެ ދުވަސްތައް ހަނދާންވުމުން އަހަރެންގެ ހިތަށް ރިހުން އިހުސާސްވަނީ އޭގެ އިންތިހާއަށެވެ. އުފަލާއި މަޖަލުގައި ހޭދަކުރެވުނު ދުވަސްތަކެކެވެ. ދުވަހަކުވެސް އަހަރެމެން ވަކިނުވާނެއޭ މީހުންގެ ދުލުން ބުނާ ވަރަށް އަހަރެމެންގެ އެކުވެރިކަންވީ ގުޅިލާމެހިފައެވެ. އެހެންނަމަވެސް އުފަލާއި ހިތާމައަކީ ކޮންމެ އިންސާނަކަށްވެސް ކުރިމަތިލާންޖެހޭ ކަމަކަށްވުމުން، އަހަރެންވެސް އެކަމުން އިސްތިސްނާއެއް ނުވިއެވެ”… މި ހުރިހާ …\nއިބްރާހިމް ޝާމިލް ގޮވާލި ބަންގީގެ އަޑާއެކު މީހުންތައް ރޯދަވީއްލުމަށް އަވަސްވެލިއެވެ. އުދަރެސްމައްޗަށް ވެރިކޮށްލައިފާވާ ރަތްދަޅަތަކުން މައުހައުލުގެ ރީތިކަން ޤުދުރަތުން ފުރިހަމަކޮށްދެއެވެ. ކަރާފަނިތަށިތަކާއި ކަދުރުތަކުން ރޯދަވެރިންނަށް ރޯދަ ވީއްލުމުގެ ހިތްހަމަޖެހުން ލިބިގެންދެއެވެ. ގެއިން ނިމުގެން ތަންކޮޅަކަށް ހިނގާލުމުން އަލަށް މި ބަރަކާތްތެރި މަހަށް ހުޅުވި މިސްކިތާއި ހަމައަށް އަޅުގަނޑަށް ދެވެއެވެ. މިހެން ގޮސްއުޅުމުގައި ކޮންމެ ރެއަކު އިޝާނަމާދަށްފަހު މިސްކިތުގައި އެނބުރޭ ކުޑަކުއްޖެއް އަޅުގަނޑުގެ ލޮލުގައި އަޅަގަނެއެވެ. އެންމެ ފަހުންގޮސް ލޮލުން ނުނެއްޓި …\nއިބްރާހިމް ޝާމިލް އަހަރެންނަކީ ރަޙްމަތްތެރިންގެ ރަސްކަލެއް ފަދަ މީހެކެވެ. އެމީހުންނަށްޓަކައި ޙިދުމަތް ކޮށްދެން ތައްޔާރަށްހުރި ހިތްހެޔޮ މަދަދުގާރެކެވެ. ކަމަކަށް ޖެހިލުމެއްވެ ނުވަތަ އުނދަގުލެއްވާ ހިނދު އަހަރެންގެ މަތިން ހަނދާންވާ ކަމަކީ، އަހަރެން އެމަކާ އަޖައިބުވާ ކަންތައްތަކެއް ނޫނެވެ. އެކުވެރިންގެ ނަމުންނަމަ އަހަރެންނަކީ” ކޫލް” މީހެކެވެ. ކަންތައް ތަކަކާއި މާބޮޑަށް ހާސްވެގެން ހަދާނެ ގޮތެއް ނޭނގިގެން މިސްރާބު އޮޅި ހަތަރުއުދަރެސް ފެނުޖައްސައިގެން ހުންނަށް ހިތްރުހޭ މީހެއް ނުމެނޫންމެވެ. އަހަރެން ޤަބޫލުކުރާ ގޮތުގައި …


vnews - Scotland gai Dinosaur ulhunukamuge nishaan thah furathama faharah fenijje\nސްކޮޓްލެންޑުގައި ޑައިނަސޯ އުޅުނުކަމުގެ ނިޝާންތައް ފުރަތަމަ ފަހަރަށް ފެނިއްޖެ\n22 އޯގަސްޓް 2018\nސްކޮޓްލެންޑުގެ އިންވާނެސް ކައިރިން ޑައިނަސޯ ފައިތިލައިގެ ނިޝާންތަކެއް ފެނުމާއެކު ސްކޮޓްލަންޑުގެ މައި ރަށުގައި ޑައިނަސޯ އުޅުނުކަމުގެ ހެކި ފުރަތަމަ ފަހަރަށް ފެނިއްޖެއެވެ.\n170 މިލިއަން އަހަރުވީ މި ނިޝާންތައް ފެނިފައިވަނީ ހިލަތަކެއްގެ ތެރެއިންނެވެ. މި ފައިތިލައިގެ ނިޝާންތަކުގައި ފުންނާބަކާއި ހަތަރު އިނގިލި ހުއްޓެވެ.\n"މި ނިޝާންތަކަކީ ސްކޮޓްލަންޑުގެ މެއިންލޭންޑުން ޑައިނަސޯގެ ނިޝާންތަކެއް ފެނުނު ފުރަތަމަ ފަހަރު. މީގެކުރިން ފެނިފައިވާ ހުރިހާ ނިޝާންތަކެއް ފެނިފައިވަނީ ހެބްރައިޑްސް ބޭސިން އާއި ޚާއްސަކޮށް އައިލް އޮފް ސްކައި އިން. މީގައި ފާހަގަކޮށްލެވޭ ކަމަކީ މިއީ ސްކޮޓްލަންޑުގެ އިރުމަތިން މޮރޭ ބޭސިންއިން މިފަދަ ނިޝާންތަކެއް ފެނުނު ފުރަތަމަ ފަހަރުކަން. އަދި މީގެން މިޑްލް ޖުރެސިކްގެ ޒަމާނުގައި މިސަރަހައްދުގައި އުޅެފައިވާ ޑައިނަސޯތަކުގެ މިހާރަށްވުރެ ސާފު މަންޒަރެއް ކުރެހޭނެތީ. މިޑްލް ޖުރެސިކްގެ ޑައިނަސޯ ތަކަކީ ދުނިޔޭގައި ވެސް މަދުން ނޫނީ ނުފެންނަ އެއްޗެއް. ސްކޮޓްލަންޑަކީ އެފަދަ ޑައިނަސޯގެ ނިޝާންތައް އެންމެ އާއްމުކޮށް މިހާތަނަށް ފެނިފައިވާ ތަން" ޖިއޮލޮޖިކަލް ސޮސައިޓީ އޮފް ގްލާސްގޯގެ ނައިބު ރައީސް ޑރ. ނީލް ކްލާކް ވިދާޅުވި އެވެ.\nޑރ. ކްލާކް މިހާރު އަންނަނީ މި ފައިތިލައިގެ ނިޝާންތަކުގެ ފޮޓޯތައް ޑްރޯން މެދުވެރިކޮށް ނަގައި އެ ނިޝާންތައް ހުރި ތަންތަން އެންމެ ރަނގަޅަށް ދެނެގަތުމަށް ބޭނުންވާ ފައިސާ އާއްމުންގެ ފަރާތުން ކްރައުޑްސޯސްކޮށްގެން ހޯދުމުގެ މަސައްކަތްކުރަމުންނެވެ. ހަމައެއާއެކު، މި މަސައްކަތުގެ ދަށުން އެ ނިޝާންތަކަށް ކަނޑުގަދަވުމުގެ ސަބަބުން އެއްވެސް ކަހަލަ ގިރުމުގެ އަސަރެއް ކުރޭތޯ ބެލުން ވެސް ހިމެނިގެންވެއެވެ.\nއޭނާ އިތުރަށް ވިދާޅުވި ގޮތުގައި މި ނިޝާންތަކަކީ ބައިނަލްއަގުވާމީ ގޮތުން ވެސް ފާހަގަކޮށްލެވޭ ހޯދުމަކަށް ވުމަކީ އެކަށީގެންވާ ކަމެކެވެ. ސަބަބަކީ މިޑްލް ޖުރެސިކް ޒަމާނުގެ ނިޝާންތަކަކީ ވަރަށް މަދުންނޫނީ ނުފެންނަ އެއްޗިއްސަ ވުމާއި އެފަދަ ނިޝާންތައް ހުރި ތަންތަނުން ފޮސިލް ފެނިފައިވަނީ އަދި އެއަށް ވުރެވެސް މަދުން ކަމަށްވާތީއެވެ.\nމިއަހަރުގެ އޭޕްރިލް މަހުގައި އައިލް އޮފް ސްކައިގެ އިރު ދެކުނުން ޗަކަ ފަޅެއްގެ ތެރެއިން ވަނީ މުޅިން އައު ޑައިނަސޯ ފައިތިލައިގެ ނިޝާންތަކެއް ފެނިފައެވެ. މެއިންލެންޑުން ފެނުނު ފައިތިލަ ތަކުގެ ނިޝާންތަކެކޭ އެއް އުމުރެއްގެ މި ނިޝާންތަކަކީ ޓައިރެނޮސޯރަސް އާއިލާގެ އިސްކޮޅުގައި2މީޓަރު ހުރި މުސްކުޅި ޑައިނަސޯތަކެއް ކަމަށްވާ ތެރޮޕޮޑްސް އާއި ކަރު ދިގު ޑައިނަސޯތަކެއް ކަމަށްވާ ސައުރޮޕޮޑް ތަކެއްގެ ފައިތިލަ ތަކެކެވެ.


ޚަޝޯގީގެ މަރު: ސައުދީއަށް ނިސްބަތްވާ 20 މީހެއްގެ މައްޗަށް ޢައިރު...\nޚަޝޯގީގެ މަރު: ސައުދީއަށް ނިސްބަތްވާ 20 މީހެއްގެ މައްޗަށް ޢައިރު ހާޒިރުގައި ޝަރީއަތް ފަށައިފި\n3 ޖުލައި 2020 | ހުކުރު 19:30\nޖަމާލް ޚަޝޯޖީ- ޚަޝޯގީ މަރާލިއިރު، އޭނާ މަސައްކަތް ކުރަމުން ދިޔައީ "ވޮޝިންގޓަން ޕޯސްޓް"ގައި\n2018 ވަނަ އަހަރުގެ އޮކްޓޯބަރު މަހުގެ ދެ ވަނަ ދުވަހު ތުރުކީގައި ހުންނަ ސައުދީގެ ކޮންސިއުލޭޓަށް ވަތް ތަނާ މަރާލާފައިވާ ސައުދީ ނޫސްވެރިޔާ ޖަމާލް ޚަޝޯގީގެ މަރުގެ ތަހުގީގު ނިންމައި، ތުހުމަތު ކުރެވޭ މީހުންގެ ޝަރީއަތްތައް ފަށައިފިއެވެ.\nމި މައްސަލައިގައި ސައުދީއަށް ނިސްބަތްވާ 20 މީހެއްގެ މައްޗަށް ދައުވާ އުފުލާފައިވާއިރު، ތުރުކީން އޭރު ވަނީ މި މައްސަލައިގެ ބައިނަލްއަގުވާމީ ތަހުގީގެއް ކޮށްފައެވެ. އެގޮތުން ތުހުމަތު ކުރެވިފައިވާ 20 މީހުންގެ ތެރޭގައި ސައުދީގެ ވަލީއަހުދު މުޙައްމަދު ބިން ސަލްމާނުގެ އަރިސް ދެ ބޭފުޅެއްވެސް ހިމެނޭކަމަށް ބީބީސީގައި ރިޕޯޓް ކޮށްފައިވެއެވެ.\nއޭގެ އިތުރުން، ސައުދީ އިންޓެލިޖެންސްގެ ކުރީގެ ވެރިޔާ އަޙްމަދު އަލް އަސީރީއާއި، ރޯޔަލް ކޯޓުގެ މީޑީއާ އެޑްވައިސަރުގެ މައްޗަށްވެސް މި ޖަރީމާ ހިންގުމުގައި އިސްކޮށް އުޅުނު ކަމުގެ ބޮޑެތި ތުޙުމަތުތަކެއް ކުރެވިފައިވެއެވެ. އެގޮތުން އެއީ މި ޖަރީމާ ހިންގުމުގެ މޭސްތިރިން ކަމުގައި ތުރުކީން ތުހުމަތު ކޮށްފައިވެއެވެ. އަދި ބާކީ ތިބި 18 މީހުންނަކީ އެމީހުންގެ އަމުރަށް ޚަޝޯގީ ހޭނައްތާލައި، މަރާލުމުގައި އެހީވެދިން މީހުން ކަމަށް ތުރުކީން ބުނެއެވެ.\nބީބީސީގައި ރިޕޯޓް ކޮށްފައިވާ ގޮތުން ތުރުކީގެ އިސްތަންބޫލްގައި ކުރިއަށްދާ މި ޝަރީއަތުގެ އަޑުއެހުންތައް ފަށާފައިވާއިރު، ތުހުމަތު ކުރެވޭ މީހުންގެ ޝަރީއަތްތައް ކުރިއަށްގެންދަނީ އެމީހުންގެ ޢައިރު ހާޒިރުގައެވެ.\nތުރުކީގައި މި މައްސަލައިގެ ބައިނަލްއަޤުވާމީ ތަޙުޤީޤެއް ކޮށް، ޝަރީއަތް ފަށާފައިވާއިރު، މީގެ ކުރިން ސައުދީ ކޯޓަކުންވެސް މި މައްސަލައިގެ ޝަރީއަތް "ސިއްރުކޮށްގެން" ކުރިއަށް ގެންގޮސްފައިވެއެވެ. އަދި ޚަޝޯގީގެ މަރުގެ މައްސަލައިގައި ކުށް ސާބިތުވާކަމަށް ކަނޑައަޅައި5މީހެއްގެ މައްޗަށް މަރުގެ ޙުކުމް އިއްވައި،3މީހަކު ޖަލަށް ލާން ޙުކުމް ކޮށްފައިވެއެވެ. ނަަމަވެސް ސިއްރުން ކުރިއަށް ގެންދިޔަ މި ޝަރީއަތުގައި ކުށް ސާބިތުވެފައިވަނީ ކޮން ބައެއްގެ މައްޗަށް ކަންވެސް ހާމަ ކޮށްފައެއް ނުވެއެވެ. އެއާއެކު ސައުދީ ސަރުކާރަށްވެސް މި މައްސަލައިގައި ބޮޑެތި ތުހުމަތު ތަކެއް ވަނީ ކުރެވިފައެވެ.\nއުމުރުން 59 އަހަރުގައި ޚަޝޯގީ މަރާލާފައިވާއިރު، އޭރު އޭނާ މަސައްކަތް ކުރަމުން ދިޔައީ "ވޮޝިންގޓަން ޕޯސްޓް" ގައެވެ.


Thilafushee gai kuni manage kuraa mashroou raees ballavailavvaifi | Hurihaa.mv\nތިލަފުށީގައި ކުނި މެނޭޖްކުރާ މަޝްރޫއު ރައީސް ބައްލަވާލައްވައިފި\nLast updated on 14 Jan 2022, 12:10\nކުނި މެނޭޖްކުރާ މަޝްރޫއުގެ މަސައްކަތް ރައީސް ބައްލަވަނީ. ފޮޓޯ: އެންވަރަމަންޓް މިނިސްޓްރީ\nކުނި މެނޭޖުކުރުމަށް ކ. ތިލަފުށީގައި ހިންގާ މަޝްރޫއުގެ މަސައްކަތް ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހު ބައްލަވާލައްވައިފި އެވެ.\nތިލަފުއްޓަށް ކުރެއްވެވި ޒިޔާރާތުގައި ރައީސް ވަނީ ތިލަފުށީގައި ސަރުކާރުން މިހާރު ކުރިއަށްގެންދާ ވޭސްޓް މެނޭޖްމަންޓް ޕްރޮޖެކްޓްގެ މަސައްކަތްތައް ބައްލަވައި، މަސައްކަތް ކުރިއަށްދާ ގޮތް އޮޅުންފިލުވާފަ އެވެ.\nރައީސްގެ މި ދަތުރުފުޅަކީ، މާލެ ސަރަހައްދުގެ ކުނި، ޒަމާނީ ޓެކްނޮލިޖީގެ އެހީއާއެކު މިހާރަށްވުރެ ރަނގަޅަށް ކުރުމަށް ސަރުކާރުން ހިންގާ "ގްރޭޓަ މާލޭ އެންވަޔަރަމަންޓަލް އިމްޕްރޫވްމަންޓް އެންޑް ވޭސްޓް މެނޭޖްމަންޓް ޕްރޮޖެކްޓް"ގެ މަސައްކަތް ބެއްލެވުމަށް ކުރެއްވި ދަތުރުފުޅެކެވެ.\nމިއީ ކުނި މެނޭޖުކުރުމަށް ރާއްޖޭގައި މިހާތަނަށް ހިންގާ އެންމެ ބިޔަ އެއް މަޝްރޫއަކަށްވާއިރު، މި މަޝްރޫއުގެ މަސައްކަތް ފެށުމަށް ލޯންޗުކޮށްފައި ވަނީ މިދިޔަ ޑިސެމްބަރު 15 ގަ އެވެ.\nރައީސްގެ މިދަތުރުފުޅުގައި އެ މަނިކުފާނާއެކު މިނިސްޓަ އޮފް އެންވަޔަރަންމަންޓް، ކްލައިމެޓް ޗޭންޖް އެންޑް ޓެކްނޯލޮޖީ އާމިނަތު ޝައުނާ ވެސް ބައިވެރިވެވަޑައިގެންނެވި އެވެ. އަދި ވެމްކޯގެ މެނޭޖިން ޑިރެކްޓަރު އާދަމް މުހައްމަދާއި، އެމްޓީސީސީގެ ސީއީއޯ އާދަމް އާޒިމްގެ އިތުރުން، އެންވަޔަރަމަންޓް މިނިސްޓްރީގެ ވޭސްޓް މެނެޖްމަންޓް ޑިޕާޓްމެންޓްގައި އިސްކޮށް އުޅުއްވާ ބޭފުޅުން ވެސް ބައިވެރިވެވަޑައިގެންފައިވެ އެވެ.\nރައީސް އިބްރާހިމް މުހައްމަދު ސޯލިހު ރާއްޖެ މިއަދު މިނިސްޓަރު އައިމިނަތު ޝައުނާ ތިލަފުށި\nނުދެވޭނެއޭ5days ago\nއިންޑިއާ އައުޓް ގޮވަން ރައްޔިތުން ފެށީ އެއީ މިރާއްޖޭގައި އިންޑިއާ ސިފައިން ބައިތިއްބައިގެން މާލޭގެ ޕްރައިމް ލޮކޭޝަން ގައި ހުރި ބޮޑެތި ބިން ތައް ވެރިކަން ކުރާ ޕާރޓީގެ ބޮޑުންނަށް ރިޝްވަތުގެ ގޮތުގައި އެތައް މިލިއަން ޑޮލަރެއް ދީގެން އެމެންނަށް އެފަދަ ބިން ތައް ދިނުމުން އެފަދަ ކަންކަމާއި ރައްޔިތުން ތެދުވުމުން ރައްޔިތުންނަށް ބިރުދައްކަން ވެގެން މިސަރުކާރުން ކޮށްގެން އުޅޭ ކަމެކޭ އިންޑިއާ ސިފައިން ޖެހޭނީ ބާލަން މިގައުމުން އަދި ޓާޓާ އަށް މާލޭގެ އެއްވެސް ބިމެއް ނުދެވޭނެއޭ...


Adam Shareef ge bahuge hamalaaeh LGA ah\nއާދަމް ޝަރީފް އުމަރު\n9 ނޮވެންބަރ 2019 1 ކޮމެންޓް\nއާދަމް ޝަރީފްގެ ބަހުގެ ހަމަލާއެއް އެލްޖީއޭ އަށް\nރައްޔިތުންގެ މަޖިލީހުގެ މަޑުއްވަރީ ދާއިރާގެ މެމްބަރު އަދި ކުރީގެ ޑިފެންސް މިނިސްޓަރު އާދަމް ޝަރީފް އުމަރުގެ ފާޑު ކިޔުން ލޯކަލް ގަވަރުމެންޓް އޮތޯރިޓީ (އެލްޖީއޭ) އަށް އަމާޒުވެއްޖެ އެވެ.\nއެލްޖީއޭގެ ޑިރެކްޓަރ ޖެނެރަލް އާދަމް ޝަރީފް އަހްމަދު ދައުލަތުގެ މީޑީއާގައި ވާހަކަ ދައްކަވަމުން ވިދާޅުވީ ލާމަރުކަޒީ ގާނޫނަށް އަންނަ ބޮޑުބަދަލު ހެޔޮގޮތުގައި ތަންފީޒު ކުރެވިގެންދާނީ މޭޔަރާއި، ރަށްރަށުގެ ކައުންސިލް ރައީސުން އިންތިހާބު ކުރުމުގައި ޤާބިލް މީހުންނަށް ފުރުސަތު ދީގެން ކަމަށެވެ.\nއާދަމް ޝަރީފް މިވާހަކަތަކަށް ރައްދުދެއްވާ އާދަމް ޝަރީފް ކުރެއްވި ޓްވީޓްގައި ވިދާޅުވީ ގާނޫނު ހަދާ ތަނަށް ގާބިލް މީހުން އިންތިހާބު ވާނޭ ގޮތެއް ނުރާވައި އޮތް އިރު ކައުންސިލް ތަކަށް ގާބިލް މީހުން އައްޔަންކުރުމުގެ ވާހަކަ ދެއްކުމުގެ ބޭނުމެއް ނެތް ކަމަށެވެ.\nQaanoon hadhaa thanah qaabilu meehun inthihaabu kureveyne gotheh nuraavai, council thakah qaabilu meehun ayyan kurumuge vaahaka dhakkaanekameh neiy!https://t.co/CEYKoAfxNJ— Adam Shareef Umar (@Adamshareefz) November 8, 2019\nލާމަރުކަޒީ ގާނޫނާ ގުޅޭގޮތުން އެލްޖީއޭގެ އިސް ބޭފުޅަކު ދެއްކެވި ވާހަކަތަކަކަށް އާދަމް ޝަރީފް ފާޑު ވިދާޅުވެފައި މިވަނީ ލާމަރުކަޒީ ނިޒާމަށް ބޮޑެތި ބަދަލުތަކެއް ގެނައުމަށް ރައްޔިތުންގެ މަޖިލީހަށް އިސްލާހުތަކެއް ހުށަހަޅާފައިވަނިކޮށެވެ.\nތި ވިދާޅުވި ޤާނޫނު ހަދާ ތަނަށް ޤާބިލް މީހުން ވެއްދުމަށް މަސައްކަތް ކުރެއްވުމަކީ ތިބޭފުޅާގެ ޒިންމާއެއް. އެކަމަށް ކުރެއްވި ކަމެއް، ހުށަހެޅުއްވި އިސްލާހެއް، ވިދާޅުވި ބަސްފުޅެއް ހާމަ ކުރައްވާ. އެލް.ޖީ.އޭ އިން ބުނި ވާހަކައަކާ ގުޅުވައިގެން ތި ދައްކަވަނީ ބޭކާރު ވާހަކަ ތަކެއް. ބަހާއި އަމަލާ ދިމާ ކުރައްވާ.\nބަސް ޑްރައިވަރުގެ ބަންދަށް7ދުވަސް ޖަހައިފި\nޓްރަމްޕުގެ އިތުބާރު ނެތްކަމުގެ މައްސަލައިގެ އަޑުއެހުންތައް ފަށައިފި\nއިންޑިއާގެ ހިލޭ އެހީގެ ދަށުން 8 މިލިއަން ރުފިޔާގެ ދެ އައިސް ޕްލާންޓު\n"ދައުލަތުގެ ފައިސާގައި ޖެހޭވަރަށްވުރެ އަޅުގަނޑު ތަނަވަސް"\nރާއްޖޭގައި އޮތީ ދެ ފިކުރު، އެއީ ދީނީ ފިކުރާއި ލާދީނީ ފިކުރު: ރައީސް ޔާމީން


staff-profile - Maldives Media Council\nޑރ. އިބްރާހީމް ސަމީރު – ސެކްރެޓަރީ ޖެނެރަލް (ZV7)\nޑރ. އިބްރާހީމް ސަމީރު މޯލްޑިވްސް މީޑިއާ ކައުންސިލާއި ގުޅިވަޑައިގަތީ 1 ފެބްރުއަރީ 2021 ގައި ސެކްރެޓެރީ ޖެނެރަލްގެ ގޮތުގައެވެ. ޑރ. ސަމީރުގެ މަސްއޫލިއްޔަތުތަކަކީ މޯލްޑިވްސް މީޑިއާ ކައުންސިލުގެ އެންމެހާ މަސައްކަތްތައް ރާވާ ހިންގާ ބެލެހެއްޓުމެވެ. އަދި މީގެ އިތުރަށް ޑރ. ސަމީރު ހިމެނިވަޑައިގަންނަވާ ކޮމެޓީތަކަކީ ހިއުމަން ރިސޯސް ޑިވަލޮޕްމަންޓް އެންޑް މެނޭޖްމަންޓް ކޮމެޓީގެ ޗެއާރ ޕާސަން އަދި މުރާޖާ ކޮމެޓީގެ ޗެއާރ ޕާސަންކަމެވެ. ދިވެހި ސަރުކާރަށް ޚިދުމަތް ކުރައްވަން ފެއްޓެވީ 18 އޭޕްރީލް 2002 ގައެވެ.\nމޯލްޑިވްސް މީޑިއާ ކައުންސިލާއި ގުޅިވަޑައިގަތުމުގެ ކުރިން ޑރ. ސަމީރު ވަނީ ސަރުކާރުގެ އެކި މުއައްސަސާތަކުގައި 16 އަހަރަށްވުރެ ގިނަ ދުވަހު، އެގްޒެކެޓިވް ލެވެލްގައި، ޑިރެކްޓަރ ޖެނެރަލްގެ މަޤާމުތައް އަދާ ކުރައްވާފައެވެ. އެގޮތުން ޑރ. ސަމީރު ވަނީ ޑްރަގް ކޯޓްގެ އެސިސްޓެންޓް ޑިރެކްޓަރ، އިސްލާމިކް ޔުނިވަރސިޓީ އޮފް މޯލްޑިވްސްގެ ޑިރެކްޓަރ (އެޑްމިނިސްޓްރޭޝަން އެންޑް ފައިނޭންސް)، ޑްރަގް ކޯޓްގެ ކޯޓް އެޑްމިނިސްޓްރޭޓަރ، މިނިސްޓްރީ އޮފް އިސްލާމިކް އެފެއާޒްގެ ޑިރެކްޓަރ ޖެނެރަލް، މިނިސްޓްރީ އޮފް އިސްލާމިކް އެފެއާޒްގެ ޕާރމަނަންޓް ސެކްރެޓަރީގެ މަޤާމް އަދާކުރަށްވާފައިވެއެވެ. މީގެއިތުރުން ޑރ. ސަމީރު ވަނީ ރާއްޖޭގައި ކިޔަވައިދޭ ޔުނިވަސިޓީތަކާއި ކޮލެޖްތަކުގައި ވެސް މަސައްކަތް ކުރައްވައި ތަޖުރިބާ ޙާޞިލު ކުރައްވާފައެވެ.\nޑރ. ސަމީރު ވަނީ ސްވިޒަލަންޑްގެ ވިކްޓޯރިއާ ޔުނިވާސިޓީން ޑޮކްޓަރ އޮފް ބިޒްނަސް އެޑްމިނިސްޓްރޭޝަން ހާސިލްކުރައްވާފައެވެ. އަދި މެލޭޝިއާގެ އޯޕަން ޔުނިވަސިޓީން ވަނީ މާސްޓަރސް އޮފް ބިޒްނަސް އެޑްމިނިސްޓްރޭޝަން (ފައިނޭންސް) އާއި އިންޑިއާގެ ބެންގަލޯރ ޔުނިވަސިޓީން ވަނީ ބެޗިލާރސް އޮފް ކޮމާރސް (އެކައުންޓިން އެންޑް މާރކެޓިން) ވެސް ހާޞިލް ކުރައްވާފައިވެއެވެ.\nފާތުމަތު މުނާ – ޑިރެކްޓަރ ޖެނެރަލް (EX5)\nއަލްފާޟިލާ ފާތުމަތު މުނާ މޯލްޑިވްސް މީޑިއާ ކައުންސިލާއި ގުޅިވަޑައިގަތީ 16 އޮގަސްޓް 2016 ވަނަ އަހަރު ޑިރެކްޓަރެއްގެ މަޤާމުގައެވެ. އަދި އޭގެފަހުން 30 އޮކްޓޯބަރ 2017 އިން ފެށިގެން ދަނީ ޑިރެކްޓަރ ޖެނެރަލްގެ މަޤާމު އަދާ ކުރައްވަމުންނެވެ. މުނާ އަކީ 2016 ވަނަ އަހަރުން ފެށިގެން މިކައުންސިލްގެ މާލީ ޒިންމާދާރުވެރިޔާ ގެ މަސްއޫލިއްޔަތު އަދާކުރައްވާ ފަރާތެވެ. އަދި މީގެ އިތުރުން މެނޭޖްމަންޓް ސަރވިސް ޑިވިސަން (އެޑްމިން، އެޗްއާރު، ފައިނޭންސް) ގެ އެންމެހާ މަސައްކަތްތައް ރާވާއި ހިންގާ ބަލަހައްޓަވަނީ މުނާއެވެ. އަދި ހަމަ އެއާއިއެކު ބިޑް ކޮމެޓިގެ މުގައްރިރުގެ އިތުރުން އެޗް. އާރު. އެމް. ޑީ ކޮމެޓީގެ ނައިބް މުގައްރިރުކަމާއި، މުރާޖާ ކޮމެޓީގެ ނާއިބް މުގައްރިރުކަން ކުރައްވަނީ ވެސް މުނާއެވެ. އަދި މުނާ އަކީ މި ކައުންސިލްގެ ޓުރަސްޓް ފަންޑު ހިންގާ ކޮމިޓީއާއި، ސްޓެރެޓެޖިކް އެކްޝަން ޕްލޭން ވިލަރެސްކުރާ ކޮމެޓީގެ ވެސް މެމްބަރެކެވެ. 1 ނޮވެމްބަރ 2005 ދިވެހި ސަރުކާރަށް ޚިދުމަތް ކުރަން ފައްޓަވާފައިވާއިރު، މިހާރު މުނާ ދަނީ 16 އަހަރަށް ވުރެ ގިނަ ދުވަސް ވަންދެން ދައުލަތައް ޙިދުމަތްކުރައްވަމުންނެވެ.\nމޯލްޑިވްސް މީޑިއާ ކައުންސިލާ ގުޅިވަޑައިގަތުމުގެ ކުރިން ފާތުމަތު މުނާ ވަނީ 2005 ވަނަ އަހަރުން ފެށިގެން ސަރުކާރުގެ އެކި ވުޒާރާތަކުގައި ސެކްރެޓޭރިއޭޓް ގެ މަޤާމުން ފެށިގެން ޑިރެކްޓަރުގެ މަޤާމުގެ މަސްއޫލިއްޔަތުތައް އަދާކުރައްވާފައެވެ. އެގޮތުން މިނިސްޓްރީ އޮފް ހައުސިން އެންޑް އިންފްރަ ސްޓަރަކްޗަރ، މިނިސްޓްރީ އޮފް ހެލްތްއާއި ގއ. އަތޮޅު އޮފީހުގައި ގިނަ ދުވަސްތަކެއް ވަންދެން މަސައްކަތް ކުރައްވާފައިވެއެވެ. މިގޮތުން އަދާކޮށްފައިވާ މަސްއޫލިއްޔަތު ތަކުގެ ތެރޭގައި ހިއުމަން ރިސޯސް، އެޑްމިނިސްޓްރޭޝަން، ފައިނޭންސްއާއި ޕްރޮކިއުމަންޓްގެ އިތުރުން މެނޭޖްމަންޓްގެ މަސައްކަތް ކުރައްވާފައިވެއެވެ. އަދި މިނިސްޓްރީ އޮފް ހައުންސިން ގައި މަސައްކަތް ކުރެއްވި އިރު މުނާ ވަނީ 1 އަހަރަށްވުރެ ގިނަ ދުވަސް ވަންދެން ހިޔާ ރިކްރިއޭޝަން ކްލަބްގެ ވައިސް ޗެއާ ކަން ވެސް ކުރައްވާފައެވެ. ދައުލަތައް ޙިދުމަތް ކުރުމުގެ އިތުރުން ފާތުމަތު މުނާ ރާއްޖޭގެ ތައުލީމީ ދާއިރާއާ ގުޅުންހުރި ތަންތަނާއި އެހެނިހެން އިންސްޓިޓިއުޓް ތަކުގައި މަސައްކަތް ކުރައްވާފައިވެއެވެ. އެގޮތުން އެވިޑް ކޮލެޖްގެ ޕާޓް ޓައިމް ލެކްޗަރާ ކަން 2016 ން 2018 އަށް ކޮށްފައިވާއިރު އެޗް. އާރު މޯލްޑިވްސް ގެ ބޯޑް އޮފް އެޑްވައިޒަރުކަން 2018 ން 2020 ށް ކުރައްވާފައިވެއެވެ. އަދި ފެބްރުއަރީ 2022 އިން ފެށިގެން ފާތުމަތު މުނާ ދަނީ ފައިނޭންސް އިންސްޓިޓިއުޓް ފޯ ޑިވެލޮޕްމެންޓަލް ސްޓަޑީޒް ގެ އެކަޑެމިކް އެޑްވައިޒަރީ ކައުންސިލްގެ ވައިސް ޗެއަރ ކަން ވެސް ކުރައްވަމުންނެވެ. އަދި ފާތުމަތު މުނާ އަކީ 2017 ވަނަ އަހަރުން 2021 ވަނަ އަހަރާ ހަމައަށް ދާރުލް ގުރުއާނުލް ވައްސުއްނަ އިންސްޓިޓިއުޓުން ބޮޑެތި މީނުންނަށް އަމާޒުކޮށްގެން ހިންގާ ކުރުމުއްދަތުގެ އިނގިރޭސީ ކޯސްތައް ކިވައިދެއްވާ ފައިވާ ލެކްޗަރާއެކެވެ.\nތައުލީމީ ރޮގަށް ބަލާއިރު ފާތުމަތު މުނާ ވަނީ އޮޕެން ޔުނިވަރސިޓީ މެލޭޝިއާއިން މާސްޓާރސް އޮފް ބިޒްނަސް އެޑްމިނިސްޓްރޭޝަން ހާސިލް ކުރައްވާފައެވެ. އަދި މޯލްޑިވްސް ނެޝަނަލް ޔުނިވަރސިޓީ އިން ބެޗްލަރ އޮފް ބިޒްނަސް މަނޭޖްމަންޓް އެންޓް މާކެޓިންގެ އިތުރުން ޑިޕްލޮމާއިން ބިޒްނަސް އާއި ލީޑާޝިޕް އެންޑް މެނޭޖްމަންޓް ކޯސް ވެސް ވަނީ ފުރިހަމަ ކުރައްވާފައިވެއެވެ.\nއަބްދުﷲ އަޒްމީން – އެސިސްޓެންޓް ޑިރެކްޓަރ (MS3)\nއަލްފާޟިލް އަބްދުﷲ އަޒްމީން މޯލްޑިވްސް މީޑިއާ ކައުންސިލާއި ގުޅިވަޑައިގަތީ3މާރިޗް 2022 ގައި އެސިސްޓަންޓް ޑިރެކްޓަރެއްގެ ގޮތުގައެވެ. އަޒްމީންގެ މަސްއޫލިއްޔަތުތަކަކީ ކައުންސިލްގެ ފައިސާއާއި ބެހޭ އެންމެހާ ކަންކަން ބެލެހެއްޓުމާއި އަދި މީޑިއާ ސެކްޝަންގެ އެންމެހާ މަސައްކަތް ވިލަރެސް ކޮށް ހިންގައި ބެލެހެއްޓުމެވެ. އަޒްމީން ދިވެހި ސަރުކާރަށް ޚިދުމަތް ކުރައްވަން ފެއްޓެވީ 11 ޖުލައި 2007 ގައެވެ.\nމޯލްޑިވްސް މީޑިއާ ކައުންސިލާއި ގުޅިވަޑައިގަތުމުގެ ކުރިން ވެސް އަޒްމީން ވަނީ ސަރުކާރަށް ދިގުމުއްދަތެއް ވަންދެން ހިދުމަތް ކޮށްދީފައެވެ. އެގޮތުން އަޒްމީން ވަނީ ސެންޓަރ ފޮރ ހަޔަރ ސެކަންޑަރީ އެޑިޔުކޭޝަން (ސީ.އެޗް.އެސް.އީ) ގައި އެޑްމިނިސްޓްރޭޓިވް އޮފިސަރެއްގެ މަޤާމުގައި 14 އަހަރު މަސައްކަތްކޮށްފައިވެއެވެ. އަޒްމީން އުފުއްލެވި މަސްއޫލިއްޔަތުތަކުގެ ތެރޭގައި ބިލްތަކަށް ފައިސާ ދެއްކުމާއި ލަފާކުރާ ބަޖެޓް ތައްޔާރުކުރުމާއި މާލީ ހިސާބު ތައްޔާރުކުރުން ހިމެނެއެވެ.\nއަޒްމީން ވަނީ އެވިޑް ކޮލޭޖްއިން ބެޗްލާސް އޮފް ބިޒްނަސް އެޑްމިނިސްޓްރޭޝަން 2021 ވަނަ އަހަރު ހާސިލްކުރައްވާފައެވެ.\nޝާދިޔާ އަޙުމަދު – ސީނިއަރ އެޑްމިނިސްޓްރޭޓިވް އޮފިސަރ (MS1)\nއަލްފާޟިލާ ޝާދިޔާ އަޙުމަދު މޯލްޑިވްސް މީޑިއާ ކައުންސިލާއި ގުޅިވަޑައިގަތީ 10 އޯގަސްޓް 2010 ގައި އެޑްމިނިސްޓްރޭޓިވް އޮފިސަރެއްގެ ގޮތުގައެވެ. ޝާދިޔާގެ މަސްއޫލިއްޔަތުތަކަކީ ކައުންސިލްގެ އެޗްއާރު އެންޑް އެޑްމިންއާއި ގުޅުންހުރި ހުރިހާ މަސައްކަތްތަކެއް ކޮށް ބެލެހެއްޓުމެވެ. އަދި 16 ޑިސެންބަރ 2021 އިން ފެށިގެން މަސައްކަތް ކުރައްވަނީ ސީނިއަރ އެޑްމިނިސްޓްރޭޓިވް އޮފިސަރ އެއްގެ ގޮތުގައެވެ. މަސްއޫލިއްޔަތުތަކަކީ ކައުންސިލްގެ ފައިނޭންސްއާއި ގުޅުން ހުރި ހުރިހާ މަސައްކަތްތަކެއް ކޮށް ބެލެހެއްޓުމެވެ. އަދި މީގެ އިތުރަށް ޝާދިޔާ އަކީ މޯލްޑިވްސް މީޑިއާ ކައުންސިލްގެ ޖެންޑަރ އީކުއަލިޓީ ކޮމެޓީގެ މެންބަރެކެވެ. ޝާދިޔާ ދިވެހި ސަރުކާރަށް ޚިދުމަތް ކުރައްވަން ފެއްޓެވީ 14 ޖޫން 2001 ގައެވެ.\nމޯލްޑިވްސް މީޑިއާ ކައުންސިލާއި ގުޅިވަޑައިގަތުމުގެ ކުރިން ޝާދިޔާ ވަނީ ސަރުކާރުގެ އެކި މުއައްސަސާތަކުގައި މަސައްކަތްކޮށްފައެވެ. އެގޮތުން ޝާދިޔާ ވަނީ ފިލްމު ސެންސަރު ބޯޑުގައި ސެކްރެޓެރީ މަޤާމުގައި ގޮތުގައި 2001 އިން 2006 (5 އަހަރު) ، މިނިސްޓްރީ އޮފް އިންފޮމޭޝަން އެންޑް އާޓްސް ގެ "ސެކްރެޓެރީ ގުރޭޑް 2" ގެ މަޤާމުގައި 2006 އިން 2007 އަށް (1 އަހަރު) ، މިނިސްޓްރީ އޮފް ލީގަލް ރިފޯމް، އިންފޮމޭޝަން އެންޑް އާޓްސްގެ "ސެކްރެޓެރީ ގުރޭޑް 2" ގެ މަޤާމުގައި 2007 އިން 2008 އަށް (1 އަހަރު) ، މިނިސްޓްރީ އޮފް ލީގަލް ރިފޯމް، އިންފޮމޭޝަން އެންޑް އާޓްސްގެ "ސެކްރެޓެރީ ގުރޭޑް 2" އަދި ޑިޕާޓްމެންޓް އޮފް އިންފޮމޭޝަނުގައި އެޑްމިނިސްޓްރޭޓިވް އޮފިސަރ މަޤާމުގެ ގޮތުގައި 2008 އިން 2009 އަށް (1 އަހަރު) މަސައްކަތްކޮށްފައެވެ.\nޝާދިޔާ ވަނީ މިއެންޒް އިންޓަނޭޝަނަލް ކޮލެޖްއިން، ބެޗެލަރސް އޮފް ހިއުމަން ރިސޯސް މެނޭޖެމަންޓް ކޯސް 2021 ، އެސޯސިއޭޓް ޑިގްރީ އިން ހިއުމަން ރިސޯސް މެނޭޖްމަންޓް ކޯސް 2020، ޑިޕްލޮމާ އިން ހިއުމަން ރިސޯސް މެނޭޖެމަންޓް ކޯސް 2019 ، އަދި އެޑްވާންސް ސެޓްފިކެޓް އިން ހިއުމަން ރިސޯސް މެނޭޖެމަންޓް ކޯސް 2018 ގައި ފުރިހަމަ ކުރައްވާފައެވެ.\nނާއިޒް އަބްދުﷲ ޖަމާލް – ކޮމްޕިއުޓަރ ޓެކްނީޝަން (MS1)\nއަލްފާޟިލް ނާއިޒް އަބްދުﷲ ޖަމާލް މޯލްޑިވްސް މީޑިއާ ކައުންސިލާއި ގުޅިވަޑައިގަތީ4މާރިޗް 2018 ގައި ކޮމްޕިއުޓަރ ޓެކްނީޝަނެއްގެ ގޮތުގައެވެ. ނާއިޒްގެ މަސްއޫލިއްޔަތުތަކަކީ ކައުންސިލްގެ އިންފޮމޭޝަން ކޮމިޔުނިކޭޝަން އެންޑް ޓެކްނޮލޮޖީއާއި ގުޅުންހުރި ހުރިހާ މަސައްކަތްތަކެއް ވިލަރެސްކޮށް ބެލެހެއްޓުމެވެ. އަދި މީގެ އިތުރަށް ނާއިޒްއަކީ މޯލްޑިވްސް މީޑިއާ ކައުންސިލްގެ ބިޑް އިވެލުއޭޝަން ކޮމެޓީގެ މެންބަރެކެވެ. ދިވެހި ސަރުކާރަށް ޚިދުމަތް ކުރައްވަން ފެއްޓެވީ 14 ޖުލައި 2011 ގައެވެ.\nމޯލްޑިވްސް މީޑިއާ ކައުންސިލާއި ގުޅިވަޑައިގަތުމުގެ ކުރިން ނާއިޒް ވަނީ ސަރުކާރުގެ އެކި މުއައްސަސާތަކުގެ އިތުރުން އަމިއްލަ ކުންފުނިތަކުގައި ވަނީ މަސައްކަތްކޮށްފައެވެ. އެގޮތުން ނާއިޒް ވަނީ އެލްއިޑް އިންޝުރެންސް ކުންފުނީގެ ވެބް ޑިވަލޮޕަރެއް ގޮތުގައި3އަހަރު، މޯލްޑިވްސް ލޭންޑް އެންޑް ސާވޭ އޮތޯރިޓީގެ ސީނިއަރ އެނަލިސް ޕްރޮގްރާމާއެއްގެ ގޮތުގައި 1 އަހަރު، އަމީނިއްޔާ ސުކޫލްގެ ކޮމްޕިއުޓަރ ޓެކްނީޝަންގެ ގޮތުގައި4އަހަރު، ކްލެސިފައިޑް ބިޒްނަސް ޕްރައިވެޓް ލިމިޓެޑްގެ ކޮމްޕިއުޓަރ ޕްރޮގްރާމާރގެ ގޮތުގައި4އަހަރު މަސައްކަތްކޮށްފައިވެއެވެ.\nނާއިޒް ވަނީ މެލޭޝިއާގެ ހެލްޕް ޔުނިވަރސިޓީން ބެޗެލަރސް އޮފް އިންފޮމޭޝަން ޓެކްނޮލޮޖީ (އޮނާރސް) 2018އަހަރު ހާސިލްކުރައްވާފައެވެ. އަދި އައިބީއެސް އިން ޑިޕްލޮމާ އިން ސޮފްޓްވެއަރ އިންޖިނިއަރިންގ ވެސް ހާޞިލް ކުރައްވާފައިވެއެވެ.\nފާޠިމަތު ފަހުމީ - ލީގަލް އޮފިސަރ (CS7-4)\nއަލްއުސްތާޛާ ފާޠިމަތު ފަހުމީ މޯލްޑިވްސް މީޑިއާ ކައުންސިލާ ގުޅިވަޑައިގަތީ 23 ފެބްރުވަރީ 2019 ގައި ލީގަލް އޮފިސަރއެއްގެ ގޮތުގައެވެ. ފާޠިމަތުގެ މަސްއޫލިއްޔަތުތަކަކީ ކައުންސިލްގެ ޤާނޫނީ ހުރިހާ މަސައްކަތްތަކެއް ވިލަރެސްކޮށް ބެލެހެއްޓުމެވެ. އަދި މީގެ އިތުރަށް ފާޠިމަތުއަކީ މޯލްޑިވްސް މީޑިއާ ކައުންސިލްގެ ބިޑް އިވެލުއޭޝަން ކޮމެޓީ، އެޗްއާރް އެމްޑީ ކޮމިޓީ، މުރާޖާ ކޮމިޓީ އަދި ޓްރަސްޓް ފަންޑް ހިންގާ ކޮމިޓީގެ މެންބަރެކެވެ. އޭގެ އިތުރުން ޖެންޑާ އިކުއަލިޓީ އާ ގުޅޭ ޝަކުވާ ބަލާ ކޮމިޓީގެ މުޤައްރިރެވެ. ދިވެހި ސަރުކާރަށް ޚިދުމަތް ކުރައްވަން ފެއްޓެވީ 07 އޮގަސްޓު 2011 ގައެވެ.\nމޯލްޑިވްސް މީޑިއާ ކައުންސިލާ ގުޅިވަޑައިގަތުމުގެ ކުރިން ފާޠިމަތު ވަނީ ސަރުކާރުގެ އެކި މުއައްސަސާތަކުގައި މަސައްކަތްކޮށްފައެވެ. އެގޮތުން ފާޠިމަތު ވަނީ މިނިސްޓްރީ އޮފް އިކޮނޮމިކް ޑިވެލޮޕްމަންޓްގެ ފައިނޭންސް އޮފިސަރއެއްގެ ގޮތުގައި6މަސް، މޯލްޑިވްސް މީޑިއާ ކައުންސިލުގެ އެޑްމިނިސްޓްރޭޓިވް އޮފިސަރއެއްގެ ގޮތުގައި3އަހަރު، މޯލްޑިވްސް އިންލަންޑް ރެވެނިއު އޮތޯރިޓީގެ ސީނިއރ އޮފިސަރެއްގެ ގޮތުގައި 1 އަހަރު، މޯލްޑިވްސް މީޑިއާ ކައުންސިލުގެ ލީގަލް އެސިސްޓެންޓްގެ ގޮތުގައި2އަހަރު މަސައްކަތްކޮށްފައެވެ.\nފާޠިމަތު ވަނީ 2015 ވަނަ އަހަރު ދިވެހިރާއްޖޭގެ ޤައުމީ ޔުނިވަރސިޓީން މާސްޓަރސް އޮފް ލޯ (އެލް.އެލް.އެމް) އާއި، 2018ވަނަ އަހަރު ބެޗެލަރސް އޮފް ޝަރީޢާ އެންޑް ލޯ (އޮނާރސް) ހާސިލްކުރައްވާފައެވެ.\nއާމިނަތު އަޒްލިފާ - އެސިސްޓެންޓް ޑޭޓާ ޕްރޮސެސިންގ އޮފިސަރ (GS4)\nއަލްފާޟިލާ އާމިނަތު އަޒްލިފާ މޯލްޑިވްސް މީޑިއާ ކައުންސިލާއި ގުޅިވަޑައިގަތީ 15 ސެޕްޓެންބަރު 2010 ގައި އެޑްމިނިސްޓްރޭޓިވް އޮފިސާރ އެއްގެ ގޮތުގައެވެ. އަދި އަޒްލިފާ ވަނީ 06 ނޮވެންބަރު 2012 ގައި އެސިސްޓަންޓް ޑޭޓާ ޕްރޮސެސިންގ އޮފިސަރގެ މަގާމަށް ބަދަލުވެފައެވެ. އަޒްލިފާގެ މަސްއޫލިއްޔަތަކީ ކައުންސިލުގެ މީޑިއާ ސެކްޝަންގެ އެންމެހާ މަސައްކަތްތައް ބެލެހެއްޓުމާއި، މީޑިއާ ރިލޭޝަންސް އެންޑިވެލޮޕްމަންޓް ކޮމެޓީގެ މަސައްކަތާއި އިނާމު ކޮމެޓީގެ މަސައްކަތް ބެލެހެއްޓުމާއި ކައުންސިލުގެ އަހަރީ ރިޕޯޓު ތައްޔާރު ކުރުމާއި ކައުންސިލުގެ ވެބްސައިޓާއި ސޯޝަލް މީޑިއާ އަދާހަމަ ކުރުމުގެ މަސައްކަތެވެ. އަޒްލިފާއަކީ މިކައުންސިލުގެ އެޗް އާރ އެމްޑީ ކޮމެޓީގެ މެންބަރެކެވެ. އަދި މީގެ އިތުރުން އަޒްލިފާ އަކީ މިކައުންސިލުގެ އިންފޮމޭޝަން އޮފިސަރގެ މަގާމުވެސް އަދާކުރައްވާ މުވައްޒަފެވެ. ދިވެހި ސަރުކާރަށް ޚިދުމަތް ކުރައްވަން ފެއްޓެވީ4ޖޫން 2003 ގައެވެ.\nމޯލްޑިވްސް މީޑިއާ ކައުންސިލާއި ގުޅިވަޑައިގަތުމުގެ ކުރިން އަޒްލިފާ ވަނީ މިނިސްޓްރީ އޮފް އިންފޮމޭޝަންގައި 2003 ން 2004 އަށް މަސައްކަތް ކުރައްވާފައެވެ. 2008 ން 2009 އަށް މިނިސްޓްރީ އޮފް ލީގަލް ރިފޯމް އިންފޮރމޭޝަން އެންޑް އާރޓްސް ގައާއި ޑިޕާޓްމަންޓް އޮފް އިންފޮރމޭޝަންގައި މަސައްކަތް ކުރައްވާފައިވެއެވެ.\nއަޒްލިފާ ވަނީ އިންޑިއާގެ ޕޫނާގެ އެޕްޓެކް ވޯލްޑްވައިޑު ކޮމްޕިއުޓަރ އެޑިޔުކޭޝަނުން 2006 ވަނަ އަހަރު ޑިޕްލޮމާއިން ކޮމްޕިއުޓާރ ސޮފްޓް ވެއާރ ހާސިލް ކުރައްވާފައެވެ. އަދި މޯލްޑިވްސް ބިޒްނަސް ސްކޫލްއިން 2020 ވަނައަހަރު ޑިޕްލޮމާއިން ބިޒްނަސް މާކެޓިންގ އަދި 2021 ވަނަ އަހަރު އެސޯސިއޭޓް ޑިގްރީ އިން ބިޒްނަސް މާރކެޓިން އަދި 2022 ގައި ބެޗްލާރސް އޮފް ބިޒްނަސް އެޑްމިނިސްޓްރޭޝަން ހާސިލް ކުރައްވާފައެވެ.\nފާޠިމަތު ހަފްނާ- އެޑްމިނިސްޓްރޭޓިވް އޮފިސަރ (GS3)


Mahloof vidhaalhuvany vote karudhaahugai nan onnaane kamah\nރައީސް ނަޝީދު ވިދާޅުވިހެން މަހުލޫފް ވެސް ވިދާޅުވަނީ ވޯޓު ކަރުދާހުގައި ނަން އޮންނާނެކަމަށް\n18 އޯގަސްޓް 2021 - 21:08:32\nކުރީގެ ރައީސް މުހައްމަދު ނަޝީދުގެ ނަން، 2018 ވަނަ އަހަރުގެ ރިޔާސީ އިންތިހާބުގައި އޮންނާނެ ކަމަށް 2017 ވަނަ އަހަރު ވިދާޅުވި ފަދައިން، މަހުލޫފްގެ ނަން ވެސް އެމްޑީޕީގެ އެތެރޭގެ ދާއިރާ އިންތިހާބުގައި އޮންނާނެ ކަމަށް ޔޫތު މިނިސްޓަރު އަހުމަދު މަހްލޫފު ވިދާޅުވެއްޖެއެވެ.\nއެމްޑީޕީގެ އެތެރޭގެ އިންތިހާބުތަކުގައި މަހްލޫފާއި ޕްލޭނިން މިނިސްޓްރީގެ ސްޓޭޓް މިނިސްޓަރު އަކްރަމް ކަމާލުއްދީނަށް ވާދަނުކުރެވެނީ ކޮރަޕްޝަނާ ގުޅުން ހުރި މައްސަލަތަކެއް އޭސީސީން ބަލަމުން ދާތީ އެވެ. އެމްޑީޕީން މަހްލޫފަށާއި އަކްރަމަށް އެމްޑީޕީން ފޮނުވި ސިޓީއެއްގައި ބުނީ އެ ދެ ބޭފުޅުންގެ މައްސަލައެއް ބަލަމުން އަންނަ ކަމަށް އޭސީސީން ބުނެފައިވާ ކަމަށެވެ. އެހެންވެ، އެ ބޭފުޅުން އިންތިހާބަށް ޝަރުތު ހަމަނުވާ ކަމަށް ކަނޑައަޅައި ކެންޑިޑޭޓުންގެ ލިސްޓުން އުނިކޮށްފައިވާ ކަމަށް އެމްޑީޕީގެ ސެކްރެޓަރީ ޖެނެރަލް ޝާޒްލީ ޝަފީގް ސޮއިކުރައްވާފައިވާ ސިޓީގައި ވެ އެވެ.\nމިކަމާ ގުޅިގެން މަހުލޫފް މިއަދު ވިދާޅުވީ އެ މައްސަލައިގެ ޝަކުވާ އެމްޑީޕީގެ އިންތިހާބާ ބެހޭ ކޮމިޓީއާއި އިސްތިއުނާފު ފަޑިޔާރުންގެ މަޖިލީހަށް ހުށަހަޅައިފައިވާނެ ކަމަށެވެ.\nމީގެ އިތުރުން މަހުލޫފް ވިދާޅުވީ މިއަދު އޭނާއަށް ބުނަން ޖެހިފައިވަނީ 2017 ވަނަ އަހަރު ކުރީގެ ރައީސް ނަޝީދު ވިދާޅުވިފަދައިން "އިރާދަކުރެއްވިއްޔާ އަޅުގަނޑުގެ ނަން ވޯޓު ކަރުދާސްކޮޅުގަ އޮންނާނެ" ކަމަށެވެ.\n2018 ވަނަ އަހަރުގެ ރިޔާސީ އިންތިހާބުގައި ރައީސް ނަޝީދަށް އިއްވާފައިވާ ޖަލު ހުކުމާއި، ދައުވާތަކުގެ ސަބަބުން އެކަން އެމަގުން ކުރުމަށް ހާލަތު ތަން ނުދިން ނަމަވެސް ބޭސްފަރުވާއަށް އިނގިރޭސިވިލާތަށް ވަޑައިގެން ގޮތަށް 2018ވަނަ އަހަރު ބޭއްވި ރިޔާސީ އިންތިހާބު މިހާރު ވެރިކަން ކުރާ ޕާޓީ އެމްޑީޕީއަށް ކާމިޔާބު ވުމާ ހަމައަށް އިނގިރޭސިވިލާތުގައި ހުންނެވި ރައީސް ނަޝީދު އައީ އިންތިހާބުގައި އެމަނިކުފާނުގެ ނަން އޮންނާނެ ކަމަށް ވިދާޅުވަމުންނެވެ. ނަމަވެސް އިންތިހާބުގައި އެމްޑީޕީގެ ފަރާތުން ވާދަކުރެއްވީ ރައީސް އިބްރާހިމް މުހައްމަދު ސޯލިހެވެ.\n“ތަޅަޕް”ގެ ދެވަނަ ޓްރެއިލާ ވެސް ވަރަށް ހިނގައިފި


Newport ah thafaathukuranee fikuru dhimaanuvaathee: Adhurey\nކޮންގްރެސް ޕާޓީގެ ރައީސް އަބްދުއް ރަހީމް އަބްދުﷲ\nނިއު ޕޯޓް ވިއު ހިންގަމުން ގެންދިޔަ ބިން އަތުލައި، އެތަން ހިންގާ ކުންފުންޏާ މެދު ސަރުކާރުން ތަފާތު ކުރަނީ ފިކުރު ދިމާ ނުވާތީ ކަމަށް ބުނެ، އިދިކޮޅު ކޮންގްރެސް ޕާޓީގެ ރައީސް އަބްދުއްރަހީމް އަބްދުﷲ މިއަދު ފާޑުވިދާޅުވެއްޖެ އެވެ.\nއެ މައްސަލައާ ގުޅިގެން އަބްދުއްރަހީމް މިއަދު ކުރެއްވި ޓްވީޓެއްގައި ވިދާޅުވީ ކުންފުނިތަކާމެދު އަމަލު ކުރުމުގައި މި ސަރުކާރުން ތަފާތު ކުރުން ގެންގުޅޭ ކަމަށެވެ.\nއެގޮތުން، ބިގް ކުންފުނީގެ އިތުރުން ދީބާޖާއަށް މި ސަރުކާރުން ބަދަލުދީފައި ވާކަން އޭނާ ވަނީ ފާހަގަ ކުރައްވާފަ އެވެ.\n"ދީބާޖާ ވީމާ ބަދަލުދޭން ހަމަ އޯކޭ، ބިގް ވީމަ ބަދަލުދޭން ހަމަ ލާޒިމް، ނިއުޕޯޓް ވީމާ ފުނޑާލަން އޯކޭ، މިއީތޯ އެބުނާ ހައްގު މިންވަރަކީ ނޫނީ އިންސާފަކީ؟" ކޮންގްރެސް ޕާޓީގެ ރައީސް ވިދާޅުވި އެވެ.\nއަދި މި ސަރުކާރުން ވިއްކި އެޖެންޑާ 19 ގެ ތަފާތަކީ ފިކުރު ދިމާނުވީމާ ހިތު ހުރި ގޮތަކަށް ކަން ކުރުންތޯ ވެސް އޭނާ ވަނީ ސުވާލު ކުރައްވާފަ އެވެ.\nސިވިލް ކޯޓުން ކުރި ހުކުމް އިސްތިއުނާފް ކުރާނެކަމަށް ސްޓްރާޑާ ކުންފުނިން ވަނީ ބުނެފަ އެވެ.\nއަބްދުއްރަހީމް އަބްދުﷲ ސިވިލް ކޯޓް ޕީޕަލްސް ނޭޝަނަލް ކޮންގްރެސް - ޕީއެންސީ + ޕޮލިޓިކްސް


ރައީސް ނަޝީދަކީ އިސްލާމް ދީނުގެ ޢަދުއްވެއްކަމުގައި ސިފަކޮށް އެމަނިކުފާނުގެ ހަށިފުރާނައިގެ ރައްކާތެރިކަން ނަގައިލުމަށް ހިންގާ ހަރަކާތާމެދު ފިޔަވަޅު އެޅުމަށް ކަމާބެހޭ ފަރާތްތަކަށް ގޮވައިލަން – Maldivian Democratic Party\nރައްޔިތުންގެ މަޖިލީހުގެ ރައީސް އަދި މޯލްޑިވިއަން ޑިމޮކްރެޓިކް ޕާޓީ (އެމްޑީޕީ)ގެ ރައީސް މުޙައްމަދު ނަޝީދު ޣައިރު ދީންތައް ޕްރޮމޯޓުކުރާ ކަމަށް ދޮގު ޚަބަރު ފެތުރުމުގެ ވާސިތާއިން، އެ މަނިކުފާނުގެ ހަށިފުރާނައިގެ ރައްކާތެރިކަން ނަގައިލުމަށް ވާގިވެރިވަމުންދާ “ރައްޔިތުންގެ އިއްތިޙާދު”ގެ ނަމުގައި ހިންގާ ޙަރަކާތާމެދު ޤާނޫނީ ފިޔަވަޅު އެޅުމަށް މި ޕާޓީއިން ސަރުކާރަށް ގޮވައިލަމެވެ.\nއަދި ދައުލަތުގެ މުއައްސަސާތައް މެދުވެރިކޮށްގެން އެ މަނިކުފާނުގެ އިސްތަށިފުޅުގައި ލާދީނީ ލޭބަލް އެޅުވުމަށް މިޙަރަކާތުން މަސައްކަތްކުރަމުންދާކަމީ ޚާއްސަ ކަންބޮޑުވެއް ކަމުގައި ފާހަގަކުރަމެވެ.\nރައީސް ނަޝީދަކީ އިސްލާމްދީނުގެ ޢަދުއްވެއްކަމުގައި ސިފަކޮށް، އެ ތަކްފީރީ ޖޯޝުން ހިތްވަރު ނެރެ، ހައްދުފަހަނަ އެޅި ދީނީ ހަރުކަށި ފަރާތްތަކުން6މޭ 2021 ގައި ދިން ބޮމުގެ ޓެރަރިސްޓް ޙަމަލާއިން މާތް الله ގެ ތަނަވަސް ރަޙްމަތްފުޅުން ފުރާނަފުޅައިގެން އެ މަނިކުފާނު ކިރިޔާ ސަލާމަތްވީތާ އަދި އަހަރު ނުވާކަން ފާހަގަކުރަމެވެ.\nއަމުދުން އެ ޙަމަލާގެ އަޑީގައިވި ފަރާތްތައް އަދިވެސް ހޯދިފައިނުވާއިރު، އަދި ޓެރަރިސްޓް ޙަމަލާތަކަށް ދިވެހި މުޖުތަމަޢު ހުށަހެޅުމަށް ތައްޔާރަށް ތިބި ހައްދުފަހަނައެޅި ދީނީ ހަރުކަށި ވިސްނުމުގެ މީހުން ތިބިކަން ސަލާމަތީ ޚިދުމަތްތަކުން ހާމަކުރަމުންދާ ހިނދު، ރައީސް ނަޝީދަކީ ކާފަރެއްކަމުގައި ސިފަކުރުމުގެ ފިތުނަވެރި ޙަރަކާތެއް އަނެއްކާ އުފައްދާ، އިންތިޒާމުވެ، ހިންގާން ދޫކުރުމަކީ އެ މަނިކުފާނުގެ ފުރާނަފުޅުގެ އިތުރުން، ދިވެހި ޤައުމުގެ ސަލާމަތާއި ރައްކާތެރިކަމަށް ލޮޅުން އަރުވާފަދަ ނުރައްކާތެރި ކަމެއްކަމުގައި މެނުވީ މި ޕާޓީއިން ނުދެކޭކަމުގައިވެސް ދެންނެވީމެވެ.


Miskithehge goathi thereyah kudakamu dhiya massalaigai bidheyseeaku hayyaru kohfi - One Online\nމާލޭ ޖަލާލުއްދީން މިސްކިތް -- ވަން ފޮޓޯ: އަހުމަދު އައިހަމް\nމިސްކިތެއްގެ ގޯތި ތެރެއަށް ކުޑަކަމުދިޔަ މައްސަލައިގައި ބިދޭސީއަކު ހައްޔަރުކޮށްފި\nމިސްކިތެއްގެ ގޯތި ތެރެއަށް ކުޑަކަމުދިޔަ މައްސަލައިގައި ބިދޭސީ މީހަކު ހައްޔަރުކޮށްފިއެވެ.\nފުލުހުން މިއަދު ބުނީ އެމީހާ ހައްޔަރުކުރީ ރޭ 7:57 ހާއިރު މާލޭގައި ހުންނަ ޖަލާލުއްދީން މިސްކިތުގެ ގޯތިތެރެއިން ކަމަށެވެ. މިއަދު އޭނާގެ ބަންދުގެ މުއްދަތު އިތުރުކުރުމަށް ކްރިމިނަލް ކޯޓަށް ގެންދިއުމުން ވަނީ ފަސް ދުވަހަށް ބަންދުން ކުރަން އަމުރުކޮށްފައެވެ.\nކްރިމިނަލް ކޯޓުން އޭނާގެ ބަންދުގެ މުއްދަތު ޖަހައިދިން އަމުރުގައި ބުނެފައިވަނީ، މިސްކިތުގެ ގޯތި ތެރެއަށް ކުޑަކަމުދިޔަ ކަމަށް އޭނާ އިއުތިރާފުވެފައިވާ ކަމަށާއި އަދި އޭނާގެ މައްޗަށް ކުރާ ކުށުގެ ތުހުމަތު ކުރިކަމަށް ގަބޫލުކުރެވޭ މިންވަރަށް ފުލުހުން ހެކި ހުށަހަޅާފައިވާ ކަމަށެވެ.\nފުލުހުން އޭނާގެ މައްޗަށް ތުހުމަތުކުރަނީ މިސްކިތުގެ ހުރުމަތް ކަނޑާލައި، އާއްމު މަސްލަހަތަށް ގެއްލުންހުރި އަމަލެއް ހިންގި ކަމުގެ ކުށުގެ ތުހުމަތެވެ.\nމީގެ ކުރިން ފުލުހުން ވަނީ ރައީސް އޮފީހާއި އިސްލާމީ މަރުކަޒު އަދި ހުކުރު މިސްކިތުގެ ތެރެއަށް ކުޑަކަމުދިޔަ މައްސަލައަކާ ގުޅިގެންވެސް މީހަކު ހައްޔަރުކޮށް، މައްސަލަ ބެލުމަށްފަހު ޕްރޮސެކިއުޓާ ޖެނެރަލް (ޕީޖީ) އޮފީހަށް ފޮނުވައިފައެވެ. ނަމަވެސް އިސްލާހުކުރަން ޖެހޭ ކަންތައްތަކެއް ހުރިކަމަށް ބުނެ ޕީޖީން ވަނީ އެ މައްސަލަ އަނބުރާ ފޮނުވާލައިފައެވެ.\nމީގެ އިތުރުން އޭނާ މަސްތުގެ ހާލަތުގައި ހުރެ މަގުމަތިންދާ މީހުންނަށް އުނދަގޫ ކުރާ މައްސަލައެއްވެސް ފުލުހުން އަންނަނީ ބަލަމުންނެވެ. އޭގެ ފަހުން އޭނާ ހައްޔަރުކޮށްފައިވަނީ މިސްކިތަކަށް ވަދެ ހަތިމަކަށް ކުޅު ޖެހި މައްސަލައަކާ ގުޅިގެންނެވެ. އޭނާގެ ބަންދަށް ކޯޓުން ވަނީ ފަސް ދުވަސް ޖަހައިފައެވެ.\nގުޅޭ ޓެގު ޕޮލިސް މިސްކިތް


ވިކަރ (އެންމެ ރައްކާތެރި ޗެޓް އެންޖިން) – ۞ Haqqu.info\nވިކަރ (އެންމެ ރައްކާތެރި ޗެޓް އެންޖިން)\n14/12/2014 30/04/2015 އަބޫ ޢަބްދުއްރަޙްމާން\nވިކަރ (Wickr) އަކީ [ވައިބަރ]، [ވަޓްސް އެޕް]، [ސްނެޕް ޗެޓް]، [ލައިން] ގޮތަށް ޗެޓްކުރުމަށްޓަކައި ބޭނުންކުރެވޭ މިހާތަނަށް ހެދިފައިވާ އެންމެ ރައްކާތެރި ޕްރޮގްރާމެވެ. ދެފަރާތުގެ ދެމެދުގައި ފޮނުވޭ މެސެޖުތަކަށް ވަރަށް ފުރިހަމަ ރައްކާތެރިކަމެއް މި ޕްްރޮގްރާމުން ލިބިގެން ދެއެވެ.\nމިއަދު ދުނިޔޭގެ އެކިކަންކޮޅުތަކުގައި އިންޓަރނެޓްގެ ބޭނުންކުރާ މީހުންގެ ޢަދަދު އަންނަނީ އިތުރުވަމުންނެވެ. އަދި ހަމައެއާއެކު، ސޯޝަލް ވިއުގައުތަކާއި ސޯޝަލް އެހެނިހެން އެޕްލިކޭޝަންތައް ބޭނުންކުރާ މީހުންވެސް އަންނަނީ އިތުރުވަމުންނެވެ. އިންޓަރނެޓްގެ ޛަރީޢާއިން ސޯޝަލައިޒްވާން ނުވަތަ އިޖްތިމާޢީގުޅުންތައް ދެމެހެއްޓުމަށްޓަކައި މަސައްކަތްކުރާ ގިނަ މީހުންނަކީ، މި ވިއުގައު މަސައްކަތްކުރާގޮތް ނުދަންނަ މީހުންނެވެ. އެހެންކަމުން، ޛާތީ މަޢުލޫމާތުތައް އެއްވެސް ހިފެހެއްޓުމެއްނެތި އަނެކުންނާ ހިއްސާކުރާމީހުން ވަރަށް ގިނައެވެ. އުރީދޫ، ދިރާޤު، ފޯކަސްފަދަ އިންޓަރނެޓްގެ ޚިދުމަތްދޭ ފަރާތްތައް (ISP) ތަކުގެ އިތުބާރު ރައްޔިތުންގެ ކުރިމަތީގައި ގެއްލިފައިވާ ދިވެހިރާއްޖެ ކަހަލަ ތަނެއްގައި، މިކަންކަމާއިމެދު ވިސްނުމަކީ ވަރަށް މުހިއްމުކަމެކެވެ. ވަކިން ޚާއްޞަކޮށް މުސްލިމުންގެ ފޫބުޑުން ނެއްޓެން ނޭނގިގެންއުޅޭ ސަރުކާރުގެ ޖާސޫސީ އިދާރާތަކުން އެމީހުން ހިތުހުރިގޮތަކަށް މަޢުލޫމާތުތައް އަބަދުވެސް މޮނީޓަރ ކުރަމުންދާއިރު، މިއީ ކުޑަކަމެއްކަމުގައި ދެކިގެންނުވާނެއެވެ.\nވިކަރ އަކީ Google Store އިންނާއި Apple iTunes އިން އެއްވެސް އަގަކާއިނުލައި އިންސްޓޯލް ކޮށްލެވޭ އެޕްލިކޭޝަން އެކެވެ. ކަނޑައެޅިފައިވާ ވަކިވަގުތެއްގެ ތެރޭގައި އަމިއްލައަށް ހަލާކުވާ މެސެޖު ފޮނުވުމާއި، އެއްވެސް އިތުރު މީހަކަށް ނުފެންނަ ގޮތަށް ފޮޓޯ އަދި ވީޑިއޯވެސް މި އެޕްލިކޭޝަން މެދުވެރިކޮށް ފޮނުވާލެވެއެވެ. އެއްވެސް އިތުރުމީހަކަށް ނުފެންނަ ގޮތަށޭ މި ބުނެވެނީ، އިންޓަރނެޓް ISP ގައި އުޅޭ މަޢުލޫމާތުތަކަށް ވާޞިލްވެވޭ މީހުންނަށާއި، ޖާސޫސީ އިދާރާތަކުގައި އެ މަޢުލޫމާތުތަކަށް ފެން ބޮވައިގަނެފައި ތިބޭ މީހުންނަށް ނުފެންނާނެކަމުގެ ޔަޤީންކަމެވެ.\nމެސެޖު ފޮނުވާ ފަރާތުން ކަނޑައަޅާ ވަގުތެއްގެ ތެރޭގައި މެސެޖު ފުހެވޭގޮތަށް ކަނޑައަޅާ މީހަކަށް މެސެޖު، ވީޑިއޯ އަދި އޯޑިއޯވެސް ފޮނުވާލެވޭއިރު، މިއީ ސިއްރު ވާހަކައެއް ސިއްރުގޮތުގައި ދުރުގައި ހުރެފައި ފޮނުވާލުން ކަހަލަ ކަމެކެވެ. އެހެންކަމުން ޕާސްވޯޑެއް އަނެކާއަށް ޙިއްޞާކޮށްލުމަކުން އެހެން ބަޔަކަށް އެ ނުފެންނާނެއެވެ. ނުވަތަ ވަރަށް ސިއްރު ވާހަކައެއްވެސް ސަލާމަތްކަމާއެކު ފޯރުކޮށްދެވި ދާނެއެވެ. އެހެންކަމުން މިއީ [ސިއްރު މަޢުލޫމާތުތައް ޙިއްސާކުރުމަށް އެންމެ މަޤްބޫލު] އެޕްލިކޭޝަން އެވެ.\nމަޢުލޫމާތު އެންކްރިޕްޓްކުރުމަށް ނުވަތަ ރައްކާތެރިކުރުމަށްޓަކައި ވިކަރ އިން ބޭނުންކުރަނީ AES256 އަދި ECDH521 އެވެ. އަދި ދެފަރާތުގެ ދެމެދުގައި މަޢުލޫމާތު ބަދަލުކުރެވެނީ ދެފަރާތަށް ދެވިފައިވާ ވަކި ޚާއްޞަ [ތަޅުދަނޑިތަކެއްގެ] ބޭނުންކޮށްގެންނެވެ. އެހެންކަމުން ފޮނުވޭ [ކޮންމެ މެސެޖަކަށް] ވަކި ތަޅުދަނޑިއެއް ދެވެއެވެ. އެހެންކަމުން ތަޅުދަނޑިތައް ހުންނާނީ އަބަދުވެސް ބަދަލުވެބަދަލުވެ އެވެ. އަދި ފަހުން ބެލޭގޮތަށް ސަރވަރ ގައި އެއްވެސް މެސެޖެއް ރައްކާކުރެވިފައި ނުހުންނާނެއެވެ. ކަނޑައެޅި ގަޑިއަށް މެސެޖު ފޮހެވުމުން، އޭގެ މާނައަކީ އެދެން ހަމަ އިތުރު އަތަކަށް ނާރާ ފުހެވުނީއެވެ. ވިކަރ އިން ބަަދަލުކުރެވޭ މަޢުލޫމާތުތަކުގެ ރައްކާތެރިކަން ޔަޤީންކޮށްދިނުމުގެ ގޮތުން، ވިކަރ އިންވަނީ ވިކަރ އިންދީފައިވާ މަޢުލޫމާތު ދޮގުކަން ޘާބިތު ކޮށްދިން ބަޔަކަށް $100,000 ދިނުމަށްވެސް ހުށަހަޅާފައެވެ.\nވިކަރ އިން ކޮށްދޭ ކަންކަން\nސިއްރު މެސުޖުތަކާއި، އޯޑިއޯ އަދި ވީޑިއޯ ފޮނުވުން.\nފޮޓޯ ފޮނުވާއިރު ފޮޓޯ ކްރޮޕްކޮށް، އިތުރު ގޮތްގޮތް ހެދުން.\nފޯނުގެ ކޮންޓެކްޓް ފޮތުގައިވާ ނަންބަރުތައް ނުދީ، ބޭނުންވާ ބަޔަކު ވެއްދުން.\nމެސެޖު ފޮނުވުމުގެ ކުރިން މެސުޖު ހަލާކުވާން ވަކި ގަޑިއެއް ކަނޑައެޅުން.\nތިމާހުރިތަން ބުނެދޭ Metadata އެއް ނެތުން.\nބަޔަކަށް މެސެޖު ފެނިދާނެތީ ޙާސްވެގެން އުޅެން ނުޖެހުން.\nގްރޫޕެއްގައި ގިނަވެގެން ބައިވެރިކުރެވޭނީ 10 މީހުން.\nޝްރެޑަރ (Shredder) : މިއީ ފޯނުން ނަގާ ފޮޓޯތަކާއި ވީޑިއޯތައް ބޭނުންނުކޮށް ޑިލީޓުކޮށްލުމުންވެސް އެތަކެތި، ފޯނު ހަދަންދޭ ފިހާރައަށާއި، ފުލުހުންނާއި ސިފައިންގެ ޖާސޫސީ އިދާރާތަކުން އަލުން އަނބުރާ ހޯދުމަށް ފުރުޞަތު ނުދިނުމަށްޓަކައި، އެއްކޮށް މުޅި ފޯނުން އެތަކެތި ފުހެލަދޭ ގޮތެއް.\nވިކަރ އިންސްޓޯލް ކުރާތާ މިނުޓެއްހާއިރު ތެރޭގައި ފަށައިގަނެވޭ. އެއްވެސް އަމިއްލަ މަޢުލޫމާތެއް ފުރަން ބުންޏަސް ނުފުރާވެސް ބޭނުންކުރެވޭ.\nވިކަރ އިން ކޮށްނުދޭ ކަންކަން\nސަރވަރތަކަށް ތިބާގެ ފޯނުގައިވާ ނަންބަރުތައް ނުވަތަ ކޮންޓެކްޓް ލިސްޓު ފޮނުވައެއް ނުދޭނެ. (މާނައަކީ ރައްކާތެރިވާނެ)\nތިބާއީ ކާކުކަން އެއްވެސް ގޮތަކަށް ވިކަރ އަކަށް ނޭނގޭނެ.\nތިބާގެ ޛާތީ މަޢުލޫމާތުތައް ވިއްކައެއް ނުހަދާނެ. (މާނައަކީ ޖާސޫސީ އިދާރާތަކަށް ދީ ނުހަދާނެ)\nތިބާގެ IP އެޑްރެސް ނުވަތަ UDID ސޭވްކޮށެއް ނުހަދާނެ.\nފޮނުވާ އެއްވެސް މެސެޖެއް، ވީޑިއޯއެއް ނުވަތަ އޯޑިއޯއެއް ވިކަރ އަކު ރައްކާކޮށެއް ނުހަދާނެ.\nއެހެން ބަޔަކަށް ވަދެވޭ ގޮތަށް ވަލުދޮރާއްޓެއް ނުވަތަ Back Door އެއް ވިކަރ ގައި ނުހުރޭ. (މިހެންކަމުން ހެކަރުންނާއި ޖާސޫސީ އިދާރާތަކަށް ވިކަރ ގެ ސެކިއުރިޓީ ފޫދުއްވާލަން ވަނީ އުނދަގޫވެފައި)\nބައެއް ފޯނުތަކުުގައި ވިކަރގެ ސްކްރީން ޝޮޓް ނަގައެއް ނުދޭނެ. (ނަމަވެސް އައިފޯނުތަކުގައި ނެގޭނެކަން ހަނދާނުގައި ބަހައްޓަންވާނެ. އެހެންކަމުން އައިފޯނެއް ގެންގުޅޭ ވިކަރ ރައްޓެއްސަކު ތިބާ ފޮނުވާ މެސެޖެއް ނުވަތަ ފޮޓޯއެއް ސްކްރީން ޝޮޓް ކޮށްފާނެކަން ހަނދާނުގައި ބަހައްޓަންވާނެ.)\nވިކަރ އިންސްޓޯލް ކުރުން\nވިކަރ އިންސްޓޯލް ކުރުން: Google Store އިންނާއި Apple iTunes އިން ވިކަރ ޑައުންލޯޑްކުރާށެވެ.\nއެކައުންޓު ސެޓުކުރުން: ފޯނަށް އިންސްޓޯލްކޮށް ނިމި، ހުޅުވާލުމުން މިގޮތަށް ސްކީީނެއް ފެންނާނެއެވެ. New Account އެއް ހަދަން ފިތާލާށެވެ. ސިއްރިއްޔާތުގައި ގެންގުޅެން ބޭނުންކުރާ އެކައުންޓެއް ނަމަ، އެންމެން ދަންނަ ނަމެއް ނުޖެހުން ބުއްދިވެރިއެވެ. އެއަށްފަހު ކުރިއަށްދާށެވެ. Email Address އާއި Phone Number ޖަހަން އެރިކަމުގައިވިޔަސް ނުޖަހާ ކުރިއަށް ދެވޭނެއެވެ. މަޢުލޫމާތުތައް ނުދޭ ވަރަކަށް ރައްކާތެރިކަން އިތުރުކުރެވޭނެއެވެ.\nރައްޓެހިން ހޯދުން: ވިކަރ ބޭނުންކުރާކަން އެނގޭ ރައްޓެހިންގެ ނަންތައް ޖަހާލެވިދާނެއެވެ. އެކަކު އެއް ނުކުރިޔަސް ކުރިއަށް ދެވޭނެއެވެ. ފަހުންވެސް އެއް ކޮށްލެވިދާނެއެވެ. އެއްވެސް މީހަކު ނެތްނަމަ، ތިބާގެ މުހިއްމު ނުވަތަ ސިއްރު ރައްޓެހިންނަށް ވިކަރ ދަސްކޮށްދީ އެމީހުންގެ ފޯނުތަކަށް އަޅާ އެކައުންތައް ހަދުވާށެވެ.\nވާހަކަ ދައްކަން ފެށުން: ރައްޓެހިން ބައިވެރިކޮށް ނިމުމުން، New މެސެޖަށް ފިއްތާލައިގެން ފޮނުވަން ބޭނުންވާ ފަރާތެއް އިޚްތިޔާރު ކުރުމަށް ވިކަރ އިން އެދޭނެއެވެ. ދެން އެފަރާތެއްގެ ނަމަށް ފިތާލައިގެން ވާހަކަ ދައްކަން ފަށަންވީއެވެ.\nދެން ފެނިގެންދާނީ މެސެޖު ލިޔަން އިންނަ ގޮޅިއާއި މެސުޖު ފޮނުވަން ކަނާތްފަރާތު ތިރީގައި އިންނަ ތީރެވެ. އަދި ވާތްފަރާތު ތިރީގައިވާ ވިކަރ ލޯގޯއަށް ފިތާލުމުން، ރަތްކުލައިގެ ފިތްތަކެއް ފެނިގެންދާނެއެވެ. އެ ފިތްތަކުން މެސެޖު ހަލާކުވާންވީ ވަގުތު ކަނޑައެޅުމާއި، ފޯނުގައި ހުރި ފޮޓޯއެއް ފޮނުވުމާއި، ފޮޓޯ ނުވަތަ ވީޑިއޯ ކޮށްފައި ވަގުތުން ފޮނުވުމާއި، އޯޑިއޯ މަސެޖު ފޮނުވުމާއި އަދި ފައިލްވެސް ފޮނުވޭ ގޮތަށް އައިފޯނުގައި އިނދެއެވެ. ނަމަވެސް އެންޑްރޮއިޑްގައި ފައިލް ފޮނުވޭގޮތެއް ނީނދެއެވެ.\nމެސެޖެއް ފޮނުވާލުން: ރައްޓެއްސަކަށް މެސުޖު ފޮނުވާލުމުން، އެކޮޅުން ރައްދު ދިނުމުން ސިގްނަލެއް ވާނެއެވެ.\nމެއިން ސްކްރީނަށް ދިއުމަށްޓަކައި، ވާހަކަ ދައްކަން އިން ސްކްރީންގެ ވާތްފަރާތު މަތީގައިވާ ނަމާއި ޖެހިގެން އިންނަ ތީރަށް ފިތާލުމުން ދެވޭނެއެވެ. އަދި މެއިން ސްކްރީނުގެ ކަނާތްފަރާތު މަތީކަނުގައި އިންނަ ފިތުން ފްރޮގްރާމްގެ ސެޓިންޓްސް އަށް ވަދެވޭނެއެވެ.\nއޭގެ ތެރެއިން Secure Shredder އޭ ކިޔުނު ބައެއް އިންނާނެއެވެ. މީގެ ބޭނުން ހިފައިގެން މީގެ ކުރިން ފޯނުގައި ޑިލީޓުކޮށްފައިހުރި ފައިލްތަކާއި އެއްޗެހި މުޅީން ހަމަ އެއްކޮށް ފޯނުން ފުހެލަދޭނެއެވެ. މިކަން ވިކަރ އިން ދޭތެރެއަކުން އަމިއްލައަށް ކުރަމުންވެސް ގެންދާނެއެވެ. ނަމަވެސް ތިބާ އަވަހަށް ވާން އެދޭނަމަ، ކޮންމެ އިރަކުވެސް ވަދެ މިބަޔަށް ވަދެފައި Start އަށް ފިތާލަންވީއެވެ.\nދެން އަމިއްލައަށް ތަޖުރިބާކޮށްލަން ދޫކޮށްލާނަމެވެ. ވިކަރ އަކީ އިންޓަރނެޓް މެދުވެރިކޮށް ތިބާ ކުރަމުންގެންދާ މުޢާމަލާތުތަކަށް ވަރަށް މުހިއްމު އެއްޗެއްކެވެ. ވައިބަރ ކަހަލަ ޢާއްމު އެއްޗެއް ބޭނުންކުރަމުންވެސް މުހިއްމު ސިއްރު ވާހަކަ ދައްކާލުމަށްޓަކައި ނަމަވެސް ވިކަރ ގެންގުޅެން އިލްތިމާސް ކުރަމެވެ.\nރައްކާތެރިކަން އެންކްރިޕްޝަން ވިކަރ މުވާޞަލާތު ސަލާމަތް ސޮފްޓްވެއަރ ޓެކްނޮލޮޖީ ޕްރޮގްރާމް ޖާސޫސީ އިދާރާ ޖާސޫސް ޗެޓް\nއެމެރިކާގެ އަނިޔާ ރިޕޯޓުގައި ނުހިމެނޭ ވާހަކަތައް (18+)\nވިލާޔަތު ޙަލަބް: އިސްލާމީ ދައުލަތުން ޒިނޭގެ ހައްދު ދެއަޚަކާއި އުޚްތަކަށް ތަންފީޛުކުރައްވައިފި\nއާބިދު ޝަރީފް says:\nމިލިޔުން ވަރަށް މުހިންމު. ޝުކުރިއްޔާ. ރާއްޖޭގެ ސިފައިންގެ އިންޓެލްއިން އަހަރުމެންގެ ފޯނުކޯލުތަކާ އެއްޗެހި ބަލާހަދާކަން އެނގޭއިރު މީ ވަރަށް މުހިއްމު އެއްޗެއް. އަހަރެން އިންސްޓޯލުކޮށްފިން މިހާރު.\nރަން ރީނދޫ says:\n17/12/2014 at 11:53 am\nމިއީ ވަކިބަޔަކަށް ނޫން އެންމެންނަށްވެސް މުހިއްމު އެއްޗެއް، އިންޓެލް އާއިު ނުފޫޒުވެރި މީހުން، އަހަރެމެންގެ މެސެޖުފަދަ ތަކެތި ބޭނުންކޮށްގެން ބުލެކްމެއިލް ކުރުން ރައްކާތެރިވެވޭނެ. ޒާތީ ޙައްޤުތައް ހިފާޒަތް ކުރެވޭނީ ހޭލުންތެރިވެގެން. މިއީ އިންސާނުންނަށް އަންނަން ޖެހޭ ބަދެލެއް. އަޅުވެތިކަން ދޫކޮށް މިނިވަންކަމުގެ ތެރެއަށް އައުން.\n27/12/2014 at 3:16 pm


Paris gai Sanchez aa eku PSG in mashvaraakohffi\nޕެރިސްގައި ސަންޗޭޒްއާ އެކު ޕީއެސްޖީން މަޝްވަރާކޮށްފި\nސަންޗޭޒް ގެންދިޔުމަށް ޕީއެސްޖީން މަސައްކަތްކުރަމުން އަންނަނީ 50 މިލިއަން ޔޫރޯ އަށް\nސަންޗޭޒްގެ އެއްބަސްވުން އާކުރާނެ ކަމުގެ އުންމީދު ލިބިފައިވާ ކަމަށް ވެންގާ ވަނީ ބުނެފައި\nކ. މާލެ | 22 ޖުލައި 2017 | ހޮނިހިރު 07:55 | 3,721\nޕީއެސްޖީ އަށް ކުޅެމުން އަންނަ އެލެކްސަސް ސަންޗޭޒް - ގޯލް.ކޮމް\nފްރާންސްގެ ޕެރިސްގައި އާސެނަލްގެ ފޯވާޑް އެލެކްސަސް ސަންޗޭޒްއާއެކު ޕެރިސް ސެއިންޓް ޖާމަން (ޕީއެސްޖީ) އިން މަޝްވަރާކޮށްފި ކަމަށް ރިޕޯޓްތައް ބުނެފި އެވެ.\nގޯލްޑޮޓްކޮމް އިން ބުނީ ހުކުރު ދުވަހު ޕީއެސްޖީގެ ސްޕޯޓިން ޑައިރެކްޓާ އެންޓީރޯ ހެންރިކްގެ އިތުރުން ބައެއް އޮފިޝަލުންނާ ސަންޗޭޒް ބައްދަލުކޮށްފައިވާ ކަމަށާއި، އެ ބައްދަލުވުން ކުރިޔަށް ގެންގޮސްފައިވަނީ ޕެރިސްގައި ކަމަށެވެ.\nރިޕޯޓްތައް ބުނާގޮތުން ސަންޗޭޒް ގެންދިޔުމަށް ޕީއެސްޖީން މަސައްކަތްކުރަމުން އަންނަނީ 50 މިލިއަން ޔޫރޯ އަށެވެ. އެގޮތުން އެ ކްލަބުން އަންނަނީ އަގާ މެދު އާސެނަލްއާ ވެސް މަޝްވަރާ ކުރަމުން ކަމަށް ރިޕޯޓްތައް ބުނެއެވެ.\nދާދި ފަހުން ނޫސްވެރިންނަށް މައުލޫމާތު ދެމުން ވެންގާ ބުނީ ސަންޗޭޒްއާ ޓެކްސްޓް މެސެޖްގެ ޒަރިއްޔާއިން ވާހަކަދެކެވިފައިވާ ކަމަށާއި، އެއްބަސްވުން އާކުރާނެ ކަމުގެ އުންމީދު ލިބިފައިވާ ކަމަށެވެ. މީގެއިތުރުން ވެންގާ ބުނީ ކްލަބުގެ ނިންމުމަކީ ސަންޗޭޒް ވިއްކާނުލުން ކަމަށާއި، އެ ނިންމުން މަތީގައި ކްލަބް ދެމިއޮންނާނެ ކަމަށެވެ.\nސަންޗޭޒް ހޯދުމަށް ގިނަ ކްލަބްތަކުން އަންނަނީ މަސައްކަތްކުރަމުންނެވެ. އޭގެ ތެރޭގައި ބަޔާން މިއުނިކް އަދި ޗައިނާގެ ބައެއް ކްލަބްތައް ހިމެނެއެވެ.\nމީގެ ކުރިން ބާސާ އަށް ވެސް ކުޅެފައިވާ ސަންޗޭޒް އާސެނަލްގައި މޮޅު ކުޅުމެއް އޭނާ ބަދަލުވި ފުރަތަމަ ސީޒަންގައި ދެއްކި ނަމަވެސް އަނިޔާގައި ހުރުމާ އެކު އެ ކްލަބާ އެކު ހޭދަކުރި ދެވަނަ ސީޒަނުގައި އެދެވޭ ކުޅުމެއް ވަނީ ދެއްކޭ ގޮތް ނުވެފައެވެ. އެހެންނަމަވެސް އޭނާ ވަނީ މި ސީޒަނުގައި އާސެނަލްގައި މޮޅު ކުޅުމެއް ދައްކާފައެވެ. އެގޮތުން ކުޅުނު 54 މެޗުގައި އޭނާ ވަނީ 21 ލަނޑު ކާމިޔާބުކޮށްފައެވެ.\nބާސާގައި ހޭދަކުރި ތިން ސީޒަނުގައި އެ ކްލަބަށް ކުޅުނު 141 މެޗުގައި 47 ލަނޑު ކާމިޔާބުކޮށްފައިވާ ސަންޗޭޒް ވަނީ މިހާތަނަށް އާސެނަލް އަށް ކުޅުނު 145 މެޗުގައި 72 ލަނޑު ކާމިޔާބުކޮށްފަ އެވެ.\nކޮޕާ އެމެރިކާ ފުޓުބޯޅަ މުބާރާތް ޖެހިޖެހިގެން ދެ ފަހަރު ޗިލީއާ އެކު ކާމިޔާބުކޮށްފައިވާ ސަންޗޭޒް ހޯދި ކާމިޔާބީތަކަށް ބަލާއިރު، އޭނާ ވަނީ ބާސާއާ އެކު ލަލީގާ، ކޮޕާ ޑެލްރޭ، ދެ ސްޕެނިޝް ސުޕާކަޕް، ޔުއެފާ ސުޕާ ކަޕް އަދި ފީފާ ކްލަބް ވޯލްޑްކަޕް ކާމިޔާބުކޮށްފައެވެ. މީގެ އިތުރުން އޭނާ ވަނީ އާސެނަލްއާ އެކު ދެ އެފްއޭކަޕްގެ އިތުރުން ދެ އެފްއޭ ކޮމިއުނިޓީ ޝިލްޑް ކާމިޔާބުކޮށްފައެވެ.\nޗިލީ ގައުމީ ޓީމާއެކު 20 އަހަރުން ދަށުގެ ވޯލްޑްކަޕް ކާމިޔާބުކޮށްފައިވާ ސަންޗޭޒް ވަނީ އެގައުމުގެ ސީނިއާ ޓީމާއެކު ކޮޕާ އެމެރިކާ ދެފަހަރު ކާމިޔާބުކޮށްފައެވެ.


Naibu Raees energy drink buin huhtaalanee\nނައިބު ރައީސް މިއަދު ޖަލްސާގައި ވާހަކަ ދައްކަވަނީ - އަހުމަދު ޝުރާއު | އަވަސް\nއެނާޖީ ޑްރިންކާއި ސިއްހަތަށް ގެއްލުން ހުރި އެކި ބުއިން ބޭނުން ކުރުން މިއަދު ފެށިގެން ހުއްޓޭލެއްވިކަން ނައިބް ރައީސް ފައިސަލް ނަސީމް މިއަދު އިއުލާން ކުރައްވައިފި އެވެ.\nސިއްހަތަށް ރަނގަޅުނޫން ބާވަތްތަކާއި ދުރުވުމަށް އާންމުން ހޭލުންތެރިކުރުމަށް ކުރާ ހޭދަ އިތުރުކުރުމުގެ ޕްރޮގްރާމް ފެށުމުގެ ގޮތުން ހޮޓެލް ޖެންގައި މިއަދު ބޭއްވި ރަސްމިއްޔާތުގައި ނައިބް ރައީސް ވިދާޅުވީ، ކުރީގެ ސަރުކާރުންނާއި މި ސަރުކާރުންވެސް އަބަދުވެސް އެންމެ ބޮޑު އިސްކަމެއްދޭ އެއް ދާއިރާއަކީ ސިއްހީ ދާއިރާ ކަމަށެވެ. އަދި ދުންފަތާއި ސުޕާރީއާ އެނާޖީ ޑްރިންކް އަދި ހަކުރު ގިނަ ބުއިންތަކުން ރައްޔިތުން ދުރުކުރުވަން ހޭލުންތެރި ކުރުމަށް ވަރަށް ބޮޑު ހޭދައެއް މި ސަރުކާރުން ކުރަން ނިންމަވާފައިވާ ކަމަށްވެސް ނައިބު ރައީސް ވިދާޅުވި އެވެ.\n"އަޅުގަނޑުމެން ކިތަންމެ ވަރަކަށް ވާހަކަދެއްކި ނަމަވެސް އަޅުގަނޑުމެން ކިތަންމެ ޖަލްސާއެއް ބޭއްވި ނަމަވެސް އަޅުގަނޑުމެން ގައުމުގެ ހުރިހާ ދާއިރާތަކަކުން، ސުކޫލްތަކުން ފެށިގެން ގޭބިސީތަކުން، ސަރުކާރު އޮފީސްތަކާއި ހަމައަށް، ކުލަބް ޖަމިއްޔާތަކާއި ކުޅިވަރު ކުޅޭ ތަންތަނުން މިކަންކަމަށް ސަމާލުކަން ނުދެވިއްޖެނަމަ ފަސް އަހަރު ފަހުންވެސް އަޅުގަނޑުމެން ދައްކަން ޖެހޭނީ މިވާހަކަ،" ނައިބް ރައީސް ވިދާޅުވި އެވެ.\nނައިބް ރައީސް ވިދާޅުވީ، ދުންފަތާއި އެނާޖީ ޑްރިންކްސްތަކާއި ގިނައިން ހަކުރު އެކުލެވޭ ބާވަތްތަކުން ދުރުހެލިވުމަށް ވާހަކަ ދައްކާއިރު، އެކަންކަން އިޝްތިހާރު ކުރުމާއި ޕްރޮމޯޓް ކުރުމާމެދު ފުންކޮށް ވިސްނަންޖެހޭ ކަމަށެވެ.\n"އެހެން ނަމަވެސް އަޅުގަނޑު މިއަދު މިވާހަކަ ދައްކާފައި، ގެއަށްގޮސް ޓީވީ ހުޅުވާލާއިރު އަޅުގަނޑަށް ފެންނާނީ ކޮންމެވެސް އެހެން މަންޒަރެއް، އިރާދަ ކުރެއްވިއްޔާ އަޅުގަނޑު، އަޅުގަނޑުގެ އަމިއްލަ ހައިސިއްޔަތުން އަޅުގަނޑު އަމިއްލަ ނަފްސަށް، އަޅުގަނޑު މިކަންކަމާއި ދުރުހެލިވުމަށްޓަކައި އެނަޖީ ޑްރިންކްސްތަކާއި މިކަންކަމުން މިއަދުން ފެށިގެން ދުރުހެލިވާނަން،" ނައިބް ރައީސް ވިދާޅުވި އެވެ.\nނައިބް ރައީސް ވިދާޅުވީ، ސަރުކާރުން ކުރިން ނުކުރާފަދަ ބޮޑު ހޭދައެއް ކޮށްގެން މިއަދު ފަށާ ޕްރޮގްރާމަށް ގިނަގުނަ މަސައްކަތްތަކެއް ކުރަންޖެހޭ ކަމަށެވެ. ދިވެހިންނަކީ ނަސޭހަތް އަޑުއަހާބައެއް ކަމަށާއި ނަމަވެސް ބައެއް ފަހަރު ފަރުވާކުޑަ ކުރެވެނީ ކަމަށް ނައިބް ރައީސް ވިދާޅުވި އެވެ.\nނައިބް ރައީސް ވިދާޅުވީ، ސިއްހީ ކަންކަމަށް ކުރަންޖެހޭ ހަރަދު އެހާ ބޮޑުވެފައިވަނީ ރައްކާތެރިވާންޖެހޭ ވަރަށް ރައްކާތެރި ނުވެވުން ކަމަށެވެ. އަދި މިކަންކަމާއި ގުޅޭގޮތުން ފަންނީ މާހިރުން ދައްކަވާ ވާހަކަތަކާއި ދެއްވާ ނަސޭހަތްތައް ގަބޫލުކުރަންޖެހޭ ކަމަށްވެސް ނައިބް ރައީސް ވިދާޅުވި އެވެ.\nނައިބް ރައީސް އިތުރަށް ވިދާޅުވީ، ދުޅަހެޔޮ ސިއްހަތެއްގައި ތިބުމަށް ވަރަށް ގިނަ މަަސައްކަތްތައް ކުރަންޖެހޭ ކަމަށާއި އެގޮތުން ޅަފަތުގެ ދައުރުން ފެށިގެން އެކަންކަމުން ދުރުހެލިވާން ޓީޗަރުން މަސައްކަތްކޮށްދޭންޖެހޭ ކަމަށެވެ. އަދި މިކަމަކީ ހަމައެކަނި ވަކި މުއައްސަސާއެއް އެކަނި ކުރެވޭނެ ކަމެއް ނޫން ކަމަށާއިި އެކަން ކުރެވޭނީ ހުރިހާ ފަރާތްތަކުގެ އެހީތެރިކަމާއެކު ކަމަށްވެސް ނައިބް ރައީސް ވިދާޅުވި އެވެ.\nދުޅަހެޔޮ ސިއްހަތާ ގުޅޭ ގޮތުން މަހާސިންތާއެއް ފަަށައިފި


AFC Cup group stage match thah baavvan Raajjeyn bid kuranee | Mihaaru\nއޭއެފްސީ ކަޕްގައި މާޒިޔާ އާއި ބެންގަލޫރު ކުޅުނު މެޗުގެ ތެރެއިން.-- ފޮޓޯ: ނިޝާން އަލީ/ މިހާރު\nއޭއެފްސީ ކަޕް ގްރޫޕް ސްޓޭޖު މެޗުތައް ބާއްވަން ރާއްޖޭން ބިޑްކުރަނީ\n09 ޖުލައި 2020 - 12:104comments\nކޮވިޑް-19ގެ ސަބަބުން މެދުކަނޑާލާފައިވާ އޭއެފްސީ ކަޕްގެ މެޗުތައް އޮކްޓޫބަރުގައި އެއް ދަނޑެއްގައި އަލުން ފަށާއިރު، ދެކުނު އޭޝިއާ އަށް ހާއްސަ ގްރޫޕްގެ ހުރިހާ މެޗެއް ރާއްޖޭގައި ހޯސްޓްކުރަން އެފްއޭއެމުން ބިޑްކުރަން ނިންމައިފި އެވެ.\nއޭއެފްސީން މިދިޔަ މަހު ވީޑިއޯ ކޮންފަރެންސްކޮށް ކްލަބްތަކާ އެކު ބޭއްވި ބައްދަލުވުމުގައި ހުށަހެޅި ދެ ޕްރޮޕޯސަލަކީ ކުރިން ކުޅޭ ގޮތަށް ހޯމް އެންޑް އަވޭ އުސޫލުކުން ކުރިއަށް ދިއުން ނޫނީ އެއް ގައުމަކަށް ހުރިހާ ޓީމުތަކެއް ގޮސްގެން އެއް ދަނޑެއްގައި ގްރޫޕް ސްޓޭޖު ހުރިހާ މެޗެއް ކުޅޭ ގޮތަށެވެ. މިހާރު އޭއެފްސީން ނިންމާފައިވަނީ އެއް ދަނޑެއްގައި ގްރޫޕް ސްޓޭޖުގެ މެޗުތައް ކުޅޭ ގޮތަށް ކުރިއަށްދާށެވެ. އަދި މި މަހުގެ ނިޔަލަށް މެޗުތައް ހޯސްޓް ކުރުމަޑް ބިޑް ކުރުމުގެ ފުރުސަތު ވަނީ ހުޅުވާލައިފަ އެވެ.\n"މިހާރަ"ށް އެނގިފައިވާ ގޮތުގައި ބަންގްލަދޭޝް އިން މި އަހަރު ތެރޭގައި ބައިނަލްއަގުވާމީ މުބާރާތެއްގެ މެޗުތައް ހޯސްޓްކުރަން އެ ގައުމުގެ ސަރުކާރުގެ ރުހުމެއް ނެތެވެ. އެހެންވެ އެ ގައުމުގައި ބާއްވަން ނިންމާފައި އޮތް ސާފް ސުޒުކީ ކަޕާއި އޭވީސީ ސީނިއާ މެންސް ސެންޓްރަލް ޒޯން މުބާރާތް ވެސް ވަނީ ފަސްކޮށްފަ އެވެ. ދެން މި ގްރޫޕްގައި އޮތް ޗެންނާއީ ސިޓީ ނިސްބަތްވާ އިންޑިއާ އަށް ލިބިފައިވާ ހޯސްޓްކުރުމުގެ ފުރުސަތު ބޭނުންކުރުމާ މެދު ވަކިގޮތެއް ނުނިންމަ އެވެ.\nAFC Cup group stage match thah eh dhandehgai\nރާއްޖޭގެ ދެ ކްލަބް މި ގްރޫޕްގައި އޮތުމާ އެކު ގްރޫޕް ސްޓޭޖު މެޗުތައް ހޯސްޓްކުރަން ރާއްޖެ އަށް ލިބުމުގެ ފުރުސަތު ބޮޑެވެ. އަދި އެ ފުރުސަތު ލިބޭނެ ގޮތެއް އޮތްތޯ ބަލައި އެފްއޭއެމުން ދަނީ މަސައްކަތް ކުރަމުންނެވެ. އެފްއޭއެމްގެ ރައީސް ބައްސާމް އަދީލް ޖަލީލް ވިދާޅުވީ އެ ފުރުސަތު ލިބިއްޖެނަމަ ރާއްޖޭގެ ޓީމެއް އަނެއް ބުރަށް ދިއުމަށް ފަސޭހަތަކެއް ވެގެންދާނެ އެވެ.\nއެފްއޭއެމްގެ ޖެނެރަލް ސެކްރެޓަރީ ހުސެއިން ޖަވާޒް (ޖަވާ) "މިހާރަ"ށް ވިދާޅުވީ އޭއެފްސީ ކަޕްގެ ބިޑްގެ ކަންތައްތަކާ ބެހޭގޮތުން ސްޕޯޓްސް މިނިސްޓްރީ އަށް ލިޔެކިޔުންތައް ފޮނުވާފައިވާ ކަމަށެވެ. އަދި މިހާރު އޮތްގޮތުން އޭއެފްސީ ކަޕްގެ ގްރޫޕް ސްޓޭޖު ފަހު ދެ މެޗު އެއް ވަގުތެއްގައި ކުޅޭ ގޮތަށް އޮތްއިރު ގަލޮޅު ދަނޑުގެ އިތުރުން ދެ ވަނަ ދަނޑެއްގައި ކުޅެން ޖެހޭ މެޗު ރާވަން ބަލާނީ އައްޑޫ ސިޓީގައި ކަމަށެވެ.\nމިހާރު އޭއެފްސީން ނެރެފައިވާ ޝެޑިއުލްގައިވާ ގޮތުން އޮކްޓޫބަރު މަހު 23 އިން ނޮވެމްބަރު ހަތަރަކާ ދެމެދު ގްރޫޕް ސްޓޭޖު މެޗުތައް ކުޅޭނެ އެވެ. މި ވަގުތު ހަދާފައި އޮތް ޝެޑިއުލަށް ބަލާއިރު، 13 ދުވަހު ތެރޭގައި ހުރިހާ ގްރޫޕް ސްޓޭޖުގެ މެޗެއް ނިމޭނެ އެވެ. ބާކީ ފަސް މެޗު ކޮންމެ ޓީމެއް ނުކުޅެ އޮތްއިރު، ކޮންމެ ދެ މެޗެއްގެ ދެމެދު ދެ ދުވަހުގެ ބްރޭކެއް ލިބޭނެ އެވެ. މިހާތަނަށް ކުޅެވުނު މެޗުތަކުގެ ނަތީޖާ އަށް ބަލާއިރު މާޒިޔާ އާއި ޗެންނާއީ ވަނީ 2-2 އިން އެއްވަރުވެފަ އެވެ. ޓީސީ ވަނީ ބަޝުންދުރާ ކިންގްސް އަތުން 5-1 އިން ބަލިވެފަ އެވެ.\nއޭއެފްސީ ކަޕްގެ މެޗުތައް ދެން ފަށާއިރު ޓީމުތަކަށް ބަދަލު އައުމުގެ ފުރުސަތު ބޮޑެވެ. އަލުން ކުޅުންތެރިން ރަޖިސްޓްރީކުރުމުގެ ފުރުސަތު ވެސް ދޭން އޭއެފްސީން ނިންމައިފަ އެވެ.\nއޭއެފްސީ ކަޕްގެ ޝެޑިއުލް:


ބާ ކައުންސިލު އިންތިހާބުގެ ވޯޓުލުން ފަށައިފި – Haftha\nTue,7July, 2020, 11:03 pm\nބާ ކައުންސިލު އިންތިހާބުގެ ވޯޓުލުން ފަށައިފި\nބާ ކައުންސިލު އިންތިހާބުގެ ވޯޓުލުން މިއަދު ފެށިގެން ކުރިއަށް އެބަދެ އެވެ.\nމާލެއާއި އައްޑޫ ސިޓީގައި ބާ ކައުންސިލް އިންތިހާބުގެ ވޯޓުލުން ކުރިއަށްގެންދަނީ، މާލޭގައި ބަހައްޓާފައި ވަނީ ދެ ވޯޓު ފޮށި އަދި އައްޑޫ ގައި އެއް ފޮށްޓެވެ. 23 ވަކީލުން މި އިންތިހާބުގައި ވާދަކުރާއިރު، ވޯޓުލުމުގެ ހައްގު ލިބިގެން ވަނީ 1،487 ވަކީލުންނަށެވެ.\nއިލެކްޝަން ކޮމިޝަނުން ވިދާޅުވީ، ބާ ކައުންސިލްގެ އިންތިހާބުގެ ރައީސް ކަމަށް ދެ މެމްބަރަކު އަދި ނައިބު ރައީސް ކަމަށް ވެސް ދެ މެމްބަރަކު ކުރިމަތިލައިފަވާ ކަމަށެވެ.\nރައީސް ކަމަށް ކުރީގެ ބަންޑާރަ ނައިބު ހުސްނުއްސުއޫދާއި މައުމޫން ހަމީދެވެ. އަދި ނައިބު ރައީސް ކަމަށް ކުރިމަތިލައްވާފައިވަނީ ސިވިލް ކޯޓުގެ ކުރީގެ ގާޒީ މުހައްމަދު ހަލީމާއި ކުރީގެ ރައީސް މުހައްމަދު ނަޝީދުގެ ސަރުކާރުގެ އެޓާނީ ޖެނެރަލް އަބްދުﷲ މުއިއްޒެވެ.\nއޭގެ އިތުރުން އެގްޒެކަޓިވް ކޮމިޓީގެ މެމްބަރު ކަމަށް ވަނީ 19 ވަކީލަކު ކުރިމަތިލައްވާފަ އެވެ. ނަމަވެސް އެކޮމިޓީއަށް ކުރިމަތިލެއްވި އެއް ބޭފުޅެއްގެ ޝަރުތު ހަމަނުވާކަމަށް ކަނޑައަޅައި، އޭނާގެ ކެންޑިޑަސީ ވަނީ އިއްޔެ ބާތިލު ކޮށްފައެވެ.\nއިންތިހާބުގެ ވޯޓުލުން ނިމުމުން، މިއަދު ވަގުތީ ނަތީޖާ ހާމަކުރާނެއެވެ. އަދި ރަސްމީ ނަތީޖާ ހާމަކުރުމަށް ހަމަޖެހިފައި ވަނީ މާދަމާއެވެ.\nމިނިވަން ދުވަހުގެ ހަރަކާތްތައް މިއަހަރު ނުބާއްވަން ސަރުކާރުން ނިންމައިފި


ނުކުޅެދުންތެރިކަން ހުންނަ ކުދިންނަށް ލިބިގެންވާ އުނގެނުމުގެ ޙައްޤާއި ގުޅޭގޮތުން އެޗްއާރސީއެމް އިން ނޭޝަނަލް އިންކުއަރީއެއް ފަށައިފި\nނުކުޅެދުންތެރިކަން ހުންނަ ކުދިންނަށް ލިބިގެންވާ އުނގެނުމުގެ ޙައްޤާއި ގުޅޭގޮތުން ހިއުމަން ރައިޓްސް ކޮމިޝަން އޮފް ދަ މޯލްޑިވްސް (އެޗްއާރސީއެމް)އިން ނޭޝަނަލް އިންކުއަރީއެއް މިމަހުގެ 20 ވަނަދުވަހު ފަށައިފިއެވެ. މިނޭޝަނަލް އިންކުއަރީ އިފްތިތާޙްކޮށްދެއްވީ ޖަލްސާގެ ޝަރަފުވެރި މެހެމާން ރައީސުލް ޖުމްހޫރިއްޔާގެ އަނބިކަނބަލުން އަލްފާޟިލާ އިލްހާމް ޙުސެއިންނެވެ.\nމިއިންކުއަރީ ހިންގުމުގެ މައިގަނޑު މަޤުސަދަތަކަކީ ދިވެހިރާއްޖޭގެ މުޅި ނިޒާމްގައި ހުރި ނުކުޅެދުންތެރިކަން ހުންނަ ކުދިންނަށް ލިބެންވާ އުނގެނުމާއި ގުޅުންހުރި މައްސަލަތަކުގެ މަޢުލޫމާތު އާންމުންނާއި ކަމުގެ މާހިރުން ބައިވެރިކޮށްގެން ހޯދުމާއި އަދި މިނިޒާމުގެ ތެރެއިން، ނުކުޅެދުންތެރިކަން ހުންނަ ކުދިންނަށް އުނގެނުމުގެ ޙައްޤުތައް ނިގުޅައިގަނެވިފައިވާ ގޮތްތަކާއި މިންވަރު ތަހުޤީޤުކޮށް، މިނިޒާމުގައިހުރި އުނި ކަންތައްތައް ރަގަޅުކުރުމަށް ދައުލަތަށް ހުށަހެޅުންތަކެއް ހުށަހަޅާ، މިކަންކަން ތަންފީޒުކުރުމަށް ބާރު އެޅުމެވެ. މިގޮތުން، ދައުލަތުގެ ކަމާބެހޭ މުއައްސަސާތަކާއި އަދި މާލެއާއި އެކިއަތޮޅުތަކުގެ މަދަނީ ޖަމިއްޔާތަކާއެކު މިއިންކުއެރީއާއި ގުޅޭގޮތުން މަޝްވަރާ ބައްދަލުވުންތަކެއް ބޭއްވުމަށް ކޮމިޝަނުންވަނީ ނިންމާފައެވެ.\nމިޖަލްސާގެ އިއްޒަތްތެރި މެހެމާނު އަލްފާޟިލާ އިލްހާމް ޙުސެއިން ދެއްކެވި ވާހަކަފުޅުގައި މިފަދަ ނޭޝަނަލް އިންކުއަރީއެއް ހިންގުމުގެ އެންމެ މުހިއްމު އަމާޒުތަކަކީ ނުކުޅެދުންތެރިކަން ހުންނަ ކުދިންނަށް އުނގެނުމުގެ ޙައްޤު އެކުދިންނަށް ލިބުމުގައި ހުރަސްތަކެއް ކުރިމަތިވަނީ ކީއްވެތޯބަލުމެވެ. މިގޮތުން، އެއީ ސަޤާފީ ހުރަސްތަކަކާއި ހެދިތޯ ނުވަތަ މިފަދަކުދިންގެ އާއިލާތަކުން ހިތްވަރުދޭވަރު ކުޑަވުމުންތޯ ނުވަތަ ސަރުކާރުން މިފަދަ ކުދިންނަށް އުނގެނުމުގެ ޙައްޤު ހޯދުމުގެ ފުރުސަތުތައް ހަނިވުމުންތޯ ބެލުމެވެ. އަދި މިސުވާލުތަކަށް ޖަވާބު ހޯދުމުން ސަރުކާރާއި ކަމާބެހޭ ފަރާތްތަކުން މިމައްސަލާގައި ކުރިއަށްދާންވިމަގު ސާފުވެގެން ދާނެކަމަށް އެކަމަނާގެ ވާހަކަފުޅުގައި ފާހަގަކުރެއްވިއެވެ.\nއިންކުއެރީ އިފްތިތާޙްކުރުމުގެ ޖަލްސާގައި ކޮމިޝަންގެ ރައީސް މަރިޔަމް ޢަޛުރާ އަޙުމަދު ދެއްކެވި ވާހަކަފުޅުގައި ނުކުޅެދުންތެރިކަން ހުންނަ ކުދިންނަށްވެސް އުނގެނުމުގެ ޙައްޤު ހަމަހަމަގޮތުގައި ލިބެނޭގޮތް ސަރުކާރުން ހަމަޖައްސަދޭންވާނެކަމަށް ފާހަގަކުރެއްވިއެވެ. އަދި މިހާރުގެ ހާލަތަށްބަލާއިރު ނުކުޅެދުންތެރިކަން ހުންނަ ކުދިންނަށް އުނގެނުމުގެ ޙައްޤު ހޯދައިދިނުމުގައި ޤާނޫނީ އަދި އިދާރީގޮތުން އިސްލާހުތަކެއް ގެންނަންހުރިކަމަށް ފާހަގަކުރެއްވިއެވެ. އަދި ރާއްޖޭގެ އަތޮޅުތަކުގައި ނުކުޅެދުންތެރިކަން ހުންނަ ކުދިންނަށް ކިޔަވައިދިނުމަށް އެކަށިގެންވާ ނިޒާމެއް ޤާއިމްކުރެއިފައި ނުވާއިރު މާލޭގައި މިކުދިންނަށް ތައުލީމު ދެމުން ދިޔަ ނަމަވެސް އެކަށީގެންވާ ގޮތަށް ހިދުމަތް ނުލިބުމުގެ ސަބަބުން އެތައް ކުދިންނެއް އުނގެނުމުގެ ޙައްޤުން މަހުރޫމްވެފައިވާކަން ފާހަގަކުރެއްވިއެވެ.\nމިހާރު ރާއްޖޭގައި ސްޕެޝަލް އެޑިއުކޭޝަން ނީޑްސް (ސެން)ގެ 10 ކްލާސްތައް ކުރިއަށްދާއިރު މީގެތެރިން މިކްލާސްތައް ނަގާދެވެނީ މާލޭގައި2ސްކޫލެއްގަޔާއި އަތޮޅުތަކުގައި 8 ސްކޫލެއްގައެވެ. އަދި 2009 އަހަރުގެ ތަފާސްހިސާބުތަކުން ދައްކާގޮތުގައި ނުކުޅެދުންތެރިކަން ހުންނަ ކުދިންގޮތުގައި 2،250 ކުދިން ރާއްޖޭގައި ރަޖިސްޓްރީކުރެވިފައިވާއިރު މީގެތެރެއިން އުނގެނުމުގެ ޙައްޤު ލިބެވިފައިވަނީ އެންމެ 230 ކުދިންނަށެވެ.\nއެއްއަހަރުދުވަހުގެ ނިޔަލަށް ކުރިއަށްދާ މިއިންކުއަރީ އިފްތިތާހްކުރުމުގެ ޖަލްސާ ކުރިއަށްދިޔައީ ދަރުބާރުގޭގެ ފާށަނާ މަލަމްގައެވެ.


ބޭނުންވަނީ މާޗް މަހުގެ ކުރިން އިންތިހާބެއް ބާއްވަން – ރައީސް ނަޝީދު | President Mohamed Nasheed\nބޭނުންވަނީ މާޗް މަހުގެ ކުރިން އިންތިހާބެއް ބާއްވަން – ރައީސް ނަޝީދު\nއޮގަސްޓު މަހު ބޭއްވޭނެ އިންތިހާބެއް ގަބޫލު ނުކުރައްވާނެކަމާއި މާޗް މަހުގެ ކުރިން އިންތިހާބެއް ބޭއްވެންޖެހޭނެ ކަމުގައި ރައީސް މުހައްމަދު ނަޝީދު ވިދާޅުވެއްޖެއެވެ. ރައީސް ނަޝީދު މިހެން ވިދާޅުވީ އެމް.ޑީ.ޕީގެ ބޮޑުތިލަދުންމަތީ ވައުދުގެ ދަތުރުގައި ށ.ޅައިމަގުގެ ރައްޔިތުންނާ މުހާތަބު ކުރައްވާ ވާހަކަ ދައްކަވަމުންނެވެ. މީގެ އިތުރުން ރާއްޖެ ޓީވީއަށް ދެއްވި އިންޓަވިއުއެއްގައިވެސް މިހެން ވިދާޅުވިއެވެ.\nސަރުކާރުގެ ހިންގުމާއި މާލީ ހާލަތައް ފާޑު ވިދާޅުވަމުން ރައީސް ނަޝީދު ވިދާޅުވީ ” އަޅުގަނޑަކަށް ނުވިސްނޭ މިގޮތަށް މިރާއްޖެ ކުރިއަށް ގެންދެވިދާނެކަމަކަށް. މާދަމައަށް ބެލިއަސްވެސް މިއަންނަ މަހަށް ބެލިއަސްވެސް ހަގީގަތުގައި މާލިއްޔަތުގަ ނެތް މުސާރަ ދެވޭނެ މިންވަރުވެސް.” އަދި މިފަދަ ގޮތަކަށް މާލީ ހާލަތު ވާއިރު އޮގަސްޓު މަހާ ހަމައަށް ސަރުކާރުގެ މަސައްކަތް ކުރިއަށް ގެންދެވިދާނ ގޮތާމެދު ސުވާލުކުރެއްވިއެވެ.\nއަދި ބަޣާވާތަކަށް ފަހު ދެން ކަންތައް ވެގެންދާނެ ގޮތް އެނގިވަޑައިގަންވާކަމުގައި ރައީސް ނަޝީދު ވިދާޅުވިއެވެ. މީގެ އިތުރުން ސިޔާސީ ގޮތުންވެސް ޑރ.ވަހީދުގެ ސަރުކާރސް ފާޑު ވިދާޅު ވަމުން ރައީސް ނަޝީދު ވިދާޅުވީ “ޑރ.ވަޙީދުގެ ސަރުކާރުގެ ވަޒީރުކަން ކުރެއްވި ބޭފުޅުން މިހާރު ވިދާޅުވަނީ ކޯނީ ރިޕޯޓު އޮޅުވާލެވުނު ގޮތްތައް އެގިވަޑައިގަންނަވާ ކަމުގައި.” މިހެން މިކަންތައް ހިގާއިރު ސަރުކާރު ދެމި އޮންނާނީ ކޮންގޮތަކުންކަން އެގިވަޑައިނުގަންނަވާކަމުގައި ރައީސް ނަޝީދު ވިދާޅުވިއެވެ. އަދި ވީއެންމެ އަވަހަކަށް އިންތިހާބޫ ބޭއްވުން ކޮންމެހެން މުހިއްމު ކަމާއި މާޗް މަހުގެ ކުރިން އިންތިހާބު ބޭއްވެން ޖެހޭނެ ކަމުގައި ރައީސް ނަޝީދު ވިދާޅުވިއެވެ.\nNovember 24, 2012 / ހަބަރު


Linchpin fihaarain khaassa promotion eh fashaifi - vNews.mv\nލިންޗްޕިން ފިހާރައިން ހާއްސަ ޕްރޮމޯޝަންއެއް ފަށައިފި\nއަމްނާ އިމާދު 01 September 2016, 19:41\nކޮސްމެޓިކްސްގެ ބާއްވަތްތައް ވިއްކުމަށް ރާއްޖެއަށް މަޝްހޫރު ލިންޗްޕިންއިން "ބައިޓޫ ގެޓްވަން ފްރީ"ގެ ނަމުގައި ހާއްސަ ޕްރޮމޯޝަނެއް ފަށައިފި އެވެ.\nމިޕްރޮމޯޝަން ފެށުމަށް ބޭއްވި ރަސްމިއްޔާތުގައި ވާހަކަ ދައްކަވަމުން ލިންޗްޕިންގެ ސީއީއޯ އަބްދުލް މުހްސިން ވިދާޅުވީ އަބަދުވެސް ބޭނުންވަނީ ރަނގަޅު އިތުބާރު ހިފޭ ޕްރޮޑަކްޓްތައް ރާއްޖޭގެ ބާޒާރަށް ނެރެ އެއްޗެހި ރަގަޅު އަގެއްގައި ރައްޔިތުންނަށް ފޯރުކޮށްދިނުމަށް ކަމަށެވެ.\nއެގޮތުން މިހާރު ވިއްކާ "ފާ" ޕްރޮޑަކްޓްގެ 250 އެމްއެލްގެ ޝަވާ ޖެލް ފުޅިއެއް 30 ރުފިޔާއަށް ލިބޭނެ ކަމަށާއި، 200 އެމްއެލްގެ ބޮޑީ ސްޕްރޭ ފުޅިއެއް 35 ރުފިޔާއަށް ލިބޭނެ ކަމަށް މުހްސިން ވިދާޅުވި އެވެ. އަދި ރޯލޯން ފުޅިއެއް 25 ރުފިޔާ އަށް ލިބޭނެ ކަމަށާއި، ކުރިން ވިއްކި އަގަށް ވުރެ މިހާރު މިހުރިހާ އެއްޗެއްގެ އަގު ހެޔޮވާނެ ކަމަށްވެސް ވިދާޅުވި އެވެ.\nލިންޗްޕިންގެ މެނޭޖާ ސޭލްސް އެންޑް މާކެޓިން މެނޭޖާ އިބްރާހިމް ފައިސަލް ވިދާޅުވީ "ބައި ޓޫ ގެޓް ވަން ފްރީ" ޕްރޮމޯޝަންގައި ޝަވާ ޖެލް ފުޅިއަކާ ބޮޑީ ސްޕްރޭ ފުޅިއެއް ގަތުމުން ރޯލޯން ފުޅު ހިލޭ ލިބޭނެ ކަމަށެވެ.\nހޯލް ސޭލްކޮށް ޝަވާ ޖެލް، ބޮޑީ ސްޕްރޭ ޑަޒަނެއް ނެގުމުން ރޯލޯން ޑަޒަނެއް ހިލޭ ލިބޭނެ ކަމަށްވެސް ފައިސަލް ވިދާޅުވި އެވެ.\nލިންޗްޕިންއިން މިފެށި ޕްރޮމޯޝަން ކުރިއަށް ދާނީ 10 ދުވަހަށެވެ.


"Maldives Media Council Quiz 2021" July mahu baahvvan ninmaifi | Jazeera\t"މޯލްޑިވްސް މީޑިއާ ކައުންސިލު ކުއިޒް 2021" ޖުލައި މަހު - Jazeera\n"މޯލްޑިވްސް މީޑިއާ ކައުންސިލު ކުއިޒް 2021" ޖުލައި މަހު ބާއްވަން ނިންމައިފި\nލީވާން އަލީ ނާސިރް June 9, 2021 485 views0\nމޯލްޑިވްސް މީޑިއާ ކައުންސިލް (އެމްއެމްސީ) އިން މި އަހަރު ބާއްވަން ހަމަޖެހިފައިވާ "މޯލްޑިވްސް މީޑިއާ ކައުންސިލު ކުއިޒް 2021" ޖުލައި މަހު ބާއްވަން ނިންމައިފިއެވެ.\nއެމްއެމްސީން ބުނީ، މި ކުއިޒް ކުރިޔަށްދާނީ އަންނަ ޖުލައި މަހުގެ 1 ވަނަ ދުވަހުން ފެށިގެން އެ މަހުގެ 30ގެ ނިޔަލަށް ކަމަށެވެ.\nމި ކުއިޒްގައި ބައިވެރިވުމަށް ރަޖިސްޓްރީއަށް ހުޅުވައިލާނީ، މި މަހުގެ 15 ވަނަ ދުވަހުން ފެށިގެން އަންނަ ޖުލައި މަހުގެ 15 ވަނަ ދުވަހުގެ ނިޔަލަށް ކަމަށް އެމްއެމްސީން ބުނެފައިވާއިރު، މި ކުއިޒުގެ ރަޖިސްޓްރީއަށް ހުޅުވައިލުމުން އެކަން އެމްއެމްސީގެ ފޭސްބްކް، އިންސްޓަރގްރާމް އަދި ޓްވިޓަރ މެދުވެރިކޮށް އާންމުކުރާނެ ކަމަށްވެސް އެ ކައުންސިލުން ބުނެއެވެ.\nމޯލްޑިވްސް މީޑިއާ ކައުންސިލް ކުއިޒް 2021 ގެ ސުވާލުތައް ޝާއިޢު ކުރަމުންދާނީ ކައުންސިލްގެ ރަސްމީ ފޭސްބުކް ޕޭޖްގައެވެ. އަންނަ ޖުލައި މަހުގެ 1 ވަނަ ދުވަހުން ފެށިގެން ކޮންމެ ދުވަހެއްގެ 13:00 ގައި އެ ދުވަހެއްގެ ސުވާލު ޝާއިޢުކުރެވޭނެއެވެ.\nއެމްއެމްސީން ބުނީ، މި ކުއިޒުން ރަނގަޅު ޖަވާބު ދިމާކުރާ ފަރާތްތަކުގެ ތެރެއިން އެއްވަނައަށް އަންނަ ފަރާތަކަށް 3,000 ރުފިޔާ، ދެވަނައަށް އަންނަ ފަރާތަކަށް 2,000 ރުފިޔާ އަދި ތިންވަނައަށް އަންނަ ފަރާތަކަށް 1,000 ރުފިޔާގެ ފައިސާގެ އިނާމެއް ދިނުމަށް ނިންމާފައިވާ ކަމަށެވެ.\nމި ކުއިޒްގެ މަޤްސަދަކީ މޯލްޑިވްސް މީޑީއާ ކައުންސިލްގެ މައުލޫމާތާއި، ހިންގާ ހަރަކާތްތަކާއި، އަދި އެހެނިހެން ކަންކަމާއި ގުޅޭގޮތުން އާއްމު ރައްޔިތުން ހޭލުންތެރި ކުރުވުން ކަމަށްވާއިރު، އެމްއެމްސީގާ އާންމު މައުލޫމާތާއި، މަސައްކަތްތަކާއި ގުޅޭ ގޮތުން އާންމު ރައްޔިތުންނަށް މައުލޫމާތު އެނގެނީ ކިހާ މިންވަރަކަށްކަން ދެނެގަތުމާއި، ކައުންސިލްގެ މައުލޫމާތާއި، ހިންގާ ހަރަކާތްތަކާއި އެހެނިހެން ކަންކަމާ ގުޅޭ މައުލޫމާތު، ކުއިޒެއްގެ ޒަރީއާއިން ވީހާވެސް ގިނަ ބަޔަކަށް ފޯރުކޮށްދިނުން ކަމަށް އެ ކައުންސިލުން ބުނެއެވެ.\nމި ކުއިޒްގެ އުސޫލު މޯލްޑިވްސް މީޑިއާ ކައުންސިލްގެ ވެބްސައިޓްގައި ޝާއިރުކޮށްފައިވާނެ ކަމަށް އެ ކައުންސިލުން ބުނެއެވެ.\n"މޯލްޑިވްސް މީޑިއާ ކައުންސިލު ކުއިޒް 2021" ޖުލައި މަހު